Vaahaka: Vanhanaa2(Episode-19) - Vaguthu\n1 އަހަރު ކުރިން ( މެއި 12, 2021 )\nމެއި 11 ވަނަ ދުވަހު ގެނެސްދިން ބައި\nނިހާގެ ހަށިގަނޑަށް ވަރުގަދަ ލޮޅުމެއް އައިސް ތުރުތުރު އަޅަން ފެށިއެވެ. އިލްހާމްއާ ދިމާއަށް އަތް ދިއްކުރަމުން އެއްޗެއް ބުނަން އުޅުނެވެ. ނިހާގެ ދަތްތަކަށް ބާރުވެގެން ދިޔަ ތަން އިލްހާމަށް ފެނުނެވެ. އެޔާއެކު މެޝިނުތަކުން ގޮވަމުން ދިޔަ އަޑު ގަދަވެ އެލާމް އަޅަން ފެށިއެވެ. އިލްހާމް އަވަހަށް ޖެހިގެން ހުރި އެނދުކައިރިއަށް ޖެހިލިއެވެ. އެކި ދިމަދިމާލުން ނަރުސް ކުދިންތައް އައިސް ނިހާގެ އެނދުކައިރިއަށް ޖަމާވެ ފޮތިގަނޑު ކަހާލިއެވެ. ވިހަ ހިނިތުންވުމެއް ވެރިކޮށްގެން ހުރެ އިލްހާމް ބޭރަށް ނުކުތެވެ.\nނިހާގެ ކުރީގެ މެޑިކަލް ފައިލު ހިފައިގެން އައިސީޔޫއާ ދިމާއަށް ދިޔަ އިންޝާއަށް އިލްހާމް ނިކުމެގެން ދިޔަ ތަން ފެނުނެވެ. ނިހާގެ ހާލު ރަނގަޅުވެ ބައްދަލުކުރުމުގެ ފުރުޞަތު ދިނީކަމަށް ހީކޮށް، އޭނާ ނިކާލަށް ގުޅާފައި އެ ޚަބަރު ދިނެވެ. ނިކާލް ހޮސްޕިޓަށް އައިއިރު ނިހާގެ އެހީތެރިޔަކު ހާޟިރުވުމަށް އެދި ހޮސްޕިޓަލުން ގުޅަން ވެސް ގުޅައިފިއެވެ. ޑޮކްޓަރ ބައްދަލު ކޮށްލައްވަން ބޭނުންވާ ވާހަކަ ބުނުމުން އިންޝާއާއި ނިކާލް ވެސް ތިބީ ހިތްހަމަޖެހިފައެވެ. ނަމަވެސް ޑޮކްޓަރުގެ މޫނު ފެނުމާއެކު އެމީހުންގެ ހިތްތެޅެން ފެށީ ނުރައްކާތެރި އިންޒާރުތަކެއް ސިކުނޑިން ދިނުމުންނެވެ.\n"ބައްޕަ އެތެރެއަށް ވަނީ ހުއްދަ ދެއްވައިގެން ނޫންތޯ؟" ނިކާލް ހައިރާންވެފައި އެހިއެވެ.\n"ބައްޕަ ދޯ؟ އިލްހާމް.." ޑޮކްޓަރގެ އަޑުގައި ހިސާބަކަށް ރުޅިވެރިކަން އެކުލެވިފައިވެއެވެ. "މިވަގުތުން ފަށައިގެން ނިހާއަށް ދިމާވާ ކޮންމެ ގެއްލުމެއްގެ ޒިންމާ ނަންގަވަން ޖެހިލައްވާނީ އިލްހާމަށް ކަން އެބޭފުޅާ ކައިރީ ނަންގަނެލަ ދެއްވާތި. ނިހާގެ ހާލު މިހާރު ކުރިޔަށްވުރެން ގޯސްވެއްޖެ. ނިހާގެ ފިޓް ޖެހި ހޭދަބައި ވެއްޖެ. މިވަގުތު ހޭވެރިކަމެއް ނެތް. މިކަހަލަ ކަމެއް މެދުވެރިވެދާނެތީ ކުރިން ވެސް ތަކުރާރުކޮށް ބުނީ އެއްވެސް ބޭފުޅަކު ނިހާއާ ބައްދަލުކޮށްގެން ނުވާނޭ."\n"ދެން ނިހާ ރަނގަޅުވާނެތޯ؟" ނިކާލްގެ މޫނުން ކުލަ އޮއްސުނެވެ. ދެރަވިއެވެ. އޭރު އެ ހިތުގައި ބައްޕަގެ މައްޗަށް ކިލަނބުކަމެއް އުފެދިފައިވެއެވެ. ނިހާ ރަނގަޅުވުމަށް ބައްޕަ ނޭދެނީ ހެއްޔެވެ؟ ޑޮކްޓަރުން މަނާކޮށްފައިވަނިކޮށް ބައްޕަ ނިހާއާ ބައްދަލުކުރުމުގެ ބޭނުމަކީ ކޮބައިހެއްޔެވެ؟\n"އެއްޗެއް ބުނަން އެނގޭނީ ހޭ އެރީމަ." ޑޮކްޓަރ ބުނެލިއެވެ. އެ ވަގުތު ނަރުސް ކުއްޖެއް ކޮޓަރިތެރެއަށް ވަދެ ނިހާ ހޭ އަރައިފިކަމުގެ އުފާވެރި ޚަބަރު ދިނެވެ. އަދި ނިހާ ވާހަކަ ދައްކާކަމަށް ވެސް ބުނެލިއެވެ. ނިކާލް ކިޔާ ބޭފުޅަކަށް ގޮވާލަދިނުމަށް އެދެމުންދާ ވާހަކަ އިވުމުން ނިކާލަށް ބަލައިލެވުނީ އިންޝާއަށެވެ. ހިތް އަވަސްވެފައިވާ ހާލުގައެވެ.\nނަރުސް ކުއްޖާ ބޮލުގެ އިޝާރާތުން އައުމަށް އެދުމާއެކު ނިކާލް އޭނާގެ ފަހަތުން ދިޔައެވެ. ދެއަތް ދެއަތާ ޖޯޑުކުރަމުން އޭނާ ނިހާގެ އެނދު ކައިރިއަށް ހުއްޓުނެވެ. ނިހާ އޮތް ހާލު ފެނި ނިކާލްގެ ހިތުގެ ދިރުން ކެނޑިގެން ދިޔަކަހަލައެވެ. ބަލިބަލި އަޑަކުން ނިހާ ގޮވައިލިއެވެ. ނިކާލް ވަގުތުން ފެން ކަޅިވިއެވެ. ނިހާގެ އަތް ތިލާގައި ފިރުމާލަމުން ނިތްކުރި މަތީގައި ނިކާލްގެ ތުންފަތް މަޑުމަޑުން ޖައްސާލަމުން ލޯ މަރާލިއެވެ. އެޔާއެކު ލޮލުން ކަރުނަ ތިކި ތަކެއް ފައިބައިގަތެވެ.\n"ނިކް އަދިވެސް އަހަރެން ބޭނުންތަ؟" ނިހާގެ ދެލޯ ފުރިގެން ދިޔައީ ހޫނު ކަރުނައިންނެވެ. އޭނާ ފުރަތަމަ ވެސް އެނގެން ބޭނުންވީ އެ ހާލުގައި ނިކާލް އޭނާ ބަލައިގަންނާނަންތޯއެވެ.\n"އަހަރެން ހަމައެކަނި ލޯބިވީ ނިހާދެކެ." ނިކާލް ނިހާގެ އަތުގައި ބާރަށް ހިފައިލަމުން ގާތުގައި އިށީނެވެ. "ނިހާގެ ހަށިގަނޑުގައި ފުރާނަ ހުރިހާ ދުވަހަކު އަހަރެން ނިހާ ދޫކޮށެއް ނުލާނަން. މަށަށް ނިހާ ދުވަހަކު ވެސް ބަލެއް ނުވާނެ. އަދި ފޫއްސެއް ވެސް ނުވާނެ. އަދި ހަޑިއެއް ވެސް ނުވާނެ. ނިހާ އަވަހަށް ރަނގަޅުވޭ. އިންތިޒާރުގައި ތި ބަހައްޓަނީ މިހާރު މާ ގިނަ ދުވަހު. މަ ބޭނުން ވީހާވެސް އަވަހަކަށް ނިހާއާ އިންނަން."\n"އެކަމު މިއަދު އަހަރެންގެ އަތުގަ ނިކްއަށް ދޭނެ އެކައްޗެއް ވެސް ނެތް." ނިހާ ގިސްލަމުން ބުންޏެވެ. "ނިކް އަހަރެން ދޫކޮށްލަން ބޭނުން ވިޔަސް މިވަގުތު ބުނެދީ. ހަމައެކައްޗެއް ވެސް."\nކުއްލިއަކަށް ނިހާގެ އަނގަމަތީގައި ނިކާލް އަތް އެޅިއެވެ.\n"އަހަރެން ނިހާ ދެކެ ވަރަށް ލޯބިވޭ. އަހަރެން އިންނާނީ ވެސް ނިހާއާ. ކޮންކަހަލަ މޮޔަ ވާހަކައެއް ތި ދައްކަނީ. މަ ލޯބިވާވަރު ނިހާއަށް ހަމަ ނޭނގެނީތަ؟ ނިހާ ހޭ ނާރައިގެން މަ ހާދަހާ ހާލެއްގައޭ މި އުޅެނީ. ނިހާ ގެއްލިދާނެތީ ހާދަހާ ބިރެއްގަތޭ. ރަނގަޅަށް ނުނިދޭތާ ވެސް ހާދަހާ ދުވަހެއްވެއްޖެއޭ. ލޯ މަރާލިއަސް އިވެނީ ނިހާގެ އެ ހަޅޭކުގެ އަޑު. މަ ސަމާސަކުރަން ހަދައިގެން ނިހާއަށް ލިބުނު ބޮނޑިއެއް މީ.. އަހަންނަށް މާފު ކުރޭ. ދެން ދުވަހަކު ވެސް އެކަހަލަ ސަމާސާއެއް ނުކުރާނަން. އަހަންނަށް މާފުކުރޭ." ނިކާލް ދެތުންފަތް ފިއްތާލަމުން ކަރުނަ ހިފަހައްޓަން މަސައްކަތް ކުރިއެވެ. އެހެނަސް އެކަންވީ ބޭކާރުކަމަކަށެވެ. ހިފެހެއްޓުމެއް ނެތި ކަރުނަތައް ކޯތާފަތް މައްޗަށް ފައިބައިގަތުމާއެކު ނިކަން އަވަސް އަވަހަށް އެ ކަރުނަތައް ފޮހެލިއެވެ. ނިހާގެ ކުރިމަތީގައި އޭނާ ހިތްވަރުކުރަންޖެހޭނެ ކަން ހިތަށް ވިސްނައިދިނެވެ.\n"ބޭކާރު އެއްވެސް ކަމަކާ ނުވިސްނާ މަގޭ ދޫނި. އަވަހަށް ރަނގަޅުވޭ." ނިހާގެ ކޯތާފަތުގައި އަތް ޖައްސައިލަމުން ނިކާލް ބުންޏެވެ. "ތީ ހަމައެކަނި އަހަރެންގެ މިލްކެއް. ޑޮކްޓަރާ ބައްދަލުކޮށްލައިފައި އެބަ އަންނަން އެނގޭ."\nނިހާ ދޫކޮށްނުލާނެކަމުގެ ޔަޤީންކަން ނިކާލްގެ ފަރާތުން ލިބުމުން ނިހާ ލުއި ހިނިތުންވުމެއް ދިނެވެ. ނިކާލް ލޯ މަތިން ގެއްލުމާއެކު އެ ހިނިތުންވުން ފަނޑުވެގެން ދިޔައެވެ. އިލްހާމްގެ އެ ބަސްތައް ސިކުނޑީގައި ގުގުމާލިއެވެ.\n"ނިހާ މި އިލްހާމް މަތިން ހަނދާންވޭތަ؟ މި މޫނަށް ބަލާބަލަ. ހަމަ ހަނދާނެއް ނުވޭތަ؟ އެ މަސްތީ ވަގުތުތައް ހަނދާން ނެތުނީތަ؟ ކަލޭގެ އަބުރު ވެއްޔާ މޮޑެލި އިލްހާމް މިހިރީ އަދިވެސް ގަދަވެ ސަލާމަތުން. މި އިލްހާމް ލެވޭވަރުގެ ޖަލެއް މި ރާއްޖެއަކު ނުހުންނާނެ. ހެހެހެ."\nއިލްހާމް ދެއްކި ވާހަކަތަކުން އޭނާގެ ހަނދާނުގައި ހުރީ ހަމައެކަނި އެ ޖުމްލަތަކެވެ. ނިކާލްގެ ނަން އިވިފައި އޭނާގެ ސިކުނޑި މަސައްކަތްކުރަން ފެށި ނަމަވެސް އިލްހާމްގެ ހުނުމުގެ އަޑާއި އެ މޫނު ފެނުމުން އޭނާއަށް އެ ހާދިޘާ ހަނދާނަށް އައެވެ. ލިބުނު އިތުރު ޝޮކަކާއެކު ފިޓު ޖެހުނަސް ހަމައަކަށް ވެސް އެޅުނީއެވެ. އިލްހާމް މިނިވަންކަމާއެކު އުޅޭކަން އެނގުމުން އޭނާގެ ހަށިގަނޑުގެ ހުރިހާ ގުނަވަނަކަށް ނުކުޅަދާނަވީއެވެ. އެ ހާދިޘާގެ ހުރިހާ މަންޒަރެއް ސިފަވިއެވެ. އޭނާ މިހާރު ބޭނުންވަނީ ވީހާ ވެސް އަވަހަކަށް ބަލި އެނދުން ތެދުވާށެވެ. އިލްހާމްގެ ކުރި މައްޗަށް އަރާށެވެ. އިލްހާމް މުޅި ދުނިޔެއަށް ބޭޒާރުކޮށް އޭނާއަށް ލިބެންޖެހޭ ހައްޤު އަދަބުދޭށެވެ.\nނިހާ ހޭ އެރި ޚަބަރު ލިބުމާއެކު ފައިރޫޒް ހޮސްޕިޓަލަށް އައެވެ. އޭނާ ނިހާއާ ބައްދަލުކުރީ ދެ ބޭނުމެއް އޮވެގެންނެވެ. ނިހާގެ ކުރި މައްޗަށް އަރަން ބޭނުން ނުވި ކަމުގައިވިޔަސް ވަޒީފާގެ މަސްއޫލިއްޔަތު އަދާކުރުމުގައި އޭނާ ފަސްޖެހޭކަށް ބޭނުމެއް ނޫނެވެ. ދެވަނަ ސަބަބަކީ ނިހާގެ ހާލު ހަމަލޮލުން ދެކިލުމެވެ. ނިހާ އޮތް ހާލު ފެނުމުން ފައިރޫޒްގެ ހިތަށް ވެސް ވަރަށް އުނދަގޫވިއެވެ.\n"ނިހާ ހާލުކިހިނެއް؟" ފައިރޫޒް ގޮނޑީގައި އިށީންނަމުން އެހިއެވެ.\nނިހާ އޮތީ ކަޅިޖަހައިނުލައި ފައިރޫޒަށް ބަލާށެވެ. އެތައް ދުވަހަކަށްފަހު ފައިރޫޒް ފެނުނުއިރު ކުރިޔަށްވުރެ ހިކިކަމަށް ފާހަގަކުރެވެއެވެ. އެއީ އޭނާގެ ހަޔާތުގައި ލިބުނު ހިތްދަތި ތަޖުރިބާގެ ހިތާމައިގެ އަސަރުކަން ޔަޤީންނެވެ. ނިހާ މަޢާފަށް އެދެން ބޭނުންވިއެވެ. ނަމަވެސް އޭނާގެ ދޫ ހަރަކާތް ކުރަން ނުކުޅެދުނު ކަހަލައެވެ.\nނިހާގެ ފަރާތުން ޖަވާބެއް ނުލިބުމުން ފައިރޫޒް މައްސަލައާ ގުޅޭ ސުވާލުތައް ކުރަން ފެށިއެވެ. އެވަރުން ވެސް ނިހާގެ އަނގައިން އެންމެ ލަފުޒެއް ވެސް ބޭރު ނުކުރިއެވެ. އިބްރާހީމްބެ ހައްޔަރު ކުރެވުނު ވާހަކައާއި އިބްރާހީމްބެގެ ބަޔާނުގެ ވާހަކަ ވެސް ފައިރޫޒް ކިޔައިދިނެވެ. އެއްވެސް ކަމަކާ ޖެހިލުންވެ ބިރު ނުގަތުމަށް އެދުނެވެ. ހަޤީޤަތް ހާމަކުރުމަށް ތަކުރާރުކޮށް ބުންޏެވެ.\n"ނިހާ ހެޔޮނުވާނެ. ކޮންމެސް އެއްޗެއް ބުނެބަލަ." ފައިރޫޒް އާދޭހާއެކު ބުންޏެވެ. "ނިހާ ބޭނުމެއް ނުވޭތަ ކުށްވެރިންނަށް އަދަބުލިބޭކަށް. ނިހާގެ މަންމަގެ މަރުގެ ހަޤީޤަތް ވެސް އިބްރާހީމް ކިޔާދީފި. ޤާޠިލަކީ ވެސް އިލްހާމް ކަމަށް ބުނެފި. އަހަރެން އެ ކޭސް ހާވާ ބަލައިވެސްފިން. ނިހާގެ ބަޔާނުގައި އެބައޮތް އިލްހާމްއާ އިތުރު ފިރިހެނެއް އެކަމުގައި ބައިވެރިވިކަމަށް ބުނެފައި. އެހެންވީމަ އެ ބުނާ ފިރިހެނަކީ އިބްރާހީމް އެހެންނު. އޭނަ އެ ދައްކާ ވާހަކަތަކަކީ ހަޤީޤަތެއްނު. އެކަމަކު އެ މައްސަލަ އޮތީ މަންމަ އަމިއްލައަށް މަރުވީކަމަށް ކަނޑައަޅާ މައްސަލަ ނިންމާފަ. ނިހާއަށް ތި ލިބުނު އަނިޔާގަ ވެސް އިލްހާމް ބައިވެރިވިކަމަށް އިބްރާހީމްބެ އެބަ ބުނޭ. އެއީ ތެދެއްތަ؟ ނިހާ ވާހަކަ ދައްކަބަލަ."\n"މަ ބަޔާން ދިނަސް ނުދިނަސް ތި މައްސަލަ ހަމަ ނިމޭނެ." ނިހާ މަޑުމަޑުން ބުންޏެވެ. "ކުށްވެރިވާ މީހާ އެހެރީ ފުލުހުންގެ ހައްޔަރުގައި. އެ ކުށުގަ ބައިވެރިވި އެހެން މީހަކު ހުރިކަމަކަށް ނުވާނެ. މަންމަގެ މައްސަލަ ނިމުނު ގޮތަށް މަގޭ މައްސަލަ ވެސް ނިމިގެން ދާނީ."\n"ނިހާ ބަޔާން ދިނީމަ އިލްހާމް ހައްޔަރުކުރެވޭނެ." ފައިރޫޒް ޔަޤީންކަން ދިނެވެ.\n"އިލްހާމްއާ ދެކޮޅަށް އެއްވެސް ހެތްކެއް ލިބުނުތަ؟" ނިހާ އެހިއެވެ.\nފައިރޫޒް ދެކޮޅަށް ބޯ ހޫރުވާލިއެވެ. އިލްހާމްއާ ދެކޮޅަށް އެއްވެސް ހެތްކެއް ލިބިފައެއް ނެތެވެ. އިބްރާހީމްބެގެ ބަޔާން ފިޔަވައެވެ. ނަމަވެސް ނިހާގެ ބަޔާނާ އެކު އިލްހާމް ހައްޔަރު ކުރެވިގެންދާނެ ކަމަށް ފައިރޫޒު ބުންޏެވެ.\n"ނެގުނު ސާންޕަލްތަކުގެ ނަތީޖާ ލިބުނީމަ ދެން އެއްޗެއް ބުނަން އެނގޭނީ." ފައިރޫޒް އިތުރަށް ބުންޏެވެ. "ނިހާގެ ބޮލުގައި ޖެހިކަމަށް ބެލެވޭ މާވަށިގަނޑުގައި ވެސް ހުރީ އިބްރާހީމްބެގެ އިނގިލީގެ ނިޝާން. އެހެންވީމަ މި ބުނީ އެއީ ތެދެއްތޯ؟"\n"އަހަރެން އަދި ބަޔާންދޭކަށް ބޭނުމެއްނޫން." ނިހާ ބުންޏެވެ. "މި އެނދުން ތެދުވެވޭ ވަރުވީމަ ބަޔާންދޭނަން. ފައިރޫޒް ކަމެއްކޮށްދެންޏާ އިތުރަށް އަހަންނާ ސުވާލުނުކޮށް މިތަނުން ދޭ. މަށަށް ދެފައި މައްޗަށް ކޮޅަށް ހުރެވޭވަރު ވީމަ އާދޭ. މަންމަ މައްސަލައިގައި އެޅުނު ކަހަލަ ޅަ އެއްޗެއް މިފަހަރަކު ނާޅާނަން. ފައިރޫޒްގެ ކުރި މައްޗަށް އެ ކުށްވެރިޔާ ގެންދާނަން. އަދި އަހަންނާ ސުވާލުނުކޮށް ވަގުތު ކޮޅެއް ދީ. އަދި އަހަންނަށް ހިރިލެވޭ ވަރުވަންދެން އިލްހާމް މިނިވަންކަންމަތީ ބަހައްޓައިދީ. މީ މަގޭ ވަރަށް ބޮޑު އެދުމެއް."\nފައިރޫޒް ތެދުވިއެވެ. މާޔޫސްވެފައި ހުރެ ނިހާއަށް ބަލާލައިފައި ހިނގައިގަތެވެ. ނިހާ ގޮވައިލިއެވެ.\n"މަޢާފުކުރޭ." ނިހާ މަޢާފަށް އެދުނީ ފައިރޫޒްގެ ހިތް ހަލާކުކޮށްލެވުނީތީއެވެ. އެކަން ފައިރޫޒަށް ދެނެގަނެވުނީ ބަލަހައްޓައިގެން ހުއްޓައި ދެވަނަ ފަހަރަށް ވެސް ނިހާ މަޢާފަށް އެދުމުންނެވެ. އޭނާ މަޑުމަޑުން ބޯ ޖަހައިލީ ނިހާގެ މައްޗަށް ހިތްސާފޭ ބުނުމުގެ ގޮތުންނެވެ.\nނިކާލް ގެޔަށް ގޮސް ނިހާ ރަނގަޅުވަމުން އަންނަ ޚަބަރު ދިނުމާއެކު އިލްހާމަށް ޝޮކެއް ލިބުނެވެ. އޭނާ މޫނަށް ވެރިވި ނުތަނަވަސްކަން ފޮރުވަން އުޅެނިކޮށް ނިހާއާ އޭނާ ބައްދަލުކުރިކަން ވެސް އެނގޭކަމުގައި ބުނުމުން އޭނާ ނިކަން ހާސްވެއްޖެއެވެ.\n"އެއީ ނިހާ ރަނގަޅުވޭތޯ؟" އިލްހާމް ސިކުނޑިއަށް ބާރުކުރަމުން ބުނެލިއެވެ. "ބައްޕަގެ ރައްޓެހި ޑޮކްޓަރަކު ބުނި އެގޮތަށް ޝޮކެއް ލިބުނީމަ ގުނަވަންތައް މަސައްކަތްކުރަން ފަށާނޭ. ނިކާލްމެން ގާތުގައި ނުބުނީ އެކަމަށް އެއްބަސް ނުވެދާނެތީ."\n"ބައްޕަ ނެގީ ބޮޑު ރިސްކެއް." ނިހާ ރަނގަޅުވުމުން ހިތްހަމަޖެހުން ލިބުނަސް ނިކާލް ހުރީ ބައްޕަ ނެގި ހިރާހުގެ ސަބަބުން ހިތްހަމަނުޖެހިފައެވެ. އެވަރުގެ ބޮޑު ހިރާހެއް އިލްހާމް ނެގި ސަބަބާމެދު ނިކާލް ކުޑަކޮށް ވެސް ވިސްނައެއް ނުލައެވެ. ނިކާލަށް ހީވާކަހަލައެވެ. ނިހާއަށް ލިބުނު އަނިޔާގެ ސަބަބުން އިލްހާމްގެ ހިތުގައި ވެސް ހަމްދަރުދީ އުފެދުނީއެވެ. އޭނާ ބައްޕައަށް އިތުބާރު ނުކުރި ނަމަވެސް ބައްޕަ ނިހާއަށް ގެއްލުމެއް ނުވަތަ އަނިޔާއެއް ދޭނެއެކޭ ހިތެއް ނުބުނެއެވެ. ދެފަހަރު ވެސް ނިހާގެ ފުރާނަ ސަލާމަތް ވީ ބައްޕަގެ ސަބަބުންކަން އޭނާ ހަނދާނުގައި ހުއްޓެވެ. އޭނާ ކުޑަކޮށް ވެސް ބައްޕައަށް ޝައްކު ނުކުރީ އެހެންވެއެވެ. ނަމަވެސް އިންޝާ ޝައްކުކުރިއެވެ. ނިކާލް އެތަނުން ދިޔައިރު ވެސް އިންޝާގެ ތޫނު ނަޒަރުން އިލްހާމް އެއް ފަރާތްވާ ގޮތެއް ނުވިއެވެ.\n"ކިހިނެއްވީ؟" އިލްހާމަށް އުނދަގޫވެގެން އެހިއެވެ.\n"ބައްޕައަކީ ނިހާއަށް ހެޔޮ އެދޭނެ މީހެއްނޫން." އިންޝާ ދިމާއަށް ބުންޏެވެ. "އެއީ ހަމަ ޔަޤީންކަމެއް. އެހެންވީމަ ޑޮކްޓަރު މަނާކޮށްފައި އޮތް ކަމެއް ބައްޕަ ކުރާނީ ވަރަށް މުހިންމު ބޭނުމެއް އޭގަ އޮތީމަ؟ ބައްޕަ ކޮންމެވެސް ކަމެއް ސިއްރުކުރަން ބޭނުންވީމަ؟ ނިހާއަށް ދިމާވި ހާދިޘާގައި ބައްޕަގެ އަތެއް ވެސް ވޭދޯ؟"\nއިންޝާ ޝައްކުކުރާކަން އެނގުމުން އިލްހާމް ހުރީ ޖަވާބުދޭން ޖެހޭނެ ގޮތް ވިސްނައިގެންނެވެ. އިންޝާ ސީދާސީދަލަށް ކުރި ސުވާލާއެކު އިލްހާމްގެ ގާތަށް އައީ ރުޅިއެވެ.\n"ތި ކަހަލަ މުޑުދާރު ވިސްނުން އަންނާނީ ކަލޭގެ ބޮލަށް އެކަނި. ދެން ކަލޭގެ ހިޔަނި ނިހާގެ ބޮލަށް. ތީ ހަމަ އެއްކަހަލަ ދެމީހުންނޭ. މަ ނިހާދެކެ ކިތަންމެ ނަފުރަތެއް ކުރިޔަސް އޭނައަށް އެކަހަލަ ލާއިންސާނީ އަނިޔާއެއް ނުދޭނަން. މަ ނިހާ މަރާލަން ބޭނުންވި ނަމަ ލޭ މަނާނުވެގެން އުޅުނުއިރު އަޅާވެސް ނުލީމުސް. ލޭ ހުސްވަންދެން މިގޭގައި ބާއްވާނީ. އަވަހަށް ހޮސްޕިޓަލަށް ގެންދާކަށް އެއްވެސް މަސައްކަތެއް ނުކުރާނަން. އެހެނެއް ނޫންވަނީ. ކަލޭމެންނަށް ހެވެއް އެދިގެން ވެސް ކަމެއް ކޮށްދޭނެ ކަމެއް ނެތް. ތެޔޮ ހަމެއް ނޫނީ ނުލިބޭނެ. ދެއްކި ވާހަކަ ބަލާބަލަ." އިލްހާމް އަޑުގަދަކޮށްލަމުން އިންޝާގެ އަނގަ ބަންދުކޮށްލިއެވެ. ދެން އޭނާ ނުކުތީ ބޭރަށެވެ. އޭނާ އެންމެ ފުރަތަމަ ވެސް ގުޅީ ޕޮލިހުގައި އުޅޭ އޭނާގެ އެކުވެރިޔާއަށެވެ. ނިހާ ބަޔާން ދިންތޯ އޮޅުން ފިލުވިއެވެ. ނިހާ ހަނުހުރީކަމުގައި ބުނުމުން އިލްހާމްގެ ބޮލުން ބޮޑު ބަރެއް ހިއްލައިލިހެން ހީވިއެވެ. ނިހާ ވެސް އޭނާދެކެ ބިރުން ހަޤީޤަތް ހާމަނުކުރީކަމަށް ހީކޮށް އަމިއްލައަށް ބޮޑާވެލިއެވެ.\nދެދުވަސް ފަހުން ނިހާ ކޮޓަރިއަކަށް ބަދަލުކުރެވުނެވެ. އައިސީޔޫގައި5ދުވަސް ހޭދަކުރުމަށްފަހު މާހައުލު ބަދަލުވުމުން ނިހާގެ އެކަނިވެރިކަން ކުޑަވާގޮތްވިއެވެ. އޭގެފަހުން ނިކާލް ގިނަވަގުތު ހޭދަކުރީ ނިހާގެ ގާތުގައެވެ. އަޅާލުމާއި ލޯބިދިނުމުގައި އޭނާ ސާބިތުވެ ހުއްޓެވެ. ނިހާއަށް ދިމާވި ހާދިޘާގެ ސަބަބުން އެ ލޯބިން ކުނޑިފުކެއް ވެސް އުނި ނުވާކަމުގެ ޔަޤީންކަން ނިކާލް ދެއްކީ އޭނާގެ ޢަމަލުންނެވެ. ނިހާދެކެވާ ލޯތްބަށް ކުޑަވެސް ބަދަލެއް ނާންނަކަން އެނގުމުން ނިހާ ހުރީ ހިތްހަމަޖެހިފައެވެ. އިލްހާމް ވެސް ދޭތެރެއަކުން ނިހާ ކައިރިއަށް ޒިޔާރަތްކުރެއެވެ. ފެންނަފެނުމަށް އިލްހާމް ހަމަޖެހިފައި ހުރި ނަމަވެސް އޭނާ ހަޤީޤަތުގައި ބިރު ވެސް ގަނެއެވެ. ނިހާގެ ހަމަހިމޭންކަމަކީ ކުރިއަށް އޮތް ތޫފާނެއްގެ އިންޒާރެއް ނޫންކަމެއް ވެސް ނޭނގެއެވެ. އިލްހާމް ފެންނަ ކޮންމެ ފަހަރަކު ނިހާގެ އެތެރެހަށި އަނދައިގަނެއެވެ. އެ ހާދިޘާ ހަނދާނަށް އައިސް އަވަހަށް ރަނގަޅުވުމަށް ދުޢާ ކުރެވެއެވެ. އިލްހާމް އިނދަޖައްސައިލެވޭނީ އޭނާ ބަލި އެނދުން ތެދުވެގެން ކަމުގައި ޤަބޫލުކޮށް ކޮންމެ ދުވަހަކު އެކަނި ހިނގާބިނގާވެ އުޅެން އޭނާ މަސައްކަތްކުރެއެވެ. ދެފިރިހެނުންގެ ފަރާތުން ލިބުނު ޖިސްމާނީ އަނިޔާގެ ސަބަބުން އޭނާއަށް ރަނގަޅަށް ފައި ނޭޅި އިތުރު ދުވަސްކޮޅަކު ބަލި އެނދުގައި އޮންނަން ޖެހުނެވެ. ނިހާ އުޅޭ ހާލު ފެނި ނިކާލާއި އިންޝާ ތިބެނީ ހިތްފަޅައިގެންދާ ވަރުވެފައެވެ. ދުވާލުގެ ގިނަ ވަގުތު ހޮސްޕިޓަލުގައި ހޭދަކުރަމުން ދިޔަ ޞަފިއްޔާ ވެސް ނިހާގެ ހާލަށް ހަމްދަރުދީވެ ހިތާމަކުރެއެވެ. އެމީހުން ފެންކަޅިވެ ދެރަވެގެން ރުއި ނަމަވެސް ނިހާގެ ލޮލުން ކަރުނަ ތިއްކެއްހާ ހިސާބު ވެސް ވައްޓައެއް ނުލައެވެ.\nބާބު 20 – ކަޝްފު\nނިހާ ގެއަށް ގެންދިޔުމުގެ ހުއްދަ ލިބުނީ ހަފްތާއެއްހާ ދުވަސް ފަހުންނެވެ. އޭރު ނިހާއަށް އެކަނި އުޅެލެވޭ ވަރުވެއްޖެއެވެ. އެނާ ލަސް ފިޔަވަޅުތަކެއް އަޅަމުން ހޮސްޕިޓަލުން ނުކުންނަން އައިއިރު ނިކާލާއި އިންޝާ ދާދި ގާތުގައި ދެފަރާތުގައި ތިއްބެވެ. އިލްހާމް އިނީ ކާރުގައި އެމީހުންގެ އިންތިޒާރުގައެވެ. ނިހާ ފެނުމާއެކު އިލްހާމް ބޭރަށް ނުކުމެ ކާރުގެ ދޮރުފަތް ހުޅުވާލަދިނެވެ. އިލްހާމް ކުރިކަނޑާފައި ނިހާ ނުކުތީ މަގު މައްޗަށެވެ. ނިކާލާއި އިންޝާ ގޮވައިލުމުން ބަލައި ވެސް ނުލިއެވެ. ނިހާ މަގުމަތިން ކާރެއް ހުއްޓުވާފައި ކާރަށް އެރުމާއެކު ނިކާލާއި އިންޝާ ވެސް އިލްހާމަށް ބަލަމުން ނިހާގެ ފަހަތުން އެރީ އެ ކާރަށެވެ. ގަބުވެ ހުއްޓުން އަރާފައި ހުރި އިލްހާމް ހަށިގަނޑުގައި ބިރުވެރި ރާޅު ބާނިތަކެއް ދުވެލިއެވެ. އެއީ ނިހާގެ ހަމަހިމޭންކަން ބިރުވެރި ތޫފާނަކަށް ބަދަލުވާން އުޅޭކަމުގެ އިންޒާރެކެވެ. އިލްހާމް ހާސްވެ ނުތަނަވަސްވާ ގޮތްވިއެވެ.\n"ނިހާ ކިހިނެތް ވީ؟ ބައްޕަ ކާރުގަ އައިސް އެތާ ހުއްޓައޭ މިއަށް ތި އެރީ." ނިކާލް ސުވާލުކުރިއެވެ.\n"މިގަޑީގައި އެއްވެސް ސުވާލެއް ނުކޮށްފާނަންތަ؟" ނިހާ ބުނެލިއެވެ.\nނިކާލް ޚައިރާންވިއެވެ. ނިހާ ބައްޕަދެކެ ނުރުހުންވާންޖެހޭ ސަބަބެއް ނުވިސްނުމުން އޭނާ އިތުރު ސުވާލުތައް ވެސް ކުރިއެވެ. ނަމަވެސް ނިހާ އިޚުތިޔާރުކުރީ ހިމޭންކަމެވެ. ނިހާ ދެލޯ މަރާލަމުން ސީޓުގައި ރަނގަޅަށް ހަމަޖެހިލިތަން ފެނުމުން ނިކާލް ވެސް ހިމޭންވެލިއެވެ. އެވަރުން ވެސް ނިކާލްގެ ސިކުނޑީގައި ހާޖާނުގަނޑެއް އުފެދުނެވެ. ބައްޕަ މަންމައަށް ބޭވަފާތެރިވި ނަމަވެސް ނިހާއަށް ދެފަހަރު އެހީތެރިވެދިނެވެ. ނިހާގެ ފުރާނަ ސަލާމަތްވީ ވެސް ބައްޕަގެ އެހީތެރިކަން ލިބުމުންނެވެ. ނިހާ އަވަހަށް ހޮސްޕިޓަލަށް ގެނެވުނު ކަމުންނެވެ. ޝޮކެއްގައި އޮއްވައި ބައްޕަ ފެނި ނިހާ މުޅިން ހަމައަކަށް އެޅުނީއެވެ. ވީއިރު ކުއްލިއަކަށް ނިހާ ބައްޕަދެކެ ހިތްހަމަނުޖެހުނީ ކީއްވެގެން ހެއްޔެވެ؟ ނިހާއަށް ދިމާވި ހާދިޘާގައި ބައްޕަގެ އަތެއް ވެސް ވަނީ ހެއްޔެވެ؟ ނޫނެކެވެ. ބައްޕަ އެހާ ރަހުމުކުޑައެއް ނުވާނެއެވެ. އިބްރާހީމްބެ ކަހަލަ މީހެއް ގެއަށް ވައްދައި، ނިހާއަށް ލިބުނު އަނިޔާގައި ބައްޕަގެ އިހުމާލު އޮތް ކަމަށް ނިހާއަށް ވެސް ވިސްނެނީ ކަންނޭނގެއެވެ. ނިހާގެ ނަޒަރުން ވިސްނާނަމަ އެ ގޮތް ވެސް ގޯސްނޫންކަމުގައި ޤަބޫލުކޮށް ނިކާލް އަމިއްލަ ނަފުސަށް ވިސްނައިދިނެވެ.\nނިހާ ކޮޓަރިއަށް ވަން ގޮތަށް ދޮރުގައި ލެނގިލައިގެން ހުއްޓެވެ. ކޮޓަރީގެ އެކި ދިމަދިމާއަށް އޭނާ ކަޅި އުކިއެވެ. ކޮންމެ ދިމާއަކުން ވެސް ފެނުނީ އެއް މަންޒަރެކެވެ. އެ ބިރުވެރި ހިތްދަތި ހާދިޘާއެވެ. ނިހާގެ ނަޒަރު އަލަމާރި މައްޗާ ދިމާ ފާރުގައި ހަރުކޮށްފައި ހުރި ގަޑިއަށް ސީދާވުމާއެކު އޭނާގެ ތުންފަތް މައްޗަށް ހިނިތުންވުމެއް ވެރިވިއެވެ. އޭނާ އަލަމާރި ކައިރިއަށް ލެފިލީ އެއްފަރާތުގައި ހުރި ގޮނޑިއެއް ހިފައިގެންނެވެ. ގޮނޑި މައްޗަށް ކޮޅަށްއަރައި ފައިގެ އިނގިލިތަކު މައްޗަށް ދެމިލުމުން ގަޑިއަށް އަތް ފޯރާވަރުވިއެވެ. ގަޑި ނަގައިގެން އޭނާ ތިރިއަށް ފައިބާ ގޮނޑީގައި އިށީނެވެ. އެއީ ބިއްލޫރި މޫނުމައްޗެއް ލެވިފައި ހުރި ވަށް ގަޑިއެކެވެ. އޭނާ ވަރަށް ލޯތްބާއެކު އެ ގަޑީގައި އަތް ކާއްތާލަމުން ހީގަތްއިރު ހީވީ ބޮޑު އުފަލެއް ލިބުނު ހެންނެވެ. އެ ގަޑިއަކީ އޭނާއަށް އެހާ މުހިންމު ގަޑިއަކަށް ވީ ކީއްވެގެން ހެއްޔެވެ؟ އޭނާ އަތުގެ ނިޔަފަތިތަކުގެ އެހީގައި އެ ބިއްލޫރި މޫނުގަނޑު ގަޑިއާ ވަކިކޮށްލިއެވެ. އެޔަށްފަހު އެ ގަޑީގެ ބައިތައް ވަކިކޮށް އެތެރޭގައި ހަރުކޮށްފައި ހުރި ސިއްރު ކެމެރާއެއް ދަމާ ނެގިއެވެ. ކަޅުކުލައިގެ އެ ކުޑަކުޑަ ކެމެރާ ފެނުމާއެކު އޭނާގެ ހިނިތުންވުން ފުންވެގެން ދިޔައެވެ.\nއަލަމާރި ދޮރުފަތް ހުޅުވާލުމަށްފަހު ލެޕްޓޮޕް ދަބަސް ނަގައިގެން އައިސް ނިހާ އެނދުމަތީ އިށީނެވެ. ލެޕްޓޮޕް ނަގައި އެނދުގައި ބަހައްޓައިލަމުން ކެމެރާ އެޔަށް ޖަހާލިއެވެ. އެ ކެމެރާއަކީ ނަޒީލް ދުނިޔޭގައި އޭނާ ހަރުކުރި ކެމެރާއެކެވެ. އެކި ދުވަހުގެ ރެކޯޑިން އޭގައި ރައްކާކުރެވިފައި ހުއްޓެވެ. ނަމަވެސް ނިހާ ބަލަން ބޭނުންވީ ވަކި ދުވަހެއްގެ ރެކޯޑިންގ އެކެއެވެ. ކޮޓަރީގެ ދޮރު ހުޅުވުނު އަޑު އިވިފައި ނިހާ ލެޕްޓޮޕް ލައްޕައިލަން ހިފައިލަމުން ދޮރާ ދިމާއަށް ބަލައިލިއެވެ. އިންޝާ ފެނުމުން އޭނާ ފުން ނޭވާއެއް ބޭރުކޮށްލިއެވެ. އިންޝާ މަޑުމަޑުން އައިސް ނިހާގެ ގާތުގައި އިށީނީ ލެޕްޓޮޕަށް ނަޒަރު ހިންގާލަމުންނެވެ. ފެނުނު މަންޒަރުން އޭނާގެ ދެލޯ ބޮޑުވެގެން ދިޔަ ހިނދު ބަލާލެވުނީ ނިހާއަށެއެވެ. އަނެއްކާ ވެސް ސުކުރީނަށް ނަޒަރު ބަދަލުކޮށްލިއިރު އޭނާއަށް ނިހާގެ ކޮނޑުމަތީގައި ބާރަށް ހިފާލެވުނެވެ.\nނިހާގެ ހަށިގަނޑުން އިބްރާހީމްބެ އުފާ ހޯދަމުން ދިޔަ ވަގުތު އިބްރާހިމްބެގެ ފަހަތުގައި އިލްހާމް ހުރީ ފުން ވިސްނުމަކަށް ގެއްލިފައެވެ. އޭނާ މޫނުމަތީ ދެއަތް ކާއްތައިލަމުން ފުން ނޭވާއެއް ދޫކޮށްލިއެވެ. ބާލުޚާނާ ދޮރާ ދިމާއަށް ބަލާލައިފައި އިބްރާހީމްބެއަށް ބަލާލިއެވެ. އެއަށްފަހު އޭނާ ބޮލުގައި އަތްކާތަމުން ބާލުޚާނާއަށް ނުކުމެފައި ވީ މަދު ސިކުންތު ކޮޅެކެވެ. އަނެއްކާ ވެސް ކޮޓަރި ތެރެއަށް ވަދެގެން އައިތަން ފެނުނެވެ. އޭނާ ދޮރު ކައިރިއަށް ޖެހިލަމުން ނިކަން ސިއްރުން ބޭރުތެރެއަށް ނަޒަރު ހިންގައިލިއެވެ. އޭނާގެ ޚަރަކާތްތައް ހުރި ގޮތުން ބޭރުން ފެނުނު އެއްޗެއްގެ ސަބަބުން ވަރުގަދަ ޝޮކެއް ލިބިފައިވާކަން ދެނެގަނެވެއެވެ.\nއިބްރާހިމްބެ ހިންދެމިލިއެވެ. އެވަގުތު އިލްހާމް އޭނާގެ ކޮނޑުގައި ހިފައި އަނބުރާލަމުން، ގޮށް މުށުގެ ހޫނު ހަމަލާއެއް އޭނާގެ ނޭފަތް މައްޗަށް އަރުވާލިތަން ފެނިގެން ދިޔައެވެ. އިބްރާހިމްބެ މޫނު މައްޗަށް ވާ ގޮތަށް އަތް ހުރަސްކޮށްލުމާއެކު އިލްހާމް އޭނާގެ އަތުގައި ހިފައި ތިރިކޮށްލަމުން އަނެއްކާ ވެސް ނޭފަތްމަތީ ޖެހިއެވެ. އެޔާއެކު އޭނާ ހުރި ތަނަށް ދެމުނެވެ. އިލްހާމް ނިހާގެ ގާތަށް ޖެހިލުމާއެކު ނިހާ ތެޅެން ފެށިތަން ފެނުނެވެ. ނިހާގެ އަތުގައި އައްސައިފައި އޮތް ފޮތިގަނޑު މޮހާ ހޫރުވާލުމަށްފަހު އޭނާގެ ހިކަނދިމަސްގަނޑުގައި ހިފާ ނަގާ އެނދުން ތެދު ކުރިއެވެ. ދެން ފެނުނީ ނިހާ ހުރި ދިމާއަށް ތިރިވެ، އޭނާ ދެއަތުން އުނުއޮރިޔާން ނިވާކުރަން އުޅުނުތަނެވެ. އިލްހާމް ގުދުވެލަމުން ނިހާގެ އަނގަމަތީގައި އައްސައިފައި ހުރި ފޮތިގަނޑު ވެސް ނައްޓުވާލިއެވެ.\nއިލްހާމް ކޮޓަރީގެ ހަތަރު ފަރާތަށް އަވަސް ނަޒަރެއް ހިންގައިލަމުން ނަޒަރު ހުއްޓުވާލީ ސީދާ ކެމެރާއާ ދިމާއަށެވެ. ކެމެރާއަށް ބަލަމުން އޭނާ އަލަމާރި ކައިރިއަށް ޖެހިލިތަން ފެނުނެވެ. ދެން އެއްވެސް ވަރަކަށް އިލްހާމެއް ނުފެނެއެވެ. އިރުކޮޅަކުން ފެނުނީ އޭނާގެ އަތްތިލައެވެ. އޭނާ އަލަމާރި މަތީގައި ހުރި މާޖަހައި ދަގަނޑު ވަށިގަނޑު ނެގިއެވެ. އެއީ އިންޝާ ކޮޓަރިއަށް ވަންއިރު ބިންމަތީގައި ފެންނަން އޮތް ވަށްޓެވެ.\nއިލްހާމްގެ ހަރަކާތްތަކަށް ބަލަން އިން ނިހާގެ މޫނުމަތިން ފެންނަމުން ދިޔައީ ބިރުވެރިކަމެވެ. އިލްހާމް މާވަށި ހިފައިގެން ގާތަށް ޖެހިލުމާއެކު ނިހާގެ ދެލޯ ބޮޑުވެގެން ދިޔަ ހިނދު ފަހަތަށް ޖެހިލަމުން ތެދުވެ ދުއްވައި ގަތެވެ. އިލްހާމްގެ އަތުގައި އޮތް ވަށީގެ ހަމަލާ އެރީ ނިހާގެ އިސްބޯދަށަށެވެ. ނިހާގެ އަނގަ ތަންމިނަށް ހުޅުވިގެން ދިޔައިރު އިސްބޯދަށުގައި ދެއަތުން ހިފެހެއްޓި ތަން ފެނުނެވެ. އެޔާއެކު އޭނާ ހޭދެބައިވެގެން ހުރި ތަނަށް އުއްޑުން ވެއްޓުނީއެވެ. އިލްހާމް ނިހާގެ ކައިރިޔަށް ޖެހިލަމުން އޭނާގެ އެއް ފައިގައި ހިފާ ދަމަމުން ގެންގޮސް އިބްރާހިމްބެގެ މަގަތުގައި ބޭއްވީ ބަނޑުވަތަށެވެ. އޭނާގެ އަތަށް މާވަށި ހެޔޮވަރުކޮށްލުމަށްފަހު މާވަށިން ނިހާގެ ފުށްކިބާގައި ޖެހުމާއެކު ލޭތައް ބުރަބުރައިގެން ދިޔަ މަންޒަރު ފެނުނު ވަގުތު އިންޝާގެ މުޅި ގައިން ހީލި އަރައިގެން ދިޔައެވެ. އެޔަށްފަހު އިލްހާމް ނިހާ އުއްޑުން ޖެހިއެވެ. އަނެއްކާވެސް މާވަށިން ނިތްކުރިމަތީގައި ވިހެލިއެވެ. އެމަންޒަރުތައް ފެނި އިންޝާއަށް ދެއަތަށް ބޯ ހޫރުވާލެވުނެވެ. ހިތްދަތިވެގެން ގޮސް އިންޝާ އިނީ ރޮވޭ ނުރޮވޭ ވަރުވެފައެވެ.\nއިލްހާމްގެ ހަރަކާތްތައް ހުރީ ވަރަށް ހަލުވިކޮށެވެ. އިރުއިރު ކޮޅާ ދޮރު ހުރި ދިމާއަށް ބަލާލައެވެ. މާޖަހާ ވަށިގަނޑު ފޮތިގަނޑަކުން ފޮހެލިއެވެ. ފޮތިގަނޑުން ވަށީގެ އެއްކޮޅުގައި ހިފައިގެން ގޮސް ހާމައަށް އޮތް ކޮޅު އިބްރާހިމްބެގެ މުށުތެރެއަށް ލާ ފިއްތާލިއެވެ. އަދި ވަށި ނަގާ އަލަމާރި ކައިރީގައި ބާއްވާލި ވަގުތު އިލްހާމް ސިހިފައި ދޮރާ ދިމާއަށް ބަލާލިއެވެ. އޭނާގެ ހަރަކާތް އަވަސްވެގެން ދިޔަ ތަން ފެނުނެވެ. ބާލުހާނާ ދޮރާ ދިމާއަށް ދުވެފައި ދަމުން އެ ދިމާލުގައި ހުރި ރީތިވާ މޭޒު އަރިކޮށް މުށިގަނޑު މައްޗަށް ވައްޓާލިއެވެ. ދެން ފެނުނީ ކޮޓަރީގެ މައި ދޮރު ވެއްޓިގެން ދިޔަތަނެވެ. އިންޝާ ވަދެގެން އައި ތަނެވެ.\nވީޑިއޯ ބަލާ ނިމުނުއިރު އިންޝާގެ ތުންފަތުގައި ވަނީ މަޑު ތުރުތުރުލުމެއް އުފެދިފައެވެ. މިހާރު އޭނާގެ ދެލޮލަށް ލެޕްޓޮޕް ވެސް ފެންނަނީ ފުސްކޮށްނެވެ.\n"މީ އެ އިލްހާމް ނިހާއަށް ގަސްތުގައި ދިން ލަނޑެއް. ކޮންފަދަ ރަހުމުކުޑަ އިންސާނެއް އެއީ. އިބްރާހީމްބެއަށް ނިހާ ހަދިޔާކޮށްފައި އެވަރުން ނުވެގެން މަރާލަން ވެސް މަސައްކަތްކުރީ. މަށަށް ކުރިން ވެސް އެނގުނޭ އެމީހާގެ އަތެއް މިކަމުގަ ނުވެ ނުދާނެ." އިންޝާ ލަސްލަހުން ބުނެލިއިރު އަޑުގައި ވެސް ރިހުން އެކުލެވިފައިވެއެވެ.\n"އިންޝާއަށް ތި ފެނުނީ ވީޑިއޯގެ އެއްބައި." ނިހާ ވީޑިޔޯ ތަންކޮޅެއް ކުރިޔަށް ޖައްސައިލިއެވެ.\nއިބްރާހީމްބެ އިނީ ނިހާއަށް ގުޑައި ނުލެވޭ ވަރަށް ހިފަހައްޓައިގެންނެވެ. އިލްހާމް ނިހާއާ ގާތަށް ޖެހިލިއެވެ. އިންޝާއަށް އިތުރަށް ބަލާކަށް ނުކެރުނެވެ. އޭނާ ދެލޯމަރާ ބާރުކޮށްލުމާއެކު ކަރުނަތައް އެސްފިޔަތައް ފޫ އަޅުވާލައިފައި ކޯތާފަތް މަތިން ތިރިއަށް ފައިބައިގެން ދިޔައެވެ. އިރުކޮޅަކުން އިންޝާ ލޯ ހުޅުވައިލިއިރު ވެސް ނިހާ އިނީ އެ މުޑުދާރު މަންޒަރު ބަލާށެވެ. އިންޝާ ލަދުން މަރުވާވަރުވިއެވެ.\n"މި ބަލާނެކަމެއް ނެތް ނިހާ. އެހާ ލަދުކުޑަ ގޮތްގުޑަ މީހެއް ދުވަހަކު ވެސް ނުދެކެން." ލެޕްޓޮޕް ލައްޕައިލަމުން އިންޝާ ބުންޏެވެ.\nނިހާ ލެޕްޓޮޕް ހުޅުވާލިއެވެ. އެ ވީޑިއޯއަށް ބަލަން ފެށިއެވެ. މިފަހަރު ވެސް އެކަމަށް ހުރަސް އެޅީ އިންޝާއެވެ. އޭނާ ނިހާގެ މޫނަށް ފަރުވާތެރިކަމާއެކު ބަލާލިއެވެ. އެ މޫނުން ފެންނަނީ މަސްހުނި އިހުސާސްތަކެވެ. ހިތާމައާއި ރުޅިއެވެ. ނަފުރަތެވެ. ހިތްހަމަޖެހުމުގެ ކުލަވަރެއް ފެންނަހެން ވެސް އިންޝާއަށް ހީވިއެވެ.\n"އިލްހާމް ޖަލުގެ ތޭރިތަކުގެ ތެރޭގައި އުޅެންވީ ވަގުތު އައިސް ޖެހުނީ. ލެވޭ ވަރުގެ ގޮޅިއެއް ނުހުންނާނެކަން އަންގާލަދޭނަން." ނިހާ ދަތްކުނޑި ވިކައިލަމުން ބުންޏެވެ. "މިއީ އަހަންނަށް ލިބުނު އަނިޔާގެ ބަދަލެއް ނޫން. މިއީ މަންމަގެ މަރުގެ ބަދަލު. ދެމީހުން ވެސް ޖެހޭނީ އުމުރު ދުވަހަށް ޖަލުގައި އޮންނަން. އެކަކަށް ވެސް ސަލާމަތެއް ނުވެވޭނެ."\n"ސަލާމަތްވެވި ދާނެ. އެކަމަކު އެއީ އިލްހާމްއާ ދެކޮޅަށް ވަރުގަދަ ހެކިތަކެއް ފުލުހުންނަށް ލިބިފައި ނެތްނަމަ." އިލްހާމާއި މަޝްހޫރު ޤާނޫނީ ވަކީލު މާކިން ވާހަކަ ދައްކަން ތިބީ އިލްހާމުގެ އޮފީހުގައެވެ.\n"އެ އަނބުޅޭއާއި ނިހާގެ ބަޔާން އޮންނާނީ. އިތުރު ހެތްކެއް ނުހުންނާނެ." އިލްހާމް ބުންޏެވެ.\n"ތި ވާނެ ވަރުގަދަ ހެތްކަކަށް ދެމީހުންގެ ބަޔާން އެއްގޮތްވުން އެއީ އިއްތިފާޤަކަށް ނުވާނެކަން ނޭނގެ." މާކިން ވިސްނާލައިފައި ބުންޏެވެ. "އަދި ނިހާގެ މެޑިކަލް ރިޕޯޓު ވެސް އޮންނާނެ. ޑީއެންއޭ ރިޕޯޓު ވެސް އޮންނާނެ. އިލްހާމްއާ ޑީއެންއޭ ދިމާވާނެއެއްނުން."\n"ޑީއެންއޭ މަށާ ދިމާނުވަނީ ކަންނޭގެއެއްނު." އިލްހާމް ކަންބޮޑުވިއެވެ.\n"ދަރިފަނިން ވެސް ޑީއެންއޭ މެޗުކުރެވޭނެ." މާކިން ބުނެދިނެވެ.\nޑީއެންއޭ އޭނާއާ ދިމާނުވެ ނުދާނެކަން ކަށަވަރުވުމުން އިލްހާމް ނިކަން ހާސްވެއްޖެއެވެ. ހަމައެޔާއެކު އޭނާގެ ހިތުގައި ސުވާލުތަކެއް ވެސް އުފެދުނެވެ. އެވަރުގެ ބޮޑު ހެތްކެއް ލިބުނުނަމަ އޭނާ މިނިވަންކަންމަތީގައި އެގޮތަށް އުޅުމުގެ ފުރުޞަތުދެވިފައި ވަނީ ކީއްވެގެން ހެއްޔެވެ؟ ޑީއެންއޭ އޭނާއާ ދިމާވާނެކަން އެއީ ކަށަވަރުކަމެކެވެ.\n"މަ ހައްޔަރު ނުކޮށް މިހުރީ ކީއްވެގެންބާ؟" އިލްހާމަށް މަޑުމަޑުން ބުނެވުނެވެ.\n"ނިހާ ބަޔާން ދޭނެ އިރެއްގެ އިންތިޒާރުގައި ތިބީ ކަންނޭގެއެއްނު." މާކިން ޖަވާބުގައި ބުންޏެވެ. "ނޫނީ އަދި ރިޕޯޓުތައް ނުލިބެނީ."\nއިލްހާމް އިށީދެގެން އިން ގޮނޑިން ތެދުވެ ދެކޮޅަށް ހިނގަން ފެށިއެވެ. މޮޅު ބުއްދިއެއް އާދޭތޯ ސިކުނޑިއަށް ވާން ކުރަންފެށިއެވެ. އަހަރުތަކެއް ކުރިން އޭނާގެ ބޮލުގައި ސަފީނާގެ މަރުގެ އިލްޒާމު ވެސް ނިހާ އެޅުވިއެވެ. އެފަހަރު އިލްހާމް އެ ކުށުގައި ބެދޭނެވަރުގެ ހެކި ސަފީނާގެ ހަށިގަނޑުން ވެސް ފެންނަން ހުއްޓެވެ. ސަފީނާ އަމިއްލައަށް މަރުނުވާކަން ސާބިތުކުރެވޭނެވަރުގެ ހެކި ވެސް ހުއްޓެވެ. ނަމަވެސް އޭރު އިލްހާމަށް ސަލާމަތްވެވުނީ ފުލުހުންގެ ވެރިއަކަށް ހުރި މީހާ ފައިސާއަށް ވިކުމުންނެވެ. މިހާރު އެ ހުރީ ފައިރޫޒްއެވެ. އެ މަގު އޮތީ ބަންދުވެފައެވެ. ކޮންމެ ގޮތެއްވިޔަސް ފައިރޫޒް މައްސަލަ ތަޙްޤީޤުކޮށް ދަޢުވާކުރަން ފޮނުވާނެއެވެ. މައްސަލަ އޮއްބައިލަން ޖެހޭނީ އެ ހިސާބުންނެވެ.\n"މަގޭ މައްޗަށް ދަޢުވާ ނުކުރެވޭނެ ގޮތެއް ހެދިދާނެތަ؟" އިލްހާމް އެހިއެވެ. "ނޫނީ މައްސަލަ މަގޭ މައްޗަށް ސާބިތުނުކުރެވޭނެ ގޮތެއް"\n"ރުފިޔާ ހުރިއްޔާ ނުވާނެ ކަމެއް އޮވޭތަ؟ ފައިސާއަށް ހުރިހާ އެއްޗެއް ވެސް ވިކޭނެ. ކޯޓާއި ހަމައަށް މައްސަލަ ނުގެން ގޮސް ހިފަހައްޓައިލެވިދާނެ. ދެ މިލިޔަނަށް." މާކިން ޖަވާބުދިނީ ހިނިތުންވުމަކާއެކުއެވެ.\nދެ މިލިޔަނަކީ އިލްހާމަށް ބޮޑު އަދަދެއް ނޫނެވެ. އޭނާ ވަގުތުން އެއްބަސްވިއެވެ. ޖަލުގައި އޮންނަން ނުޖެހޭނެކަމުގެ ޔަޤީންކަން މާކިން ދިނުމުން ވެސް އޭނާގެ ހިތެއް ހަމައެއް ނުޖެހުނެވެ. ޖަލަށް ދާން ނުޖެހުނު ނަމަވެސް އޭނާ މުޅި ދުނިޔޭގެ ލަދާ ކުރިމަތިލާން ޖެހޭނެއެވެ. އާއިލާގެ އެންމެންގެ ނަފުރަތާއި ކުރިމަތިލާން ޖެހޭނެއެވެ. އެމީހުންނަށް ހަޤީޤަތް އެނގުމުން ބިކަވެ އެކަނިވާނެއެވެ. އެކަންކަން ވާނެކަން މުޖައްރިބެވެ. ނިކާލާއި ޞަފިއްޔާ އިތުބާރު ކުރާނީ ނިހާއަށެވެ. ޖަލުގައި އޮތުމަށްވުރެން އެމީހުންގެ ނަފުރަތާއި ކުރިމަތިލުން ވެސް ރަނގަޅުކަމަށް ނިންމައި މާކިންއަށް ދޭންޖެހޭ ލާރީގެ ދެބައިކުޅަ އެއްބަޔަށްވާ ޗެކެއް އިލްހާމް ދިނެވެ. އަދި މަސައްކަތް ފުރިހަމަވުމުން ބާކީބައި ދޭނެކަމުގެ ޔަޤީންކަން ދިނެވެ.\nތަޙްޤީޤު ކުރަމުންދާ މައްސަލައަށް ނިހާ އޮންނާނީ ބަޔާންދީފައިކަމަށް އިލްހާމް ހީކުރިއެވެ. އިލްހާމް ހައްޔަރުކުރުމަށް އަންނާނެ ވަގުތެއް ނޭނގޭތީ އެ ރޭ ހަތަރުދަމު އޭނާ އުޅުނީ ހޭލައެވެ. އެކަމާ ފިކުރުކުރަން އޮފީހުގައި ހުންނަ ކޮޓަރީގެ އެނދުމަތީގައި ދެ އަތަށް ފުރޮޅިފުރޮޅި އޮތެވެ. އެހެން އޮވެ އޭނާއަށް ކުރެވުނު ކުށްތަކާއި މެދު ވިސްނިއެވެ. ނިހާއަށް ދެވުނު އަނިޔާއާ މެދުވެސް އޭނާ ވިސްނިއެވެ. އޭނާ ދުވަހަކު ވެސް ނިހާގެ ކިބައިން އެފަދަ އަރާމެއް ލިބިގަންނާކަށް ހިތަށް ވެސް ނާރައެވެ. ހުވަފެނެއްގައި ވެސް އެފަދަ ހިޔާލެއް ނުކުރެއެވެ. ނަމަވެސް އިބްރާހީމްބެ އިބިލީހެއްހެން އޭނާއަށް ވަސްވާސްދީ މަގުފުރައްދާލީއެވެ. އިބްރާހީމްބެގެ ސަބަބުން ނިހާއާމެދު ފާހިޝް ހިޔާލުތައް ކުރެވި ބޮލަށް އިބިލީސް ސަވާރުވީއެވެ. އެ ހިސާބުން އަމިއްލަ ނަފުސުގެ ކޮންޓްރޯލް ގެއްލިގެން ދިޔައީއެވެ. އޭނާއަށް ކުރެވެނު ހަޑި ހުތުރު އަމަލު އިހުސާސް ކުރެވުނީ ބޮލަށް އަރާފައިވާ ވަހުޝީ ބާރުގަނޑު ކެނޑުމުންނެވެ. އޭރުވަނީ އޭނާއަށް އެ ގޯސް ހެދިފައެވެ. އެކަމާއި ފިކުރު ބޮޑުވެ ހަދާނެ ގޮތް ނޭނގިގެން އުޅެނިކޮށް އިންޝާ ގެއަށް އައި ތަން ފެނުނެވެ. އެ ހިސާބުން އޭނާ ބޭނުންވީ އެކަމުގެ ތެރެއަށް އިބްރާހީމްބެ ބާނާލައި އޭނާ ސަލާމަތްވާށެވެ. ނިހާ މިދުނިޔެއިން ނައްތާލާށެވެ. ނަމަވެސް ތަޤުދީރުގެ ރޭވުން އޭނާގެ ރޭވުންތަކަށް ވުރެ ވަރުގަދައެވެ. ނިހާ ސަލާމަތްވެގެން އެނބުރި އައިސްފިއެވެ. އޭނާ ބޮޑު ބޭޒާރަކުން ބޭޒާރުވާން ކައިރިވެއްޖެއެވެ.\nއިލްހާމް ގެޔަށް އައީ ޖެހިގެން އައި ދުވަހުގެ ހެނދުނުއެވެ. ގެއަށް ވަދެވުމާއެކު އޭނާގެ ފިޔަވަޅުތައް ހުއްޓުމަކަށް އައީ ފެންޑާގައި ހުރި ނިހާ ފެނުމުންނެވެ. ނިހާ އެއް އަތް އުރާލައިގެން އަނެއް އަތުގެ ބޮޑުވައި އިނގިލި ކުރީގައި ދަތް އަޅައިލައިގެން ހުރުމުން ބޮޑު ފިކުރެއް ކުރަނީހެން ހީވެއެވެ. ދޮރު މަތީގައި ހުރި އިލްހާމް ފެނުމާއެކު ނިހާ ހިނިތުންވެލިއެވެ. އިލްހާމް ރައްދުގައި ހިނިތުންވެލީ ގަދަކަމުންނެވެ.\n"ހާދަހާ އިރެއްވެއްޖެއޭ އިންތިޒާރު ކުރާތާ. ކޮންތާކު އުޅެއުޅެފަ ތި އައީ." ނިހާ ޝަކުވާގެ ރާގެއްގައި އެހިއެވެ.\n"ކިހިނެއްވީ؟" ނިހާ ހެވިފައި ބަލަން ހުރުމުން އިލްހާމަށް އުނދަގޫވިއެވެ.\n"ހަމަ ހަނދާންވަނީ." ނިހާ ގޮސް އިލްހާމްގެ އަތުގައި ހިފިއެވެ. "ހިނގާބަލަ ކޮޓަރިއަށް. އެކަކުވެސް ގެޔަކު ނޫޅޭ.."\nނިހާ ދައްކަންފެށި ވާހަކައަކުން އިލްހާމް ވަރަށް ބޮޑަށް ލަދުގަތެވެ. ރުޅި ވެސް އަޔެވެ.\n"ހާދަހާ ގޮތްކުޑަވެގެން ތި އުޅެނީ." ނިހާގެ އަތް ފޮޅުވާލަމުން އިލްހާމް ބުންޏެވެ. "މަމީ ކަލޭ ބަފާ އުމުރުގެ މީހެކޭ ތި ވައްތަރަށް ވާހަކަ ދައްކާކަށް ލަދެއް ނުގަނޭތަ؟"\n"އެދުވަހު ހާދަހާ ފޯރިއެއް އެރުވިއޭ އެކަމަކު. މިއަދު ރަނގަޅު ފުރުޞަތެއް ލިބުނީމަ ލަދުގަތީތަ؟ ނޫނީ އެ ވާހަކަ ދައްކަން ލަދު ގަންނަނީ." ނިހާ ބޭނުންވީ އިލްހާމް ބޮޑަށް ލަދުގަންނުވާށެވެ.\nއިލްހާމް ޝައްކުގެ ނަޒަރުން ނިހާއަށް ބަލައިލިއެވެ. އެ ދުވަހުގެ ވާހަކަތައް އޭނާގެ އަނގައިން ބޭރުކުރުވަން އުޅޭހެން އޭނާއަށް ހީވިއެވެ. އެ ވާހަކަތައް އިވޭ ހިސާބުގައި ފުލުހުންގެ ބަޔަކު ނޫނީ ނިކާލް ހުރީ ކަންނޭގެއެވެ. އޭނާގެ ހިތުގައި އުފެދުނު ޝައްކުތަކުން އެކިއެކި ދިމަދިމާއަށް ބަލައިލެވުނެވެ. ސިއްރުވެރި ގޮތަކަށެވެ.\n"މީހަކު ހުރިތޯ ތި ބަލަނީ." އެހާ ސިއްރުން އުޅުމުން ވެސް ނިހާގެ ލޮލުގައި އަޅައިގަތެވެ. "ޕޮލިހުން ބައިތިއްބައިގެން އެ ވާހަކަ ދައްކަން މަމީ މޮޔައެއްތަ؟"\nއިލްހާމްގެ ހިތުގައި އޮތް އެއްޗެއް އެހާ ފަސޭހައިން ނިހާއަށް ދެނެގަންނަން އެނގުމުން އޭނާ ކުރި ޝައްކު ޔަޤީންނަށް ބަދަލުކުރިއެވެ. ނިހާގެ އަނގަތެރެއަށް ވެއްޓިގެން އޭނާއަށް މޮޅުތަކެއް ނުވާނެއެވެ. ބުއްދިވެރީ ހަނުހުރުން ކަމަށް ޤަބޫލުކޮށް އޭނާ ހިނގައިގަތެވެ.\n"މަޑުކޮށްބަލަ." ނިހާ ގޮވައިލި އަޑުއިވުނެވެ. "މަގޭ ވާހަކަތައް އަދި ނުނިމެޔޭ."\nއިލްހާމް ހަލުވިކޮށް ސިޑިން އަރަންފެށިއެވެ. ނިހާ ފަހަތުން ގޮސް އިލްހާމްގެ ފައިގައި ދަތި އަޅުވައިލީ ގަސްތުގައެވެ. ކުއްލިއަކަށް އިލްހާމްގެ ދެފައި އޮޅި ސިޑީގެ ހަރުފަތުން ފައި ކައްސާލިއެވެ. އިލްހާމްގެ ދެލޯ ބޮޑުވެގެން ދިޔަ ހިނދު ބަރުހެލި ހަށިގަނޑު ނުހިފެހެއްޓިގެން ސިޑީގެ ހަރުފަތްމައްޗަށް އިދިފުށަށް ޖެހުމާއެކު އޭނާއަށް ހަޅޭލަވައިގަނެވުނެވެ. ދެފަރާތުގައިވާ ހޮޅިތަކުގައި ހިފަހައްޓަން މަސައްކަތްކުރި ނަމަވެސް ސިޑީގެ ހަރުފަތްތަކުގެ މަތީގައި ފުރޮޅެމުން ގޮސް ސިޑީގެ އެންމެ ތިރިއަށް ވެއްޓި ޖެހުނެވެ. ތަށިމުށިގަނޑުގައި ބޯ ޖެހުނުލެއް ބާރުކަމުން ބީތާވެގެން ދިޔައެވެ. މުޅި ހަށިގަނޑުގައި އަޅަމުންދިޔަ ވޭނުގެ ސަބަބުން ހިރިނުލެވިފައި އިލްހާމަށް އޮންނަން ޖެހުނެވެ.\nނިހާ މަޑުމަޑުން ސިޑިން ފޭބީ ވިހަ ހިނިތުންވުމެއް ވެރިކޮށްގެން ހުރެއެވެ. އިރުކޮޅަކުން އިލްހާމް ވެސް އުނަގަނޑުގައި އަތް އަޅުވައިގެން އޮވެ މަޑުމަޑުން ތެދުވިއިރު އޭނާ ހުރީ ރުޅި ގަދަވެފައެވެ.\n"އެވަރުން ވެސް މަރުވާކަށް ނޫޅުނު ދޯ؟" ނިހާ ހީގެންފައި ބުނެލިއެވެ. "ތަނެއް ބިންދައިގެން ދިޔަ ނަމައެއްނު. ތި ކަހަލަ ނުބައި މީހުން އަވަހަކަށް މަރެއް ވެސް ނުވާނެ. އަނިޔާއެއް ވެސް ނުވާނެ."\nކުއްލިއަކަށް އިލްހާމް ގޮސް ނިހާގެ ކަރުގައި ހިފައިގަތެވެ. ދެދަތްޕިލައަށް ބާރުލަމުން ފަހަތަށް ގެންގޮސް ފާރުގައި ޖައްސައި ފިއްތައިލިއެވެ.\n"މާ ފޮނިވެގެން މަށަށް ދުއްތުރާ ކުރާނެކަމެއް ނެތް." އިލްހާމް ހަރުއަޑުން ބުނެލިއެވެ. "މަށަށް ދުއްޕާންނުކޮށް ކަލޭ ދައްކާ ވާހަކައެއް ގޮސް ޕޮލިހުންގެ ގާތުގައި ދައްކާ. ކަލޭ ކޮންމެ އެއްޗެއް ކިޔަސް މަށެށް ޖަލަކަށް ނުލެވޭނެ. ކަލޭ ތި ޖައްސާ ވަންނިތަކުން މަ ބިރު ގަންނާނެކަމަށް ހީނުކުރާތި. މަށެށް ބިރެއް ނުގަނޭ. މަށާ ދުރުގަ ހުރޭ. ނޫނީ ނަތީޖާ މާ ރަނގަޅެއްނުވާނެ. މަށަށް ދުއްޕާން ކުރަންޏާ ކުރިން ލިބުނު ބޮނޑިއަށްވުރެ ވަރުގަދަ ބޮނޑިއެއްދޭނަން. މީ މަ ދޭ އިންޒާރެއް. މިފަހަރު ފުރާނަ ސަލާމަތްވީތީ ޝުކުރުކޮށްބަލަ."\nނިހާ ހުރީ މޮޔަ ވައްތަރަކަށް ހިނި އައިސްފައެވެ. އިލްހާމްގެ އަތަށް ދުލެއްދީފައި އަތް ނައްޓުވައިލަން އުޅުމާއެކު ނިހާގެ ދެއަތުން އިލްހާމްގެ އަތުގައި ހިފައިގަތެވެ. އަދި އޭނާގެ އަމިއްލަ ކަރަށް ވާންވާގޮތަށް އިލްހާމްގެ އަތް އޭނާގެ ކަރާލައި ފިއްތައިލިއެވެ.\n"ލަސްކުރާނެކަމެއް ނެތޭ މި ވަގުތު މަރާލަބަ." ނިހާ ޅަ ގޮތަކަށް ބުނެލިއެވެ. ނިހާ ދުނިޔެއިން މޮޔަވީ ހެއްޔެވެ؟\nއިލްހާމްގެ ހަވަނަ ހިއްސުން އިންޒާރުގެ ސިގުނަލްތަކެއް ދޭން ފެށިއެވެ. ނިހާ އެހާ ހަމަޖެހިފައި ހުންނާނީ ކޮންމެވެސް ނުބައި ރޭވުމެއް ރާވައިގެންކަން ޔަޤީނެވެ. އެމީހުން ފެންނަ ހިސާބުގައި ނިކާލް ހުރީ ހެއްޔެވެ؟ އިލްހާމްގެ ހިތަށް އެރި އެއްޗަކުން ތެޅިގެންފައި ނިހާގެ އަތް ފޮޅުވައިލެވުނީ ކުއްލިއަކަށެވެ. ފަހަތަށް އެނބުރިލިއިރު މޫނު ޖެހޭ ހިސާބުގައި އިންޝާ ހުރުމުން ސިހިގެން ދިޔައެވެ.\nއިންޝާ ފަހަތަށް ދެފިޔަވަޅު އަޅައިލިއެވެ. އިންޝާގެ އަތުގައި އޮތް މާޖަހާވަށިގަނޑަށް އިލްހާމްގެ ނަޒަރު ސީދާވިއެވެ. އެއީ ނިހާއަށް ހަމަލާދިނުމަށް އޭނާ ބޭނުންކުރި ވަށްޓެވެ. އިލްހާމް އިންޝާއާ ހަތަރު ކަޅި ހަމަކޮށްލީ ސުވާލު އުފެދިފައި ހުރެއެވެ. އޭނާ އެއްޗެއް ބުނަން އަނގަ ޚަރަކާތްކޮށްލި ވަގުތު އިންޝާ އަތުގައި އޮތް ވަށިން އިލްހާމް ބޮލުގައި އަޅައި ވިހެލިއެވެ. އިލްހާމްގެ ސިކުނޑިއަށް އެރި ލޮޅުމާއެކު ހޭދެބައިވެގެން ގޮސް ހުރިތަނަށް ދެމުނެވެ.\nއިލްހާމަށް ތެޅިގެންފައި ދެ ލޯ ހުޅުވާލެވުނީ މޫނަށް ފިނިކަމެއް އިހްސާސްވުމުންނެވެ. އޭރު އޭނާ އޮތީ ކޮޓަރީގައެވެ. އެނދެއްގެ މަތީގައެވެ. ނިހާ ފެންޖަގުން އޭނާގެ މުޅި މޫނަށް ފެންއަޅަމުން ދިޔުމުން ދެއަތަށް ބޯ ހޫރުވާލެވުނެވެ. އަތް ހުރަސްކޮށްލަން އުޅުނު ވަގުތު މުޅި މީހާ ތުރުތުރު އަޅައިގެން ދިޔައެވެ. އޭނާގެ ދެއަތް ވަނީ ފުރަގަހަށް ލައި ބަނދެފައެވެ. އަޑެއް ބޭރު ނުކުރެވޭހާ ބާރަށް އަނގަމަތީގައި ވެސް ފޮތިގަނޑެއް އައްސައިފައިވެއެވެ. ދެފައި ވެސް ވަނީ ވަރުގަދައަށް ބަދެފައެވެ. އޭނާ ގަޔަކު އެއްވެސް ނިވާކަމެއް ނެތެވެ. އޭނާ އޮތީ ހެއްދެވި ގޮތަށެވެ. އިލްހާމްގެ ދެލޯ ބޮޑުވެގެން ދިޔައެވެ. އެ މަންޒަރުތައް އިންޝާ ދިޔައީ ފޯނުގައި ރައްކާކުރަމުންނެވެ. އިލްހާމް ދެފައިކުރުކޮށްލަމުން އައުރަ ފޮރުވަން މަސައްކަތްކުރިއިރު ލަދުން ގޮސް ބިންފަޅާފައި އަޑިއަށްދާނެނަމައޭ އޭނާގެ ހިތަށް އެރިއެވެ. ހިތް ހީވަނީ މޭ ފަޅާފައި ނުކުމެދާނެ ހެންނެވެ. ހަޅޭއްލަވަން މަސައްކަތްކުރި ނަމަވެސް އޭނާގެ އަޑެއް ބޭރެއް ނުވިއެވެ. އިންޝާއާއި ނިހާ އެނދުގެ ދެފަރާތުގައި އިށީނެވެ.\n"އަންހެނުންނަށް ފިރިހެނަކު ރޭޕްކޮށްލެވިދާނެކަން އަންގާލާނަން މިފަހަރު." ލާނެއް ހިންޏަކާއެކު ނިހާ ބުންޏެވެ. އިންޝާ ވެސް އެ ހުނުމުގައި ބައިވެރިވިއެވެ.\nއޭނާގެ ފަލަމަސް ގަނޑުގައި ދެމީހުންގެ ދެފަރާތުން އަތްތިލަ ބީއްސައިލިއެވެ. ދެމީހުން އޭނާގެ މުޅިގައިގާ ފިރުމަންފެށުމާއެކު މުޅި ހަށިގަނޑު ރޫރޫ އަޅަންފެށިއެވެ. އެޔާއެކު އަނެއްކާ ވެސް ނިހާމެން ހީގެންފިއެވެ. އިލްހާމްގެ މުޅި ހަޔާތުގައި ވެސް އެހާ ލަދުގަތް ވަގުތުކޮޅެއް ނާދެއެވެ. އެ ދެލޮލުން ފެންނަމުން ދިޔައީ ބިރުވެރިކަމާއި ހާސްކަމެވެ. ލަދުވެތިކަމާއި އާދޭހެވެ. އެއީ ނިހާ ދެކެން ބޭނުންވި ކުލަވަރެވެ. އެމީހުންގެ މަޤުޞަދެވެ. ނިހާ މަޑުމަޑުން އިލްހާމާ ކައިރިއަށް ޖެހިލައި އިލްހާމްގެ ކަންކަށި މަތީގައި ވިހެލިއެވެ. (ނުނިމޭ)\n"ނޫން. ނޫން. މަށަށް މަޢާފުކުރޭ." ނިހާ ހިނގައިގަތުމާއެކު އިލްހާމް ނިހާގެ އަތުގައި ހިފިއެވެ. އިލްހާމް ކަހަލަ ފަސޭހައިން ބަލި ޤަބޫލުކުރަން ބޭނުންނުވާ ބޮޑާ މީހަކު އެހާ އަވަހަށް މަޢާފަށް އެދުމުން ނިހާއަށް ހިތްހަމަޖެހުން ލިބުނެވެ. ނަމަވެސް އެއީ އިލްހާމް ދައްކާ ދަޅައެއްކަން އޭނާއަށް ވަރަށް ރަނގަޅަށް އެނގެއެވެ.\nމެއި 12, 2021 21:41\nމި ޕާރޓް ވެސް ވަރަށް ރީތި މާޝާ ﷲ....😍\nމެއި 12, 2021 22:37\nއިލްހާމް ލެވޭ ވަރުގެ ޖަލެއްހުރިކަން ދައްކާފަ އޭގެ ފަހުން އޭނަ ދަންޖެހެން ދޫކޮށްލ!\nމެއި 13, 2021 21:16\nމި ވާހަކަ އެއްކޮށް ނިމެންދެން ގެނެސްދިނުން އެދެން.\nވަރަށް ރީތި މި ބައިވެސް\nމެއި 13, 2021 21:48\nނައިސް ޕާޓް... ވާހަކަ ކުރިއަށް ގެންދާ ގޮތް ވަރަށް ރީތި 😍


އިންސާނުންނަކީ ފިޠުރީގޮތުން ބަލާއިރުވެސް އެހެން މީހުންނާ ގުޅިގެން މެނުވީ ނުއުޅެވޭނޭ ބައެކެވެ. ކިތަންމެ ކަންފުރިހަމަވެފައި އަތްމަތި ތަނަވަސް މީހެއްކަމުގައިވިނަމަވެސް، އެހެންމީހުންގެ އެހީތެރިކަމާ އެއްބާރުލުމާ ނުލައި، އެއްވެސް މީހަކަށް އެމީހެއްގެ އެންމެހައި ކަންތައްތައްތަކެއް އެކަނިމާއެކަނި އަމިއްލައަށް ނުކުރެވޭނެއެވެ. ކޮންމެ މީހަކީވެސް އެހެން މީހުންގެ ހުނަރާއި މަސައްކަތްތެރިކަމަށް ބޭނުން ވާނޭމީހެކެވެ. ހަމައެފަދައިން އަނެކާގެ އަތުގައިވާ އެއްޗަކަށްވެސް ބޭނުންވާނޭ މީހެކެވެ. ކަންމިހެން އޮތްހިނދު، އިޖްތިމާޢީ ކަންކަމުގައި ބައިވެރިވެ އުޅުމާއި، އެއްބަޔަކު އަނެއްބަޔަކަށް އެހީތެރިވެ އުޅުމީ، ﷲ އަށް ކުއްތަންވުމުގެ ގޮތުން އަދާކުރެވޭ އަޅުކަމެއްކަމުގައްޔާއި އާޚިރަތުގެ ޘަވާބާއި ދަރުމަ ލިބޭ ކަމެއްކަމުގައި ދީނުގައި ކަނޑައެޅިފައިވެއެވެ. <?xml:namespace prefix = o ns = "urn:schemas-microsoft-com:office:office" />\nމިގޮތުން ބަލާއިރު ޒަކާތަކީ، އިޖިތިމާޢީ ފުދުންތެރިކަން ހޯދައިދިނުމުގެ ގޮތުން، އިސްލާމް ދީނުގައި އެޅިފައިވާ ވަރަށްވެސް ހަރުދަނާ ފިޔަވަޅެކެވެ. ކަމުގެ މުހިއްމުކަން ޒަކާތްދިނުން ލެއްވިގެންވަނީ ދީނުގެ ރުކުނެއްގެ ގޮތުގައެވެ. އެހެންކަމުން، ޒަކާތް ވާޖިބުވާ މިންވަރުގެ ތަނަވަސްކަންހުރި މީހެއްނަމަ، ޒަކާތް ނުދޭހާ ހިނދަކު އޭނާގެ ދީން ފުރިހަމައެއް ނުވެއެވެ. އިސްލާމް ދީނުގައި އެންމެ އިސްކަން ދެވިފައިވާ ރުކުނަކީ ނަމާދެވެ. ނަމާދުގެ ޛިކުރުކުރެވޭ ކޮންމެތަނެއްގައިހެން ކީރިތި ޤުރުއާނުގައި ޒަކާތުގެ ވާހަކަ އައިސްފައިވެއެވެ. ޒަކާތް ވާޖިބުވެއްޖެ މީހާ، ކިތަންމެ ނަމާދެއްކުރިޔަސް، ކިތަންމެ ތަރާވީޙެއް ކުރިޔަސް، ކިތަންމެ ޙައްޖަކާއި ކިތަންމެ ޢުމުރާއެއް ވިޔަސް، ކިތަންމެ ގިނަ ހެޔޮކަމެއް ކުރިޔަސް، ޒަކާތް އަދާނުކުރާނަމަ އެމީހެއްގެ ދީން ފުރިހަމައެއް ނުވާނެއެވެ. އަދި މިކަންކަމުން ކުރާނޭ މަންފާއެއްވެސް ނޯންނާނެއެވެ. މާތް اللَّهُ ވަޙީކުރައްވާފައިވެއެވެ. وَأَقِيمُوا الصَّلاةَ وَآتُوا الزَّكَاةَ وَارْكَعُوا مَعَ الرَّاكِعِينَ (البقرة: ٤٣) މާނައީ "ތިޔަބައިމީހުން ނަމާދު ޤާއިމުކުރާށެވެ! އަދި ޒަކާތްދޭށެވެ!" ނަމާދު ޤާއިމުކުރުމަށް އަމުރުކުރެއްވުމާ ވިދިގެން ޒަކާތްދިނުމަށް އަމުރުކުރައްވާފައިވާ އާޔަތްތައް ކީރިތިޤުރްއާނުގައި މިނޫނަސް ވަރަށް ގިނައެވެ. ރަސޫލުﷲ صلى الله عليه وسلم ޙަދީޘްކުރެއްވިއެވެ. "بُنِىَ الإِسْلاَمُ عَلَى خَمْسٍ، شَهَادَةِ أَنْ لاَ إِلَهَ إِلاَّ اللَّهُ ، وَأَنَّ مُحَمَّدًا عَبْدُهُ وَرَسُولُهُ، وَإِقَامِ الصَّلاَةِ، وَإِيتَاءِ الزَّكَاةِ، وَحَجِّ الْبَيْتِ، وَصَوْمِ رَمَضَانَ."(رَوَاهُ مُسْلِمٌ) މާނައީ"އިސްލާމްދީން ބިނާވެގެންވަނީ ފަސް ކަމެއްގެ މައްޗަށެވެ. އެއީ، اللَّهُ ފިޔަވައި އަޅުކަމެއްކުރުން ޙައްޤުވެގެންވާ އިލާހަކުނުވާކަމަށާއި، މުޙައްމަދުގެފާނީ އެކަލާނގެ އަޅާކަމަށާއި އެކަލާނގެ ރަސޫލާކަމަށް ހެކިވުމާއި، ނަމާދު ޤާއިމުކުރުމާއި، ޒަކާތްދިނުމާއި، ކަޢުބަތު اللَّهِ ގެފުޅަށް ޙައްޖުވުމާއި، ރަމަޟާންމަހު ރޯދަ ހިފުމެވެ."\nހެޔޮކަންތައްތަކުގައި ހޭދަކުރާމީހުންގެ މުދަލުގައި ބަރަކާތް ލައްވާނޭ ކަމާއި، އެފަދަ ކަންކަމުގައި ހޭދަނުކޮށް މުށްބާރުކޮށްގެން ތިބާމީހުންގެ މުދަލުގެ ބަރަކާތް ކެނޑި ނެތިދާކަން ބަޔާން ކުރައްވަމުން ރަސޫލާ صلى الله عليه وسلم ޙަދީޘު ކުރައްވައެވެ. "مَا مِنْ يَوْمٍ يُصْبِحُ الْعِبَادُ فِيهِ إِلاّ مَلَكَانِ يَنْزِلانِ فَيَقُولُ أَحَدُهُمَا اللَّهُمَّ أَعْطِ مُنْفِقًا خَلَفًا وَيَقُولُ الآخَرُ اللَّهُمَّ أَعْطِ مُمْسِكًا تَلَفًا" [رواه البخاري ومسلم] މާނައީ:"އުޑުން ދެ މަލާއިކަތަކު ފައިބާވަޑައިގެން، ﷲ އަށް ދުޢާ ނުދަންނަވާ ދުވަހެއް ދުނިޔެއަށް އިރު ނައަރައެވެ. އެއިން އެއްބޭކަލަކު ދަންނަވާނެތެވެ. އޭ ﷲ އެވެ! ރަނގަޅުގޮތުގައި މުދަލުން ހޭދަކުރާ މީހާގެ މުދަލުގައި ބަރަކާތް ލައްވާނދޭވެ! އަނެއް ބޭކަލަކު ދަންނަވާނެތެވެ. އޭ ﷲ އެވެ! މުދަލުން ހޭދަނުކޮށް މުށް ބާރުކޮށްގެން ހުންނަ މީހާގެ މުދާ ނެތިކުރައްވާނދޭވެ!"\nފަރުޟު ކަންތައްތައް ފިޔަވައި، ޘަވާބާއި ދަރުމައިގެ ގޮތުން ހެންމެ ހެޔޮކަންބޮޑު ޢަމަލަކީ، އެހެންމީހުންނަށް އޭގެ ފައިދާ އާއި މަންފާ ފޯރާ ކަންތައްތަކެވެ. މިގޮތުން ބަލާއިރު، މިވަގުތު އިސްލާމީ އުއްމަތަށް ނަޒަރު ހިންގާލުމުން، އަޅުގަނޑުމެންގެ އަވަށްޓެރި ޤައުމެއް ކަމުގައިވާ ޕާކިސްތާނުގެ ރައްޔިތުންނަށް ކުރިމަތިވެފައިވާ ކާރިޘާގެ ސަބަބުން، ޙާލުގައިޖެހިފައިވާ މީހުންނަށް އެހީތެރިވުމީ، މިފަދަ މާތް މައްސަރެއްގައި ކުރުން އެންމެ އައުލާވެގެންވާ އެއްކަން ކަމުގައި މެނިވީ ނުވެއެވެ.\nމިހާތަނަށް މި ލިޔުން ކިޔާފައިވަނީ 26 ފަހަރު


08 އޮކްޓޯބަރ 2019 - 07:10\nޕްރަބޫދޭވާ ޑައިރެކްޓްކޮށްފައިވާ ފިލްމުގެ ޝޫޓިން ނިންމައިލީ "ދަބަންގް" ސީރީޒްގެ ފުރަތަމަ ދެ ބައިގައި ސަލްމާންގެ ބައްޕަގެ ރޯލް ކުޅުނު އަދި 2017 ގައި މަރުވެފައިވާ އެކްޓަރު ވިނޯދް ކަންނާ އަށް ޓްރިބިއުޓެއް ވެސް ދިނުމާ އެކީގަ އެވެ. މި މަންޒަރު ދައްކުވައިދޭ ވީޑިއޯއެއް ސަލްމާން ވަނީ ސޯޝަލް މީޑިއާގައި ވެސް ހިއްސާކޮށްފަ އެވެ.\n"ދަބަންގް 3" ގައި ސަލްމާންގެ ބައްޕަގެ ރޯލް ކުޅެފައި ވަނީ ޕްރަމޯދު ކަންނާ އެވެ.\nމި ފިލްމުގެ ކާސްޓުންގެ ތެރޭގައި ސޮނާކްޝީ ސިންހާ، އަލަށް ތައާރަފުކުރާ ސާއީ މުކަރްޖީ އަދި އޭނާގެ ބައްޕަ މަހޭޝް މަންޖްރޭކަރް، ޓީނޫ އާނަންދު، ސުދީޕް، އަރްބާޒް ޚާން، މާހީ ގިލް، ނިތިން ދީރު އަދި ޕަންކަޖް ތުރިޕަތީ ހިމެނެ އެވެ.\nމީގެ އިތުރުން "ދަބަންގް 3" ގެ އައިޓަމް ލަވައަކުން ސަލްމާން މިދިޔަ އަހަރު ޕްރޮޑިއުސްކުރި "ލަވްޔާތުރީ" ގެ ބަތަލާ ވަރީހނާ ހުސައިން ވެސް ފެނިގެން ދާނެ އެވެ.\n"ދަބަންގް 3" އަކީ "ބާރަތު" އަށް ފަހު މި އަހަރު ރިލީޒްވާ ސަލްމާންގެ ދެވަނަ ފިލްމެވެ.\n"ޝަކުންތަލާ ދޭވީ" ގައި ސާނިޔާ ފެންނާނެ ގޮތް\nމިހާރު ޝޫޓިން ކުރިއަށްދާ ފިލްމު "ޝަކުންތަލާ ދޭވީ" ގެ ބައޮގްރަފިކަލް ޑްރާމާގައި ޒުވާން ބަތަލާ ސާނިއާ މަލްއުތުރާ ފެނިގެންދާނެ ގޮތް ދައްކާލައިފި އެވެ.\nސާނިއާ ވަނީ ޓްވިޓާގައި އޭނާގެ ލުކްގެ ފޮޓޯއެއް ހިއްސާކޮށްފަ އެވެ. ވިދިޔާ ބާލަން ޓައިޓްލް ރޯލް ކުޅޭ ފިލްމުގައި ސާނިއާ ފެނިގެންދާނީ ޝަކުންތަލާގެ ދަރިފުޅު އަނޫޕަމާ ބެނަޖީގެ ރޯލުންނެވެ.\nދެހާސް ތޭރައިގައި މަރުވެފައިވާ ޝަކުންތަލާ އަކީ "ހިއުމަން ކޮމްޕިއުޓަރު" ގެ ނަމުން މަޝްހޫރުވެފައިވާ އިންޑިއާގެ ކުރީގެ ހިސާބު އިލްމުވެރިއެކެވެ. އޭނާގެ ވާހަކަ ކިޔައިދޭ ފިލްމު ޑައިރެކްޓްކުރަނީ އަނޫ މެނަން އެވެ.\n"މަލަންގް" ގެ ޝޫޓިން ނިންމާލައިފި\nޓީ ސީރީޒާއި ލަވް ފިލްމްސްއާ ގުޅިގެން ޑައިރެކްޓަރު މޯހިތު ސޫރީ ގެނެސްދޭ ރޮމޭންޓިކް ތުރިލާ "މަލަންގް" ގެ ޝޫޓިން ނިންމާލައިފި އެވެ.\nމާޗް މަހު ޝޫޓިން ފެށި ފިލްމުގެ ބޮޑުބައި ގޯއާގައި ނެގި އިރު މީގެ ކާސްޓުންނަކީ އަދިތިޔާ ރޯއި ކަޕޫރް، ޑިޝާ ޕަޓްނީ، ކުނާލް ކޭމޫ އަދި އަނިލް ކަޕޫރެވެ. ރިޕޯޓްތައް ބުނާގޮތުން "މަލަންގް" ގައި އަނިލް ފެނިގެންދާނީ ވަރަށް ވަރުގަދަ ވިލަންއެއްގެ ރޯލުންނެވެ.\n"އާޝިގީ 2" އާއި "އޭކް ވިލަން" ފަދަ ކާމިޔާބު ފިލްމުތައް ގެނެސްދިން މޯހިތުގެ "މަލަންގް" އަކީ 2017 ގައި ރިލީޒްކުރި "ހާފް ގާލްފްރެންޑް" އަށް ފަހު އޭނާ ގެނެސްދޭ ފުރަތަމަ ފިލްމެވެ.\nމި ފިލްމު ސިނަމާތަކަށް ގެންނަން ތާވަލުކޮށްފައި ވަނީ އަންނަ އަހަރު އެވެ. އެކަމަކު އަދި ވަކި ތާރީހެއް އިއުލާނެއްނުކުރެ އެވެ.\n"ޑޯލީ ކިޓީ" ބުސާން ފެސްޓިވަލްގައި ޕްރިމިއާކޮށްފި\nއެކްތާ ކަޕޫރް ޕްރޮޑިއުސްކޮށްފައިވާ ފިލްމު "ޑޯލީ ކިޓީ އޯރް ވޯ ޗަމަކްތޭ ސިތާރޭ" މިހާރު ކުރިއަށްދާ ބުސާން އިންޓަނެޝަނަލް ފިލްމު ފެސްޓިވަލްގައި ޕްރިމިއާކޮށްފި އެވެ.\n— Ekta Kapoor (@ektaravikapoor) October 4, 2019\nމި މަހުގެ3ގައި ފެށި އެ ފެސްޓިވަލަކީ މި މަހުގެ 12 ވަނަ ދުވަހާ ހަމައަށް ކުރިއަށްދާ އިވެންޓެކެވެ. ފެސްޓިވަލްގައި އެކްތާގެ ފިލްމު ޕްރިމިއާކުރީ މި މަހުގެ4ވަނަ ދުވަހު އެވެ.\n"ޑޯލީ ކިޓީ އޯރް ވޯ ޗަމަކްތޭ ސިތާރޭ" އަކީ ކްރިޓިކުންގެ ތައުރީފު ވަރަށް ބޮޑަށް އޮހުނު 2017 ގެ ފިލްމު "ލިޕްސްޓިކް އަންޑަ މައި ބުރުގާ" ގެނެސްދިން އަލަންކްރިތާ ޝްރިވަސްތާވް ޑައިރެކްޓްކޮށްފައިވާ ޑާކް ކޮމެޑީއެކެވެ.\nމީގެ މުހިއްމު ރޯލްތައް ކުޅެފައި ވަނީ ބޫމީ ޕެޑްނޭކަރާއި ކޮންކޮނާ ސެން ޝަރުމާ އެވެ. ފިލްމުގެ އިތުރު ކާސްޓުންގެ ތެރޭގައި ކަރަން ކުންދުރާ، ވިކްރާންތު މަސޭ، އަމޯލް ޕްރަޝާރު އަދި ކުބްރާއި ސައިތު ހިމެނެ އެވެ.\n"ޑޯލީ ކިޓީ އޯރް ވޯ ޗަމަކްތޭ ސިތާރޭ" ސިނަމާތަކަށް ގެންނާނެ ތާރީހެއް އަދި އިއުލާނެއްނުކުރެ އެވެ.\nއިތުރު ލިޔުންތައް ބޮލީވުޑް ސަލްމާން ޚާން ވިދްޔާ ބާލަން އެކްތާ ކަޕޫރު ސޮނާކްޝީ ސިންހަ


Tourism bilaa eku hila ah vefai oiy 85 rah ranah hedheyne: Mausoom | ThePress\nޓޫރިޒަމް ބިލާއެކު ހިލައަށް ވެފައި އޮތް 85 ރަށް ރަނަށް ހެދޭނެ: މައުސޫމް\nޓޫރިޒަމް މިނިސްޓަރު ޑރ. އަބްދުﷲ މައުސޫމް / ފޮޓޯ: ޓޫރިޒަމް މިނިސްޓްރީ\nޓޫރިޒަމާ ބެހޭ ގާނޫނަށް ގެނެވޭ 10 ވަނަ އިސްލާހާއެކު ހިލަގަނޑަކަށް މިހާރު ވެފައި އޮތް 85 ރަށް ރަން ގަނޑަކަށް ހެދިދާނެ ކަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވެއްޖެއެވެ.\nޓޫރިޒަމް މިނިސްޓަރު ވިދާޅުވީ، ރާއްޖޭގައި މިވަގުތު ނުހެދި އޮތް 85 ރަށް އެބްއޮތް ކަމަށާއި އެކަމުގެ ސަބަބުން ވަޒީފާ ނުއުފެދި ދައުލަތަށް ލިބެންޖެހޭ އާމްދަނީ ނުލިބި ހުރިކަން އޭނާ ފާހަގަ ކުރެއްވިއެވެ. ޓޫރިޒަމާ ބެހޭ ގާނޫނަށް ގެނެވޭ 10 ވަނަ އިސްލާހާއެކު އެ ރަށްތައް ބޭނުން ކުރުމުގެ ފުރުސަތު ލިބިގެންދާނެ ކަމަށާއި ރަނަށް ބަދަލު ކުރުމަށް ފަރުސަތު ލިބިގެންދާނެ ކަމަށް މައުސޫމް ވިދާޅުވިއެވެ.\n"މީހުން ބުނެ އުޅޭ ރަންގަނޑަކާ ހިލަގަނޑަކާ އެއްގޮތެކޭ ވާނީ ބޭނުން ނުކުރަންޏާ. ދިވެހި ރާއްޖޭގެ 85 ރަށް ހިލަގަނޑެއްގެ ގޮތުގައި މިއޮއް ހުރިހާ ދުވަހު އެއޮތީ. މި ބިލުގެ ސަބަބުން އެ ރަށްތަށް ބޭނުންކޮށް ރަނަށް ބަދަލުކުރުމުގެ ފުރުސަތު ލިބިގެންދާނެ"\nމައުސޫމް ވިދާޅުވީ، ރާއްޖޭގެ ޓޫރިޒަމާ ބެހޭ ގާނޫނަށް ގެނެވޭ 10 ވަނަ އިސްލާހު ގެނައުމުގެ އެންމެ މުހިއްމު ބޭނުމަކީ ފަތުރުވެރިކަމުގެ ފައިދާ ރައްޔިތުންނާ ހަމައަށް ފޯރުކޮށް ދިނުން ކަމަށެވެ. ހަމައެއާއެކު އެ އިސްލާހަކީ ފަތުރުވެރިކަމުގެ ގާނޫނުގައި ހުރި ބައެއް ކަންކަން ހަރުދަނާ ކުރުމަށް ގެނެވުނު އިސްލާހެއް ކަމަށާއި ފަތުރުވެރިކަމުގެ މުއްސަނދިކަން ދިވެހިންނަށް ހޯދައިދިނުން ގެނެވުނު އިސްލާހެއް ކަމަށް މައުސޫމް ވިދާޅުވިއެވެ.\nރާއްޖޭގެ އިތުރާ ދެކުނަށް ވެސް ވަރަށް ބޮޑު އިންވެސްޓްމަންޓެއް ބޭނުންވާ ކަމަށެވެ. މިބިލުގައި ބައެއް ސަރަހައްދުތަކުގެ ރަށްރަށުގެ ފަތުރުވެރިކަމަށް ދޫކުރާ ތަންތަނުގެ ކުލި ބަދަލުކޮށްލާ ކަމަށް އޭނާ ވިދާޅުވިއެވެ. އެގޮތުން މާލެ ސަރަހައްދުން ސީޕްލޭންގައި 45 މިނެޓުން ދަތުރުކުރެވޭ ހިސާބުތައް ފިޔަވައި، އުތުރާ ދެކުނުގެ ރަށްރަށުން ބިމުގެ ކުލީގެ އަގު ވަރަށް ބޮޑުތަނުން ތިރިވެގެން ދާނެ ކަމަށް މައުސޫމް ފާހަގަ ކުރެއްވިއެވެ.\n"ބިމުގެ ކުލީގެ އަގު ވަރަށް ބޮޑުތަނުން ތިރިވެގެން ދާނެ. މައި ސަރަހައްދަކަުން ނުދޭ. އެގޮތުން މާލެ ސަރަަހައްދުން 45 މިނެޓުގައި ސީޕްލޭނުން ދަތުރުކުރެވޭ ހިސާބުތަކަށް ބަދަލެއް ނާދޭ. ބަދަލު މި އަންނަނީ އުތުރާއި ދެކުނަށް."\nމި ބަދަލުގެ ސަބަބުން އިންވެސްޓް ކުރުމަށް ވަރަށް ބޮޑު ފަސޭހައެއް ލިބިގެންދާނެ ކަމަށާއި އަދި އެ ސަރަހައްދުތަކުގައި ނުހެދި ހުރި ރަށްތައް ހެދުމަށާއި ބަންދުކޮށްފައި ހުރި ތަންތަން ހުޅުވުމަށް ވެސް ވަރަށް ބޮޑު ފަސޭހައެއް ލިބިގެންދާނެ ކަމަށް މައުސޫމް ވިދާޅުވިއެވެ. އެގޮތުން ބިމުކުލިން 50 ޕަސެންތް އުނިކުރުމަށް ހުށަހަޅާފައިވާ ކަމަށް ޑރ. މައުސޫމް ވިދާޅުވިއެވެ.\nމީގެ އިތުރުން މި ބިލުގައި އިސްކަން ދީފައި ވާނީ ލާމަރުކަޒު އުސޫލުން ފަރުރުވެރިކަމުގެ ދާއިރާގއި ލޯކަލް ކައުންސިލްތަކުގެ ހިއްސާ ހިމެނުން ކަމަށް މައުސޫމް ވިދާޅުވިއެވެ. އެހެންކަމުން މި އިސްލާހާ އެކު ރަށްރަށުން ލޭންޑް ލިސްޓް ޕްލޭންގައި ހިމަނައިގެން ފަތުރުވެރިކަމަށް ބިން ދޫކުރުމުގެ ބާރު ކައުންސިލް ތަކަށް ލިބިގެންދާނެ ކަމަށް ޑރ. މައުސޫމް ވިދާޅުވިއެވެ.\nމި ބިލު ހުށަހަޅާފައި ވަނީ ސަރުކާރުގެ ފަރާތުން އެމްޑީޕީގެ ޕާލިމެންޓަރީ ގްރޫޕްގެ ލީޑަރު އަދި މެދު ހެންވޭރު ދާއިރާގެ މެންބަރު އަލީ އާޒިމެވެ.\nމޮޅަށް ކާލެވޭނީ ދޯ


SunOnline: Quranaai medhu ufadhaa shakaai vahumuge dhifaaugai\nއަބްދުﷲ އަޙްމަދު 04 Jan 2022, 09:02\nމިއަދާ ހަމައަށްވެސް ޤުރުއާނުގެ އަޞްލަށް އެއްވެސް ބަދަލެއް ނައިސް ރައްކާތެރި ވެގެންވާކަން އަޅުގަނޑުމެން މުސްލިމުންނަށް ކަށަވަރުވެ ޔަޤީން ވެފައި ވީނަމަވެސް، އަޅުގަނޑުމެންނަށް ޤުރުއާން ބާވައިލެއްވީ މާތް ﷲ ކަމާއި އަދި އެނޫން ފަރާތަކުން ނޫންކަން ކަށަވަރުވަނީ ކިހިނަކުންތޯ އެވެ. މިސުވާލަށް ޖަވާބު ހޯދުމަކީ ޤުރުއާނާ މެދު އުފައްދާ ވަހުމާއި ޝައްކު ފުހެލުމަށް ވަރަށް ބޭނުންތެރި ކަމެކެވެ. އަދި މިކަން ކުރުމަށްޓަކައި، ޤުރުއާނުގެ ޞައްޙަ ކަމާމެދު ބަލައި އަދި ޤުރުއާން ބާވައިލެއްވި ގޮތް ބަލައި ނަޒަރު ހިންގައި ދިރާސާ ކުރުމަކީ ވަރަށްވެސް ބޭނުންތެރި ލާޒިމު ކަމެކެވެ.\nޤުރުއާނަކީ، ރަސޫރާ މުޙައްމަދުގެ ފާނަށް މާތް ﷲ ވަޙީގެ ޒަރީޢާއިން ބާވައިލެއްވުނު އެކަލާނގެ ކަލާންފުޅު ކަމާއި، އަދި އެއަށް އެއްވެސް ބަދަލެއް ނައިސް މީލާދީން7ވަނަ ޤަރުނުގައި އެ ލިޔެ ރެކޯޑު ކުރެވުނުގޮތަށް އެއްވެސް ބަދަލެއް ނައިސް ވާކަން މުސްލިމުން ޤަބޫލު ކުރިކަމުގައި ވީނަމަވެސް، ފިކުރީ ގޮތުން އަދި ޢިލްމީ ގޮތުން ބަލައި ދިރާސާކުރާ ހުޅަނގުގެ މުސްތަޝްރިޤުން (އޮރިއެންޓަލިސްޓުން) މީލަދީން 18 ވަނަ ޤަރުނުން ފެށިގެން ޤުރުއާނާމެދު ދަނީ ޝައްކު އުފައްދަމުންނެވެ. މިބައިމީހުންގެ މި ޙަރަކާތަކީ ފުރަތަމަ އިސްލާމް ދީން ފެތުރިގެން ދާލެއް ހަލުވި ކަމުން، އެކަން ހުއްޓުވާލުމަށް ފެއްޓުނު މަސައްކަތެއްކަމަށް ވީނަމަވެސް މިބައިމީހުން ފަހުން ލަނޑުދަނޑިތައް ބަދަލުކުރިއެވެ.\nބަޔަކަށް ހަމަލާދޭން ނުވަތަ ޖަންގަލީން ޖަނަވާރެއް ޝިކާރަކުރަން ބޭނުންވާ މީހަކުނަމަ، އެޖަނަވާރު ނުވަތަ އެމީހާގެ އުޅުމާއި ގުޅުން ބަލައި ދިރާސާކުރެއެވެ. މިއުޞޫލުން މުސްލިމުންގެ ބަސް ބަހާއި ޘަޤާފަތާއި ދީނާއިބެހޭ ގޮތުން ހޯދާ ބަލައި މިބައި މީހުން ދެނެގަންނަނީ ތެދު ނިޔަތެއްގައި ނޫނެވެ. އަދި ކިއެއްތަ! އެއީ ފިކުރީ ގޮތުން ތަފާތު ހަމަލާތައްދީ އިސްލާމް ދީނާއި ޤުރުއާނާއި ސުންނަތާމެދު ހަނގުރާމަކަޮށް އިސްލާމް ދީނުގެ އަޞްލު ސޫރަ ހަޑިކުރުމަށެވެ.\nމުސްލިމުންނަށް ޤުރުއާނުގެ ދަލީލުވެސް ފުދެއެވެ. އެއީ އެތެރޭގެ ދަލީލެއްގެ ގޮތުން ބަލައިގެންނެވެ. ސޫރަތުއް ނިސާއުގެ 82 ވަނަ އާޔަތުގައި އެކަނލާގެ ވަޙީކުރެއްވިއެވެ. [ أَفَلَا يَتَدَبَّرُ‌ونَ الْقُرْ‌آنَ ۚ وَلَوْ كَانَ مِنْ عِندِ غَيْرِ اللَّـهِ لَوَجَدُوا فِيهِ اخْتِلَافًا كَثِيرً‌ا ] މާނައީ: "ފަހެ، قرآن އާމެދު އެއުރެން ވިސްނައި ފިކުރު ނުކުރަނީހެއްޔެވެ؟ އެ قرآن އަކީ، اللَّه ނޫން އެހެން ފަރާތަކުން އައި އެއްޗެއް ކަމުގައިވީނަމަ، ގިނަވެގެންވާ ތަފާތުތައް އެއިން އެއުރެންނަށް ފެނުނީހެވެ."\nބުއްދީގެ ހަމަތަކުން ދަލީލު ލިބިގަތުމަށްޓަކައި، ބޭނުންކުރަން އެންމެ ރަނގަޅު އެއްގޮތަކީ، "ޤުރުއާން ބާވައިލެއްވީ ކޮން ފަރާތަކުންތޯ؟" ސުވާލުކޮށް ޞައްޙަ ޖަވާބު ހޯދައި ޞައްހަ ނުވެދާނެ އެންމެހައި ޖަވާބުތައް އެކަހެރި ކުރުމެވެ. މުސްތަޝްރިޤުންގެ ގޮތުގައި އެންމެ ބޮޑަށް ޤުރުއާނާ މެދު ޝައްކު އުފައްދާ މުސްތަޝްރިޤުން އެބައިމީހުންގެ ފޮތްތަކުގައި ފާހަގަކޮށްފައިވާ އަދި ޤުރުއާން އެފަރާތްތަކަށް ނިސްބަތްކުރާ ފަރާތްތަކުގެ ތެރޭގައި، މުޙައްމަދުގެ ފާނާއި، ޢަރަބި ޝާޢިރުންނާއި، ޢަރަބި ނޫން ޝާޢިރުންނާއި، ރާހިބުންނާއި އިބުލީސް ނުވަތަ ޝައިޠާނާގެ އިތުރުން ﷲ ހިމެނެއެވެ.\nވަޙީ އާމެދު ކުރާ ތުހުމަތު:\nކީރިތި ރަސޫގެ ޢުމުރުފުޅުން 12 އަހަރުފުޅުގައި އެކަލޭގެފާނުންގެ ބޮޑުބޭބޭފުޅުގެ އަރިހުގައި ޝާމްކަރައިގެ ބަޞަރާ އަށް ވިޔަފާރި ދަތުރުފުޅެއްގައި ވަޑައިގަތެވެ. މިދަތުރުފުޅުގައި ބަޙީރާ ނަމަކަށްކިޔުނު ރާހިބަކާއި ބައްދަލުވިއެވެ. ބުނެވޭގޮތުގައި މީނައަކީ ނުސްޠޫރީއެކެވެ. މީނައަކީ، ޢީސާގެފާނަކީ ކަލަކު ކަމަށް ޤަބޫލުކުރާ ޢަޤީދާ ޤަބޫލު ނުކުރާ މީހެކެވެ. މީނާއަކީ، ފަލަކީ، ނުޖޫމީ، ހިސާބާއި ސިޙުރުގެ ޢިލްމަށް އަރާހުރި ބޭކަލެއްކަމަށްވެސް ބުނެވެއެވެ. މީނާ ޤަބޫލުކުރައްވާ ގޮތުގައި އިސްމާޢީލުގެ ފާނުންގެ ދަރިކޮޅުން ނަބިއްޔަކު ފޮނުއްވާނެއެވެ.\nއެހެންކަމުން ޤުރުއާނާމެދު ތުހުމަތުކުރާ މީހުން ބުނާގޮތުގައި، ބަޙީރާ ވެގެންދިޔައީ، ރަސޫލާގެ ރިސާލަތަށްފަހު އެކަލޭގެފާނާ ވަރަށް ގާތްގުޅުމެއް އޮތް އަދި އެކަލޭގެފާނަށް ޢިލްމު އުނގަންނަވައި ދެއްވި މީހަކަށެވެ. އަދި ރަސޫލާ އެއްފަހަރަކު ރާފޮދު ހިއްޕަވައިގެން މަސްތުގެ ޙާލުގައިހުރެ އެކަލޭގެފާނުންގެ އުސްތާޛު ބަޙީރާ ޤަތުލުކޮށްފުމަށް ދާންދެން ރާ ޙަރާމް ނުކުރައްވަވައެވެ. ނަމަވެސް ޙަޤީޤަތުގައި، މިދެންނެވުނު ވާހަކަ ތަކަކީ، އެވާހަކަ ތަކަށް އުނި އިތުރު ކޮށްގެން ދެކެވިފައިވާ ވާހަކަތަކެވެ. ޞައްޙަ މަގުތަކުން ރަސޫލާގެ ސީރަތު ނަޤުލުކުރެވިފައިވާ ގޮތުގައި، އެކަލޭގެ ފާނުން ޝާމްކަރައަށް ކުރެއްވި ދަތުރުފުޅުގައި، އިރުގެ އަވިން އެކަލޭގެ ފާނުން ސަލާމަތް ކުރެއްވުމަށްޓަކައި ވިލާގަޑެއް އެކަލޭގެ ފާނަށް ހިޔާ އެޅުއްވިކަން ބަޙީރާއަށް އެގުމުން، އަބޫޠާލިބުގެފާނުގެ އަރިހުގައި، އެކަލޭގެފާނަށް ޔަހޫދީންގެ ކިބައިން ރައްކާތެރިވުމަށް އަމުރު ކުރެއްވިއެވެ. ތިރުމިޒީގެ ރިވާޔަތް ފިޔަވައިހުރި ރިވާޔަތްތަކަކީ ޙަޤީޤަތުގައި، ބަލިކަށި ސަނަދުތަކަކުން ވާރިދުވެފައިވާ ރިވާޔަތްތަކެވެ. ތިރުމިޒީގެ ރިވާޔަތުގައި ބަޙީރާގެ ޢަޤީދާއާއި ދީނާ ބެހޭ ގޮތުން އެކަލޭގެފާނު އެއްވެސް އެއްޗެއް އަޑުއައްސަވައިފައި ނުވެއެވެ. އަދި ކިއެއްތަ! އެ ރިވާޔަތުގައި ބަޙީރާގެ ނަންފުޅުވެސް އައިސްފައި ނުވެއެވެ. އެހެންކަމުން ޤުރުއާނަކީ ބަޙީރާގެ ފަރާތުން އުނގެނި ނަޤުލު ކުރެވިފައިވާ އެއްޗެއްކަމަށް ކުރާ ދަޢުވާއަކީ އެއްވެސް ޙަޤީޤަތެއް ނެތް ދޮގު ދަޢުވާއެއްކަން ދަލީލް ކޮށްދެއެވެ.\nރާހިބެއްގެ ބަސް ކަމަށް ބުނުން:\nމިބައިމީހުންގެ ބުނާގޮތުގައި ވަރަޤަތު ބިން ނައުފަލު އަކީ، އެޒަމާނުގައި އުޅުއްވި ނަޞާރާ ދީން ޤަބޫލުކޮށްގެން ހުންނެވި، އެދީނުގެ ޢިލްމަށް އަރާހުންނެވި އަދި ޚަދީޖަތުގެ ފާނުންގެ ބޮޑުބޭބެގެ ދަރިކަލެކެވެ. އެހެންކަމުން ރަސޫލާ އެކަލޭގެފާނުންގެ ގާތުން އަހުލު ކިތާބީންގެ ޢިލްމު ލިބިވަޑައިގަތެވެ. ނަމަވެސް އެއީ ކަނޑައެޅިގެން ބުނެވޭ ދޮގު ޚަބަރެކެވެ. މިކަމުގައި އޮތް އެންމެ ޞައްޙަ ގޮތަކީ، އިމާމް މުސްލިމް އަދި އިމާމް ބުޚާރީގައި އަބޫބަކުރު އަދި ޢުމަރުގެފާނުންގެ އަރިހުން ރިވާކުރައްވާފައިވާ ފަދައިން، ޙިރާ ފަރުބަދައިގެ ހޮހަޅުގައި ރަސޫލާ އިންނަނަވަނިކޮށް ވަޙީ ބާވައިލެއްވުމުން، އެކަން ހިގާދިޔަގޮތް ޚަދީޖަތުގެފާނަށް ކިޔައި ދެއްވެވުމާއި ގުޅިގެން އެކަމަނާ، އެކަލޭގެފާނާއެކު، ވަރަޤަތު ބިން ނައުފަލުގެ އަރިހަށް ވަޑައިގަތެވެ. އެއިރުވެސް ވަރަޤަތު ބިން ނައުފަލަކީ، ލޯބޯ ކޮށިވެ މުސްކުޅިފުޅު ވެފައިވާ ބޭކަލެކެވެ.\nޚަދީޖަތުގެފާނު ވަޑައިގެން ރަސޫލާއަށް ފެނިވަޑައިގެންނެވި ކަންތައްތަކުގެ ޚަބަރު ކީރިތި ރަސޫލާ ވަރަޤަތު ބިން ނައުފަލަށް ވިދާޅުވުމުން ވަރަޤަތު ބިން ނައުފަލު ވިދާޅުވިއެވެ. އެއީ މޫސާގެ ފާނުންގެ އަރިހަށް ވަޑައިގެންނެވި "އައްނާމޫސު" އެވެ. އަދި ކަލޭގެފާނުގެ ޤައުމުގެ މީހުން ކަލޭގެފާނުން ޤައުމުން ބޭރުކޮށް ހަދާ ދުވަހު ހުރެވޭނެނަމަ ކޮންފަދަ ހެއްޔެވެ. ބައެއް ރިވާޔަތްތަކުގައި އެކަލޭގެ ފާނަކީ، ޢީސާގެ ފާނުން އެބޭކަލަކާމެދު އުފާވެރިކަމުގެ ޚަބަރު ދެއްވި ނަބިއްޔާކަމަށް ވަރަޤަތު ބިން ނައުފަލު ވިދާޅުވި ކަމަށްވެސް އައިސްފައި ވެއެވެ. އަދި ބައެއް ރިވާޔަތްތަކުގައި، ވަރަޤަތު ބިން ނައުފަލު ބިލާލުގެ ފާނަށް އަނިޔާކުރި މަންޒަރު ދުއްކަމަށް އައިސްފައި ވީނަމަވެސް ބަޔާންކުރެވުނު ޙާދިޘާއަށްފަހު، ރަސޫލާ ވަރަޤަތު ބިން ނައުފަލު ދެކެވަޑައި ނުގަންނަވައެވެ. އަދި ކިއެއްތަ! ވަރަގަތު ބުނު ނައުފަލު މިޙާދިޘާއަށް ފަހު މާގިނަ ދުވަސްތަކެއް ނުވަނީސް މިދުނިޔެ ދޫކުރައްވައިފިއެވެ.\nޔަހޫދީންނާއި ނަޞާރާއިންގެ ފަރާތުން ފެތުރިގެން އައިސްފައިވާ އެއްޗެއްކަމަށް ބުނުން:\nމިދަޢުވާގައިވާ ގޮތުގައި، އިސްލާމް ދީން ޢަރަބި ދުނިޔޭގައި ފާޅުވުމުގެ މާކުރިންސުރެ ޔަހޫދީންނާއި ނަޞާރާއިންގެ އިލްމުވެރިންގެ ފަރާތުން ޢަރަބީންގެ ތެރޭގައި އުޅުނު ފަޞާޙަތްތެރިކަމާއި ބަލާޣަތްތެރިކަމަށް އަރާތިއްބެވި ޤުއްސު ބިން ސާޢިދަތުލް އިޔާދީ އަދި އުމައްޔަތު ބިން އަބިއްޞަލްތި ފަދަ މީހުން ރަސޫލާ ރަސޫލު ކަމައިގެން ފޮނުއްވަން ކައިރި ވެފައިވަނިކޮށް، ޔަހުދީންނާއި ނަޞާރާއިންގެ ފަތްފުއްތަކުން ރަސޫލާއާއި ބެހޭ ގޮތުން ވަނީ ނަގުލުކޮށްފައެވެ.\nތައުރާތާއި އިންޖީލުގައި މިފަދަ ވާހަކަތައް ވާކަން ޤުރުއާނުގެ އަލްޢައުރާފު ސޫރަތުގެ 157 ވަނަ އާޔަތުންވެސް ކަށަވަރުވެއެވެ. އެކަލާނގެ ވަޙީކުރައްވާފައިވެއެވެ. [الَّذِينَ يَتَّبِعُونَ الرَّ‌سُولَ النَّبِيَّ الْأُمِّيَّ الَّذِي يَجِدُونَهُ مَكْتُوبًا عِندَهُمْ فِي التَّوْرَ‌اةِ وَالْإِنجِيلِ] މާނައީ: " އެއުރެންނީ، أمّى ނަބިއްޔާ ކަމުގައިވާ رسول އާއަށް تبع ވާ މީހުންނެވެ. އެ رسول އާއި، އެއުރެންގެ ގާތުގައިވާ توراة އާއި، إنجيل ގައި رسول އާގެ ސިފަފުޅުތައް ލިޔެވިގެންވާތީ، އެއުރެންދެކޭ رسول އެވެ."\nނަމަވެސް ސީރަތުގެ އަލީގައި އެނގެން އޮތްކަމަކީ، ރަސޫލާ ރަސޫލުކަމާއިގެން ވަޑައިގަތުމުގެ ކުރިން ޤުއްސު ބިން ސާޢިދަތުލް އިޔާދީ އަވަހާރަވެއްޖެއެވެ. އުމައްޔަތު ބިން އަބިއްޞަލްތު އަކީ މަޝްހޫރު ޝާއިރެއްކަމަށް ޢަބޫ ޢުބައިދާ އަދި ޒުބައިރުގެ ފާނުންގެ އަރިހުން ރިވާވެފައި ވެއެވެ. އަދި ރަލާއި، ބުދަށް އަޅުކަން ކުރުމުން ދުރުހެލިވެގެން ހުއްޓެވެ. އަދި ޙިޖާޒުކަރައިން ރަސޫލަކު ފާޅުވާނެކަމަށް ބުނަމުން ދަނިކޮށް، ރަސޫލާ ރަސޫލުކަމައިގެން ވަޑައިގަތުމުން އެކަމާ ޙަސަދަވެރިވެ އިސްލާމް ނުވިއެވެ. އިބްނި ހިޝާމް ރިވާކުރައްވާ ގޮތުގައި އޭނާއަކީ ރަސޫލާއަށް އީމާންވި މީހެކެވެ. އެނގެން އޮތްކަމަކީ އޭނާއަކީ އިބްރާހީމްގެ ފާނުންގެ މިއްލަތުގައި ހިފަހައްޓައިގެން ހުރި މީހެއްކަމެވެ. އަދި ރަސޫލާ ރަސޫލުކަމުގެ ކުރިންވެސް އަދި ފަހުންވެސް އުމައްޔަތު ބިން އަބިއްޞަލްތުއާއި ބައްދަލުވެފައި ނުވެ ހުއްޓާ ޠާއިފުގައި އޭނާ ނިޔާވެފައިވާކަމެވެ.\nމައްކާގައި އުޅުނު އަހުލުކިތާބީންގެ ފަރާތުން ވާހަކަތައް ނަޤުލުކުރިކަމަށް ބުނުން:\nމައްކާގައި އެދުވަސްވަރު ތިބި ޔަހޫދީންނާއި ނަޞާރާއިންގެ ތެރޭގައި ތިއްބެވި ގިނަބަޔަކަށް އެބައިމީހުންނަށް ޤުރައިޝުންގެ ބޮޑުންގެ އުދަގުލާހުރެ އަދި އެބައި މީހުން އަޅުކަންކުރާ ބުދުތަކުގެ އަބުރުވެރިކަމާހުރެ މިދެންނެވި އަހުލު ކިތާބީން އަޅުކަމުގައި އުޅެމުންދިޔައީ މައްކާގެ ރަށްބޭރުގައެވެ. އެހެންކަމުން ޤުރައިޝުންނަށް އަޑު ނުއިވޭފަދައިން އެބައިމީހުންތައް ދިޔައީ ދީނުގެ ވާހަކަތައް ހިއްސާ ކުރަމުންނެވެ. ރަސޫލާއަކީ ވަރަށްގިނައިން ވިޔަފާރި ދަތުރުކޮށް އުޅުނު ބޭފުޅަކަށްވުމުން މިބައިމީހުންގެ ވާހަކަތައް އިވި އަޑުއަހައި ފެނި އޭގެ އަވާގައިޖެހި، އެވާހަކަތަކުން ކަންތައްތައް އިސްތިންބާޠުކޮށްގެން އެވާހަކަތައް ނަޤުލުކުރީއެވެ. މިގޮތުން ޝާމުކަރައިން ބަޙީރާއާއި ބައްދަލުވިއެވެ. އަދި ޝާމްކަރައިން ރޯމުގެ އަޙްބާރުންނާއި، ނަޞާރާއިންގެ އަޅުވެރިންނާ ބައްދަލުކޮށް އެބައިމީހުންގެ ފަތްފުއްތައް ބަލައިފައިވެއެވެ. ފާރިސީން އަލިފާނަށް އަޅުކަން ކުރަމުންދާކަން އެކަލޭގެ ފާނަށް ވަނީ އެގިފައެވެ. އަދި އަހުލު ކިތާބީން ރަސޫލަކަށް އިންތިޒާރުކުރާކަން ވަނީ އެކަލޭގެފާނަށް މިގޮތުން އެނގި ކަށަވަރުވެފައެވެ. ނަމަވެސް ޙަޤީޤަތަކީ، ޝާމް ކަރައަށް އެކަލޭގެފާނުން ތުއްޕުޅުއިރު ބޮޑުބޭބޭފުޅު އަބޫޠާލިބުގެ އަރިހުގައި ކުރެއްވި ދަތުރުފުޅު ނޫނީ އެތަނަށް އެކަލޭގެފާނުން ދަތުރެއް ނުކުރައްވާކަން ޞައްޙަމަގުން ޘާބިތުވެއެވެ. އަދި ކިއެއްތަ! އެދަތުރުފުޅުވެސް ފުރިހަމަ ނުކުރެވެނީސް އެނބުރި މައްކާއަށް ވަޑައިގެންނެވިކަން ތާރީޚު ހެކިދެއެވެ.\nދެން އެކަލޭގެފާނުގެ ޒުވާން ދުވަސްވަރުގައި ޚަދީޖަތުގެ ފާނުންގެ ވިޔަފާރި މުދަލައިގެން ދަތުރެއް ކުރެއްވި ނަމަވެސް އަދި ބަޞަރާގެ ބާޒާރަށް އެކަލޭގެފާނުން ވަޑައިގެންނެވި ނަމަވެސް، އެއްވެސް ޙާލެއްގައި މަދުޔަނަކަށްވެސް އަދި އެހެން ރަށަކަށްވެސް ގޮސް ތަފާތު ދީންތަކާއި އަޅުވެރިންނާއި ފޮތްތަކަށް ބަޙުޘްކުރައްވައި އެކަންތައްތަކުގެ މައުލޫމާތާއި ޢިލްމު ހޯއްދެވުމަށް އެއްވެސް ގޮތަކަށް ދަތުރުކޮށް މަސައްކަތްކޮށްފައި ނުވާކަން ތާރީޚު ހެކިދެއެވެ. މުޙައްމަދުގެ ފާނުން، އެއްވެސް ތަނަކުން އަދި އެއްވެސް މީހެއްގެ ގާތުން އެއްވެސް ގޮތަކުން ކިޔަވައި ވިދާޅުނުވާކަން މުސްލިމުން ނޫނަސް ޣައިރު މުސްލިމުންގެ ތެރެއިން ވަރަށް ގިނަބަޔަކު ޤަބޫލުކުރެއެވެ.\nމައްކާގެ އަހުލުވެރިންގެ ތެރޭގައިވާ އެންމެބޮޑު އަމާނަތްތެރިއަކީ، އެކަލޭގެ ފާނުކަން މުސްލިމުންނާއި ޣައިރު މުސްލިމުން ޤަބޫލުކުރެއެވެ. މާތް ﷲ ވަނީ ހުރިހައި ރިވެތި ސިފަތަކެއް އެކަލޭގެ ފާނުންގެ ކިބައިގައި ޖަމަޢަ ކުރައްވާފައެވެ. އެކަލޭގެފާނުންގެ ޤައުމުގެ މީހުން އެކަލޭގެފާނަށް ކިޔުމަށް ދީފައިވާ ލަޤަބު ކަމަށްވާ "އައްޞާދިޤުލް އަމީން" މިލަޤަބުންވެސް އެކަން އެނގިގެންދެއެވެ. އެންމެ ކުޑަމިނުން އާދައިގެ ކުޑަ ދޮގެއްވެސް އެކަލޭގެފާނުންގެ މުޅިހަޔާތުން ފެނިފައި ނުވާކަން ހުޅަނގުގެ މުސްތަޝްރިޤެއް ކަމަށްވާ "ގިބު" އޭނާގެ ފޮތުގައި ލިޔެފައިވެއެވެ. އެހެންކަމުން މިކަމުންވެސް އެނގިގެންދަނީ، ޤުރުއާނަކީ، މާތް ﷲ އެކަލޭގެ ފާނަށް ބާވައިލެއްވި އެއްޗެއްކަމެވެ.\nމުސްތަޝްރިޤުން ޤުރުއާނާމެދު އުފައްދާ ވަހުމަތަކުގެ ތެރޭގައި އަހުލު ކިތާބީންގެ ފޮތްތަކުގައި ހުރި އާޔަތްތަކާއި ކީރިތި ޤުރުއާނުގައި ހުރި އާޔަތް ތަކުގައި ހުރި އެއްގޮތް ކަންތައްތައް ފާހަގަކުރެއެވެ. އަޅުގަނޑުމެން ވަރަށް އާދައިގެ ގޮތެއްގައި ވިސްނާލުމުންވެސް ދެފޮތެއްގައި އެއްގޮތް ކަންތައްތަކެއް ހުރުމަކުން ކޮޕީ ކުރިކަން ސާބިތުވުމަށް އެކަށީގެންވާ ދަލީލެއް ނުލިބެއެވެ. އެއީ ބުއްދީގެ މަގުން އަޅުގަނޑުމެން ވިސްނާލުމުން އެކަން އެއީ ޙަޤީޤަތެއްކަން އެގެއެވެ. އޭގެ ބަދަލުގައި ފަހަރެއްގައި އެދެފޮތުގައިވެސް ހުރި ތަކެއްޗަކީ ތިންވަނަ މަޞްދަރަކުން ލިޔެފައިވާ އެއްޗަކަށްވުމީވެސް އެކަށީގެންވާ ކަމެކެވެ. މިއީ ޙަޤީޤަތުގައި ކީރިތި ޤުރުއާނުން އަޅުގަނޑުމެންނަށް ކަށަވަރުކަމާއެކު އަންގަވާފައިވާ ކަމެކެވެ. އަދި އެންމެހައި ސަމާވީ ފޮތްތައް ބާވައިލެއްވި ޙަޤީޤީ ފަރާތަކީ، އެއްފަރާތެކެވެ. އެއީ ﷲ އެވެ. އެހެންކަމުން ސަމާވީ ފޮތްތަކުގައި އެއްގޮތް ކަމެއްހުރުމާއި އެއްގޮތް ވާހަކަ، އެއް ޙަޤީޤަތެއްގެ މައްޗަށް އެކުލެވޭ އާޔަތްތައް ހުރުމަކީ މައްސަލެއް ނޫނެވެ. އެކަލާނގެ އައްނިސާއު ސޫރަތުގެ 47 ވަނަ އާޔަތުގައި ވަޙީކުރައްވާފައިވެއެވެ. [يَا أَيُّهَا الَّذِينَ أُوتُوا الْكِتَابَ آمِنُوا بِمَا نَزَّلْنَا مُصَدِّقًا لِّمَا مَعَكُم مِّن قَبْلِ أَن نَّطْمِسَ وُجُوهًا فَنَرُ‌دَّهَا عَلَىٰ أَدْبَارِ‌هَا أَوْ نَلْعَنَهُمْ كَمَا لَعَنَّا أَصْحَابَ السَّبْتِ ۚ وَكَانَ أَمْرُ اللَّـهِ مَفْعُولًا] މާނައީ: "އޭ ފޮތް ލިބުނު މީހުންނޭވެ! ތިޔަބައިމީހުންނާ އެކުގައިވާ ފޮތް ތެދުކުރާގޮތުގައި، ތިމަންރަސްކަލާނގެ ބާވައިލެއްވި ފޮތަށް (އެބަހީ: قرآن އަށް) ތިޔަބައިމީހުން إيمان ވާށެވެ! (އެއީ) މޫނުތަކެއް ބަދަލުކުރައްވައި، ތިމަންރަސްކަލާނގެ އެ މޫނުތައް ފުރަގަހަށް ރައްދުކުރެއްވުމުގެ ކުރިންނެވެ. (އެބަހީ: އެއުރެންގެ މައްޗަށް عذاب އެއް ފޮނުއްވުމުގެ ކުރިންނެވެ.) ނުވަތަ، ހޮނިހިރުގެ أهل ވެރިންނަށް، ތިމަންރަސްކަލާނގެ لعنة ލެއްވިފަދައިން، އެއުރެންނަށް لعنة ލެއްވުމުގެ ކުރިންނެވެ. اللَّه ގެ أمر ފުޅު އެއީ، ހިނގަނިވިކަމެއް ކަމުގައިވެއެވެ."\nހަމައެފަދައިން ޤުރުއާނާއި އަހުލު ކިތާބީންގެ ފޮތްތަކުގައި ފުށުއަރާ ޙަޤީޤަތްތައްވެސް ކޮންމެވެސް ޢަދަދަކަށް ހުރިކަން ފާހަގަވެގެންދެއެވެ. މީގެ ތެރޭގައި، އާދަމްގެފާނުންގެ ވާހަކައިގައި ޙައްވާގެ ފާނުން ކުށެއް ކުރިކަމަށް އައިސްފައިނުވުމާއި، އާދަމް ގެ ފާނާއި އިބްލީސް ﷲ އަށް އުރެދުނު ކަމާއި، އެކަލާގެއަށް ދުޢާ ދެންނެވުމުން އެކަން ﷲ ޤަބޫލުކުރެއްވެވިކަމާއި، އުޑުން އާދަމްގެ ފާނާއި އިބްލީސް ވައްޓަވައި ލެއްވޭނެކަން ކުރިން ﷲ ލިޔުއްވާ ކަނޑައަޅުއްވާފައިވާކަން ޤުރުއާނުގައި ވީނަމަވެސް ޖެނެސިސްގައި ވަނީ މިއާ ޚިލާފަށެވެ. އިންޖީލުގައި ބަޔާންވެފައިވާ ގޮތާއި ޚިލާފަށް ޤުރުއާނުގައި އަންނަނިވި ތާރީޚީ ކަންކަން ބަޔާން ވެގެން ވެއެވެ.\n· ޢާދާއި ޘަމޫދު ބާގައިގެ މީހުންގެ ވާހަކައިގައި އެދެބާގައިގެ މީހުންގެ ނަބިއްޔުން ކަމުގައިވާ ހޫދު އަދި ޞާލިޙް ގެ ފާނުންގެ ވާހަކަ.\n· ނޫޙުގެ ފާނުންގެ ޤައުމުގެ މީހުން ޣަރަގު ކުރެއްވުމުގެ ކުރިން އަދި ޚާއްޞަކޮށް އެކަލޭގެފާނުންގެ ދަރިކަލުންނާއިމެދު ހިގާދިޔަ ވާހަކަ (ޤްރުއާން 11: 42-43).\n· އިބްރާހީމްގެ ފާނާއި އެކަލޭގެފާނުންގެ ބައްޕާފުޅާއި ދެމެދު ދެކެވުނު ވާހަކަތައް ( ޤްރުއާން 22: 70-102؛ 29: 16-18؛ 37: 83-98؛ 21: 57).\n· އިރަމް ކިޔުނު ރަށަށް ކަންތައް ވެގެން ދިޔަގޮތުގެ ވާހަކަ (ޤްރުއާން 89: 7).\n· ފިރުޢަނު ޣަރަޤުކުރައްވާ އެކަލޭގެ ފާނުންގެ ހަށިގަނޑު ޢިބްރަތަކަށް ރައްކާތެރި ކުރެއްވުން (ޤުރުއާން 10: 90-92).\n· ޢީސާގެ ފާނުން ތުއްޕުޅު އިރު ވާހަކަފުޅު ދެއްކެވުމާއި، އެކަލޭގެ ފާނަށް ދެއްވި މުޢުޖިޒާތެއްގެ ގޮތުން މަށިން ދޫންޖެއް ހަދައި ފުހެލުމުން ﷲ ގެ އިޛުނަފުޅާއެކު އެއަށް ދިރުން ދެއްވުން (ޤްރުއާން 3: 49).\nޤުރުއާނުގައި ވާރިދުވެފައިވާ ވަރަށް ގިނަ ސައިންޓިފިކް ޙަޤީޤަތްތަކަކީ، ހަމައެކަނި 20 ވަނަ ޤަރުނުގައި އަޅުގަނޑުމެންނަށް ކަށަވަރުކުރެވުނު ކަންތައްތަކެކެވެ. ތިރީގައި މިވަނީ އޭގެ ތެރެއިން ބައެއް ކަންތައްތަކެވެ.\n· އިރަމް ކިޔުނު ރަށް ނެތިކުރެއްވުމާއި ގުޅުންހުރި ސައިންޓިފިކް ހެކިތައް ފެނުން (ޤުރުއާން 89: 7).\n· ކުޅަދުރު ހަތާގައި މަސައްކަތްކުރާ ކުޅަދުރަކީ އަންހެން ކުޅަދުރުކަން (ޤުރުއާން 16: 68).\n· ފަރުބަދަތައް ބިމުގައިި ލައްވާފައިވަނީ ކަޑަ ތަކެއްފަދައިން ދުނިޔެ ގުޑުމުން ސަލާމަތްކޮށް ސާބިތުކޮށް ދިނުމަށްކަން (ޤްރުއާން 78: 6-7).\n· ދުނިޔޭގައި ބިންވަނީ ކުކުޅު ބިސް ބުރަށްކަން (ޤުރުއާން 7: 54؛ 36: 37؛ 31: 29).\n· ދުނިޔެ ފުޅާވަމުން ދާނެކަން (ޤުރުއާން 51: 47).\n· "ބިގް ބޭން" ނަޒަރިއްޔާ (ޤުރުއާން 21: 30).\n· ކުރިން ދުނިޔެ އޮތީ ދުންގަނޑެއް ގެ ވިލާގަނޑެއް ފަދައިންކަން (ޤުރުއާން 41: 11).\n· އިންސާނާ އުފެދުމުގެ މަރުޙަލާތައް ފުރިހަމައަށް ސިފަކުރެވިފައިވާ ގޮތް (ޤުރުއާން 23: 12-14).\nބަޔާންކުރެވުނު އެންމެހައި ޙަޤީޤަތްތަކުގެ މައްޗަށް ރިޢާޔަތްކުރާ ހިނދު އަންނަނިވި ޙަޤީގަތްތައް ހާމަވެއެވެ. މުޙައްމަދުގެ ފާނަކީ، ލިޔަން ކިޔަން ނުދަންނަ މީހެއްކަމާއި، އެކަލޭގެ ފާނުންނަށް ލިބިފައިވާ އިންސާނީ މަތިވެރި މާތް ޚުލްޤު ފުޅުތަކާއި، ޚާއްޞަކޮށް އެކަލޭގެ ފާނަކީ އެޒަމާނުގައި ތެދުވެރިކަމާއި އަމާނަތްތެރިކަމަށް އަރާ ހުންނެވި ބޭފުޅެއްކަމާއި، ޤުރުއާނުގެ މަންހަޖާއި އޭގައިވާ އަދި އަހުލު ކިތާބީންގެ ފޮތްތަކުގައި ނުވާ ޙަޤީޤަތްތަކާއި، އެއްގޮތް ކަންތައްތަކާއި، ފުށުއަރާ ކަންތައްތަކާއި އަދި ވަކީން ޚާއްޞަކޮށް ދާދި އިހަކަށް ދުވަހަކު ނޫނީ ނުވަތަ 20 ވަނަ ޤަރުނުގައި ނޫނީ އަޅުގަނޑުމެންނަށް ނޭގި ހުރި ސައިންޓިފިކް ޙަޤީޤަތްތައް ހުރިކަން އަޅުގަނޑުމެންނަށް އެނގިގެން ހިގައްޖެއެވެ. އެހެންކަމުން ޤުުރުއާނަކީ، މުޙައްމަދުގެ ފާނުން ގެންނެވި ނުވަތަ ހެއްދެވި ފޮތަކަށް ވުމުގެ ފުރުޞަތެއް އޮތްކަމަށް ބުއްދި ޤަބޫލު ނުކުރެވޭ ވަރަށް ގިނަ ޙަޤީޤަތްތައް ހާމަވެއްޖެއެވެ. އޮފޮތަކީ، ޢަރަބިންގެ ތެރެއިން އެހެން ޝާއިރަކު ނުވަތަ ކާހިނަކަށް ނުވަތަ އަހުލު ކިތާބީންގެ ޢިލްމުވެރިއަކަށް އެކުލަވާލެވިދާނެ އެއްޗެއްކަމަށް ޤަބޫލު ކުރެވިދާނެ އެއްވެސް ފުރުޞަތެއް ނެތެވެ. ކުރިން ހުށަހެޅުނު ނުގުތާތަކުން އެކަން ސާބިތު ވެއެވެ.\nޤުރުއާން ފަދަ ފޮތެއް ކިއެއްތަ! 10 ސޫތަރް، ކިއެއްތަ! އެންމެ ސޫރަތެއް ނުވަތަ އާޔަތެއްވެސް އިންސީންނާއި ޖިންނީންނަށް ނުގެނެވޭނެކަން ކަނޑައަޅާ އެކަމަށް ޗެލެންޖް ކޮށްފައިވާ ފަރާތް ނޫން ދެވަނަ ފަރާތަކުން އައި އެއްޗަކަށް ކީރިތި ޤުރުއާން ވުމުގެ ފުރުޞަތު ނަޤުލީ، ޢަޤުލީ އަދި ސައިންސާއި މާއްދީ ދަލީލް ތަކުންވެސް ޤަބޫލުކުރުމުގެ ކުޑަ މިންވަރެއްގެ ފުރުޞަތެއް ނެތްކަން އަޅުގަނޑުމެންނަށް ހާމަވެ ކަށަވަރުވެގެން ދިޔައީއެވެ. އެކަން ވަރަށް ރަގަނޅަށް ސާފެވެ. ޤުރުއާނާމެދު އުފައްދާ ޝައްކާއި ވަހުމަކީ ބާޠިލް ޝައްކު ތަކެއްކަން ހަމަޔަޤީނެވެ.


"Bade Achhe Lagte Hain" ge sababun Ram Kapoor ah gina film thakeh gehlunu\n"ބަޅޭ އައްޗޭ ލަގްތޭ ހޭ" ގެ ސަބަބުން ރާމް ކަޕޫރަށް ގިނަ ފިލްމުތަކެއް ގެއްލުނު\n"ބަޅޭ އައްޗޭ ލަގްތޭ ހޭ" އަނެއްކާވެސް މިމަހުގެ 1 ވަނަ ދުވަހުން ފެށީގެން ސޮނީ ޗެނަލުން ވަނީ ދައްކަން ފަށާފަ އެވެ.\nސޮނީ ޓީވީން 2011 ގައި ދެއްކި މަޝްހޫރު ޑްރާމާ "ބަޅޭ އައްޗޭ ލަގްތޭ ހޭ" އަނެއްކާވެސް މިމަހުގެ 1 ވަނަ ދުވަހުން ފެށީގެން ސޮނީ ޗެނަލުން ވަނީ ދައްކަން ފަށާފަ އެވެ. މި ޑްރާމާ ފެށިއިރު ކަނޑައަޅާފައި އޮތި 150 އެޕިސޯޑް ދައްކާ ގޮތަށް ނަމަވެސް ތިން އަހަރަށް ވުރެ ގިނަ ދުވަހު ޑްރާމާ ދައްކާފައި ވެއެވެ. ޑްރާމާ ނިންމާލި އެޕިސޯޑް ދެއްކީ 2014 ގައެވެ.\nޑްރާމާގައި ލީޑް ރޯލު ކުޅުނީ ރާމް ކަޕޫރާއި ސާކްޝީ ތަންވަރް އެވެ. މި ދެ އެކްޓަރުންގެ މަޝްހޫރުކަން ޑްރާމާގެ ސަބަބުން އެތައް ގުނަޔަކަށް އިތުރުވެގެން ދިޔަ އެވެ. ނަމަވެސް ރާމް ބުނަނީ "ބަޅޭ އައްޗޭ ލަގްތޭ ހޭ" ގެ ކުރިން ހަމަޖެހިފައިވާ 150 އެޕިސޯޑަށް ވުރެ ގިނަ އެޕިސޯޑްތައް ކުޅެން ޖެހުމުގެ ސަބަބުން އޭނާއަށް ބޮލީވުޑްގެ ވަރަށް ގިނަ ފިލްމުތަކެއް ކުޅެން ލިބި ގެއްލުނު ކަމަށެވެ.\nރާމް ބުނީ ޝޯގެ ޕްރޮޑިއުސަރު އެކްތާ ކަޕޫރު އެންމެ ފުރަތަމަ އޭނާ ކައިރީ ބުނީ ޝޯގައި ހިމެނޭނީ 150 އެޕިސޯޑު ކަމަށެވެ. ނަމަވެސް ޝޯގެ މަގްބޫލުކަން ބޮޑުވުމުން އިތުރަށް ކުރިޔަށް ގެންދަން ސޮނީންނާއި އެކްތާ އެއްބަސްވީ އެވެ. މީގެ ގެއްލުން އެންމެ ބޮޑަށް ވީ ރާމް އަށް ކަމަށް އޭނާ ބުންޏެވެ. ބޮލީވުޑް ގިނަ ފިލްމުތަކެއް ކުޅޭނެ ފުރުސަތު ލިބި އެ ފުރުސަތުތަކުގެ ބޭނުން ނުހިފުނީމަ އެވެ. ނަމަވެސް މިއީ ކޮންމެ އެކްޓަރެއްގެ ކެރިއަރުގައި ވެސް ދިމާވެދާނެ ކަންތައްތަކަށް ވާތީ އެކަމާ މިހާރު ހިތާމަ ނުކުރާ ކަމަށް ރާމް ބުންޏެވެ.\nމި ޑްރާމާގައި ރާމް ފެންނަނީ ވަރަށް މުއްސަނދި ވިޔަފާރިވެރިއެއްގެ ރޯލުންނެވެ. އޭނާއަށް ވަރަށް އާދައިގެ އާއިލާއެއްގެ އަންހެނެއް ކަމަށްވާ ޕްރިޔާ (ސާކްޝީ ތަންވަރް) އާ ކައިވެނި ކުރަން ޖެހެނީ މަޖްބޫރީ ހާލަތެއްގަ އެވެ. މި ޑްރާމާގައި ދައްކަނީ އެ މީހުން ކައިވެނިކޮށްގެން ހޭދަވާ މުއްދަތުގައި އެކަކު އަނެކަކު ދެކެ އިންތިހާއަށް ލޯބިވެވި އަދި އެމީހުންގެ ލޯތްބަށް ކުރިމަތިވާ ހުރަސްތަކާއި ގޮންޖެހުން ތަކެވެ.\nމި ޑްރާމާގެ އެންމެ ޝައުގުވެރި އެއް ކަމަކީ ސާކްޝީ އާއި ރާމްގެ ކެމިސްޓްރީ އެވެ. މެދު އުމުރުގެ ދެމަފިރިއެއްގެ ރޯލު އެމީހުން ކުޅެލާފައިވާލެއް މޮޅުކަމުން މިއީ ހަގީގަތް ނޫންބާއޭ ވެސް ގަބޫލުކުރަން އުނދަގޫވެ އެވެ.


(23 ސެޕްޓެމްބަރ 2021 އާ ގުޅޭ)\n"ނީރާ... މެރީކުރުމަށްފަހު ވަރަށް ބަދަލުވެއްޖެ. އޭނާ ބޭނުމެއްނުވޭ ދޯ އީހާނާއެކު އުޅޭކަށް." ޔަމާނު ޖެހިލުންވިޔަސް ހިތުގައި އޮތް ސުވާލު ބޭރުކޮށްލިއެވެ.\nއީހާނު ހިމޭންވެލި ގޮތުން ހީވީ ބުނާނޭ އެއްޗަކާމެދު ވިސްނަނީ ހެނެވެ. އޭނާގެ ޖަވާބެއް އައުން ލަސްވާން ފެށުމުން ޔަމާނު ވާހަކަދެއްކިއެވެ. ބުނެވުނީ ތެދުވާހަކައަކީތޯ ޔަމާނު އެއްސެވެ. އެކަމަކު އޭނާގެ ވާހަކަ ކުރިއަށް ގެންދާނޭ ފުރުސަތު އީހާނު ނުދިނެވެ. ޔަމާނު މަޑުކުރީ އީހާނު ވާހަކަދައްކަން ފެށީމައެވެ.\n"ތިހެން ހީވާންޖެހޭ ސަބަބެއްނެތް. ކޮންމެ ދެމަފިރިއެއްގެ ދޭތެރޭ ވެސް މައްސަލަތަކެއް ހުންނާނެ. އަހަންނާއި ނީރާ ވަކިވުމުގެ ވިސްނުމެއްނެތް. ކުއްލިއަކަށް ކުރެވުނު ކައިވެންޏަކަށް ވިޔަސް ނީރާއާއި އަހަރެން ގަބޫލުވެގެން ކުރެވުނު ކައިވެންޏެއްމީ." އީހާނު ބުންޏެވެ.\n"ކުއްލިއަކަށް ކުރެވުނަސް ދެފަރާތުގެ ރުހުމާއި ގާތްކަން އޮތުން މުހިންމު. އެ ރުހުމާއި ގާތްކަން ލޯތްބަށް ބަދަލުވާނީ އޭރުން. އެކަކުއަނެކަކަށް އިތުބާރު ކުރެވޭނީ ވެސް އޭރުން."\n"ޔާނު، ކީއްވެ ކުއްލިއަކަށް އަހަރެންގެ ކައިވެންޏާމެދު ތި ސުވާލުކުރަނީ. މިބުނީނު ހުރިހާކަމެއް ރަނގަޅޭ. ނީރާ ދެކެ އަހަރެން ލޯބިވާއިރު އޭނާއަށް ދެރައެއް ނުދޭނެއެއްނު. އަހަރެމެން ވަރަށް އަވަހަށް ކުއްޖަކު ހޯދަން ވެސް ޕްލޭންކޮށްފިން. އޭރުން ވެސް ލައިފް ސެޓްލް ވާނެއެއްނު."\nއީހާނުގެ ވާހަކަ ހުރި ގޮތުން ޔަމާނަށް ޖެހުނީ އެ މައުޟޫޢު ދޫކޮށްލާށެވެ. ހިތާއި ސިކުނޑީގައިވީ ސުވާލުތަކަށް ފުރިހަމަ ޖަވާބެއް ނުލިބުނެވެ. އީހާނު ތެދު ބަހުން ކިޔާދީފާނޭކަމާ މެދު ވެސް ޔަމާނަށް ޝައްކެވެ. ރިދާ އޭނާގެ ކައިރީ ދޮގެއް ނުހަދާނެއެވެ. އީހާނުދެކެ ނީރާ ކުޑަކޮށް ވެސް ލޯބިނުވެޔޭ ބުނީ ރިދާގެ ގާތުގައެވެ. ނީރާ ކިޔާދިން ވާހަކަތައް ޔަމާނަށް އެނގުނީ ރިދާ ބުނީމައެވެ. އެކުވެރިކަން ކަނޑާލުމަކީ ޔަމާނުގެ ވިސްނުން ހުރި ގޮތެއް ނޫނެވެ. ބޭނުންވީ އީހާނުގެ ހިޔާލު ހުރި ގޮތެއް ހޯދުމެވެ. އޭނާ ބުނާ އެއްޗެއް ބެލުމެވެ. ސުވާލު ގިނަކުރިޔަސް އީހާނު ބުނިއްޔާ ނޫނީ އޭނާގެ އަނގައިން ކަމެއް ދެނެ ނުގަނެވޭނެއެވެ. އޭނާ އެހުރީ ނީރާއާ ކުރި ކައިވެނީގެ ވާހަކަ ދައްކާ ގޮތަކަށް ނޫނެވެ. އީހާނުގެ ވާހަކަތަކުންނަމަ އެ ދިރިއުޅުން ވަރަށް އުފާވެރިއެވެ. ހަމަޖެހެއެވެ. ނީރާދެކެ އޭނާ ނުހަނު ލޯބިވެއެވެ. ނީރާއަށް އޭނާ ދެރައެއް ނުދޭނެއެވެ. އެކަމަކު އެ ވާހަކަތައް ގަބޫލުކުރަން ޔަމާނަށް ވެސް ދަތިވެއްޖެއެވެ. މިހުރިހާކަމެއް އެނގުމުން އޭނާ ދެންވީ ލައިޒަލްގެ ކައިރިއަށް ވާހަކަ ހިފައިގެން ދާން ހެއްޔެވެ. އެކަމަކު އޭނާއަކީ އެކަހަލަ މީހެއް ނޫނެވެ. ލޯބިނުވިޔަސް ނީރާއަކީ އަދިވެސް އީހާނުގެ އަނބިމީހާއެވެ. ހަމައެގޮތަށް ލައިޒަލް އެ ހުރީ އުޝާއާ އިނދެގެންނެވެ. އެ ދެމީހުންގެ ނިންމުގެ ތެރެއަށް ޔަމާނު ވަންނާކަށް ހަގީގަތުގައި ބޭނުމެއްނުވެއެވެ. ކައިވެނިކޮށްގެން އެމީހުން ތިބީމައެވެ. އޭނާ ވެސް ދެކަފިވެފައިވާ ލޯބީގެ މިކޯޅުން ނިމޭން އެދެއެވެ. އެހެންވީމަ ނިމޭގޮތެއް ބަލަން އޭނާ ވެސް ދުރުގައި ހުންނާނީއެވެ.\nލައިޒަލް އެދިފައި އޮތް ކަންތައް މަތީން ޔަމާނު ހަނދާންވީ ދެނެވެ. އީހާނަށް ގޮވާލައި ހުރިހާ އެކުވެރީން ދަތުރެއް ދިއުމުގެ ހިޔާލު ޔަމާނު ހުށަހެޅިއެވެ. "ހަނީމޫން"އަށް ފަހު ދެމަފިރިން އެކުގައި ތަނަކަށް ނުދާކަން ޔަމާނު ހަނދާންކޮށްލަ ދިނެވެ. މާހައުލު ބަދަލުކޮށްލައި ޗުއްޓީއެއް ނަގާލުން ރަނގަޅުކަމަށް ޔަމާނު ބުންޏެވެ. އީހާނަށް އެ ހިޔާލު ނިކަން ކަމުދިޔައެވެ. ދަތުރާ ބެހޭ ގޮތުން އޭނާ އިތުރަށް އޮޅުން ފިލުވަން ފެށިއެވެ.\nގޭޓުކައިރީ ހުއްޓިލިއިރު ނީރާއަށް ބަލާ އައިސް އޮތް ކާރު ފެނުނެވެ. އޭނާ އަޅައެއް ނުލިއެވެ. ކާރު ނައްޓާލީ ގޭޓާ ކައިރިއަށް އައުމަށެވެ. އެވަގުތު އެހިސާބުގައި މަޑުކުރި ޓެކްސީ ފެނުމުން ނީރާ ހިނގައިގަތީ އެ ދިމާއަށެވެ. އެއީ ނީރާ ގުޅައިގެން އައި ޓެކްސީ އެވެ. އޭނާ އެ ނުކުތީ ޓެކްސީ އަންނާނޭ ހީވާ އިރު ބަލާފައެވެ. އީހާނު ކާރު މަޑުކޮށްލުމަށްފަހު ނީރާ އެރި ޓެކްސީގެ ފަހަތުން ދުއްވާލިއެވެ. އީހާނު ހޮސްޕިޓަލުން ދޫކޮށްލި ފަހުން ނީރާ ބަލާ އާދެއެވެ. އެކަމަކު ހަމަ ކޮންމެ ދުވަހަކު ނީރާ ނިމިގެން ގެއަށް އަންނަނީ ޓެކްސީގައެވެ. އޭނާ އީހާނާއެކު ކާރަކަށް ނާރައެވެ. އީހާނު ވާހަކަދެއްކިއްޔާ ނޫނީ އަނގައިންނެއް ނުބުނެއެވެ. ނީރާގެ ހިޔާލަކަށް އެހިޔަސް ބުނަނީ ނޭނގެއެވެ. އީހާނު ޖަވާބަކަށް އެދި ތަކުރާރުކުރަން ފަށައިފިނަމަ ބުނަނީ ވަރުކޮށްދިނުމަށެވެ. ކުރީން ގޭގައި ގިނަ ވަގުތު ހޭދަކުރި ނަމަވެސް މިހާރު ކޮންމެ ރެއަކުހެން ނީރާ ބޭރަށް ދެއެވެ. ރިދާއާއެކުއެވެ. އީހާނަށް ޝައްކު ކުރާނޭ ފުރުސަތެއް ނުދެއެވެ. އަނެއްކޮޅުން އީހާނަށް އެކުގައި ހޭދަކުރާނޭ ވަގުތެއް ވެސް ނީރާ ނުދެއެވެ.\nނީރާ ގެއަށް އައިސް ވަންއިރު ކާމެޒު ދޮށުގައި ލަމްހާގެ ދެމަފިރިން ތިބީ ސައިބޯށެވެ. އެތެރެއަށް ވަދެގެން ގޮސް ކޮޓަރިއަށް ނީރާ ވަންނަންދެން ލަމްހާ ބަލަން އިނެވެ. އެ މޫނުގައި އިރުކޮޅެއް ކުރީންވީ ހިތްހަމަޖެހުން ފަނޑުވެއްޖެއެވެ. ގެއަށް ވަދެވޭ ގޮތަށް ކާން ހުރީ ކޯއްޗެއްތޯ ނީރާ އަހަންފަށާނެއެވެ. ލަމްހާ ކައިރީގަ ފެންނަން ހުއްޓަސް މަންމާއޭ ކިޔާ ގޮވާލާނީ ނުހަނު ބާރަށެވެ. ގެއަށް އަތުވެއްޖެކަން އެންމެންނަށް އިއުލާން ކުރާ ފަދައަކުންނެވެ. ދަރިފުޅުގެ ޚިދުމަތަށް ލަމްހާ އެނބުރިގަންނަނީ ނުހަނު އަވަހަށެވެ. އޮފީސް ހެދުން ބަދަލުކުރާނީ ވެސް މަންމަގެ އަތުން ކާއެއްޗެއް ލިބުމަށްފަހުއެވެ. ބަނޑުހައިކަމުގެ ވާހަކައާއި ވަރުބަލިކަމުގެ ވާހަކަ ލަމްހާ ކައިރީ ދައްކަން ފަށާނެއެވެ. އީހާނުގެ އުނދަގޫ ފޯރަންފަށާއިރަށް ލަމްހާއަށް ގޮވާ ޝަކުވާކުރަން ފަށާނެއެވެ. ދެބަސްވާންޖެހުނަސް އެހާމެ އަވަހަށް އެކަކުއަނެކަކު ރުއްސަން މަސައްކަތް ފަށާނެއެވެ. އެކަމަކު މިއަދުވެސް ނީރާ ވަދެގެން އެ ދިޔައީ ލަމްހާއާއި ސުޖާއު ތިއްބައެވެ. ގޮވާ ވެސް ނުލައެވެ. ކައިވެންޏަށްފަހު އީހާނާއި ނީރާއާ ދެމެދު އޮތް ގާތްކަން އިތުރުވާނޭ ލަމްހާ ހީކުރި ނަމަވެސް އެ ލޮލަށް ފެންނަމުން މިދަނީ ތަފާތު މަންޒަރެކެވެ. މިހެންވާންޖެހުނީ ކީއްވެކަމެއް އޭނާއަކަށް ނުވިސްނެއެވެ. ދެކުދީން ބޭނުންވެގެން ކައިވެނިކުރިއިރު އޭނާ ވެސް ހުރީ އެ ކައިވެނި ވުމަށް ނުހަނު އެދިގެންނެވެ.\n"ހާދަ ލަސްވީ." ލަމްހާ އަހާލީ ނީރާ ގެއަށް ވަން ފަހުން އީހާނު އައީމައެވެ. އޭނާ ވެސް ނީރާ ކަންތައް ކުރާ ގޮތުގެ ވާހަކަ މަންމަ ކައިރީ ނުބުނެއެވެ. ކޮންމެ ދުވަހަކު ނީރާ ބަލާ ދާތީ ލަމްހާ ހީކޮށްގެން އެ ހުންނަނީ ނީރާ އަންނަނީ އީހާނާއެކު ކަމަށެވެ.\n"ޕާކުކޮށްލާނެ ތަންކޮޅެއް ހޯދަން ޖެހުނީމަ. ކޮބާ ނީރާ." އީހާނު އަހާލިއެވެ.\n"ކޮޓަރިއަށް ވަނީ. ނީރާ ގޮވައިގެން ސައިބޯން އާދޭ." ލަމްހާ ބުންޏެވެ.\nނީރާ ސައިބޯން ނުނިކުތް ނަމަވެސް އީހާނު އައިސް މަންމައާއި ދޮންބައްޕައާއެކު ސައިގަ ބައިވެރިވިއެވެ. އެމީހުންނާއެކު ސިޓިންރޫމުގައި އީހާނު ވެސް މަޣްރިބު ނަމާދަށް ގޮވަންދެން އިނެވެ. ލަމްހާ ނަމާދު ކުރަން ދަމުން އީހާނު ކައިރީ ވެސް ސުޖާއުއާއެކު ނަމާދަށް ދާން ބުނެލިއެވެ. އެހެންވިޔަސް ސުޖާއު ނުކުމެގެން ދާންވާއިރަށް އަންނާށޭ ބުނެދާނޭތީވެ އީހާނު އައިސް ވަނީ ކޮޓަރިއަށެވެ. އޭނާއަށް ފެނުނީ ތައްޔާރުވަމުންދިޔަ ނީރާއެވެ. މިރޭ ވެސް އޭނާ އެ އުޅެނީ ދާންކަން އީހާނަށް އެނގުނެވެ. ދެން އެ ދާ މީހާ އެނބުރި ގެއަށް އަންނަނީ ބާރަ ޖެހުމާ ކައިރިވެފައި ހުއްޓައެވެ. އެނބުރި އަންނަ ގޮތަށް ފެންވަރައިގެން އެނދަށް އަރާ ނިދާނީއެވެ. މާޔޫސްކަމުގެ ނޭވާއެއް އީހާން ދޫކޮށްލިއެވެ.\n"މިރޭ އަހަންނާއެކު ބޭރަށްދާންވީނު." ނީރާ ފުރުސަތެއް ދޭން ބޭނުމެއް ނޫނޭ ބުނެފައި އޮތްއިރު ވެސް އީހާނު އެއްސެވެ. އެ އަޑު އިވުނު ކަމަށް ނީރާ ނުހެދިއެވެ. ކޮންމެ ގޮތަކުން ވިޔަސް ނީރާ ބޭރަށް ދާ ދިއުން ހުއްޓުވާލުމުގެ ގަސްދު އީހާނުގެ ވިއެވެ.\n"ރިދާގެ އަމިއްލަ ލައިފެއް ވެސް ނެތީތަ؟ ކޮންމެ ރެއަކު ތީ ކޮންކަމެއް. ޔާނުއަށް ގުޅާފަ ބުނާވަރު ވެއްޖެ. އެންމެންގެ ކުރިމަތީ ނީރާ ތިއުޅެނީ އަހަރެން ނުބައި ކުރާނަމޭ ހިތާތަ؟. މަންމަ ކައިރީ ބުނެގެން ރާއްޖޭން ބޭރަށް ދިރިއުޅުން ބަދަލުކޮށްފާނަން. އޭރުން ހުންނާނީ ރައްޓެހިންނާއެކު ބޭރަށް ދެވިފަ. ކޮންކަމެއްގަ ވެސް ހައްދެއް އޮންނަން ޖެހޭނެ. އަހަންނާއެކު ހޭދަކުރާނޭ ވަގުތު ނުވަންޏާ އެހެން މީހުންނާއެކު ވަގުތު ހޭދަކޮށްގެން ނުވާނެ." ހަރުކަށިކަމާއެކު އީހާނު އިއްވާލިއެވެ. ނީރާ އަނގައިން ނުބުނި ނަމަވެސް އެ ކޯތާފަތް ހަރަކާތްކޮށްލި ގޮތުން އޭނާ ހިތްހަމަނުޖެހި ދަތްކުނޑިވިކައިލީކަން އީހާނު ދެނެގަތެވެ. ނީރާ ކޮޓަރިން ނުކުތުމުން އޭނާގެ ފަހަތުން އީހާން ނުކުތެވެ. ހުސްކޮށް އޮތް ބަޔަށް ނީރާ ނުކުމެ އީހާނު އައުމުގެ ކުރީން ދޮރުފަތް ދަމާލިއެވެ. ސޯފާގައި އީހާނު އައިސް އިށީނީއެވެ. އޭނާއަށް ނީރާއެއް ނުފެނެއެވެ. އެހެންވިޔަސް ގަދަކަމުން ދޮރުހުޅުވައިގެން ނުކުންނަން އޭނާ ބޭނުންނުވީއެވެ.\nނީރާ ނުދާނޭ ހީކޮށްގެން އީހާނު އިނެވެ. އެކަމަކު އެ ހީ ބަދަލުވީ ނީރާ ކުއްލިއަކަށް ދޮރުފަތް ކަހާލައި ގޭތެރެއަށް ވަން ގޮތަށް މައި ދޮރާ ދިމާއަށް އައުމުންނެވެ. އޭނާ އަވަސް އަރުވާލާފައި ދޮރުން ނުކުތީއެވެ. ފުންނޭވާއެއް ދޫކޮށްލުން ފިޔަވައި އީހާނު އިތުރު ހަރަކާތެއް ނުކުރިއެވެ. ނީރާގެ އެ ހިމޭންކަން އީހާނަށް މާ އުނދަގޫކުރެއެވެ. ކުރީގަ ހެން އޭނާއާ ޖަދަލުކުރާނެނަމައޭ އީހާނު ހިތަށް އަރައެވެ.\nގެއަށް އައީސުރެ ފިރާގަށް ވިސްނެނީ ރަމްލާއާ މެދުއެވެ. އޭނާ އެ އައީ ލައިޒަލްގެ މަންމައާ ބައްދަލުކޮށްފައެވެ. އެގެއަށް ގޮސް ރަމްލާގެ ހާލު ދެކެފައެވެ. ކެންސަރު ބަލިން ރަމްލާއަށް ކުރިއަށް ނުލިބުނެވެ. އިތުރަށް ދޭނެ ފަރުވާއެއް ނެތްކަން ޑަކްޓަރުން އެވަނީ ނިންމާފައެވެ. ދެން އޮތީ ބަލި އެނދުގައި އޮތް ރަމްލާގެ ހިތްހަމަޖައްސައިދިނުމެވެ. ފުރާވަރުގެ ރަޝާ އޭނާގެ ބޭބެ ހޯދަން އަންނަން ޖެހުނީ އެހެންވެއެވެ. އެކަމަކު ދަރިފުޅުގެ އެ އަމަލަށް ފިރާގު ފެނުމުން ރަމްލާ މައާފަށް އެދުނެވެ. އެމީހުންނަށް އުނދަގޫ ކުރާން ބޭނުންނުވާކަން ރަމްލާ ބުންޏެވެ. އެ ވާހަކަތަކުން ފިރާގު ހާމަނުކުރިޔަސް ދެރަވިއެވެ. ރަމްލާއަކީ އޭނާގެ ހުރި ހަމައެކަނި ކާފަދަރީގެ މަންމައެވެ. ރަމްލާއަށް ނޭނގުނަސް އެ މަގާމުގެ ސަބަބުން ފިރާގު އޭނާއަށް އިހްތިރާމް ކުރެއެވެ. މާޒީގައި ނިންމި ނިންމުމާމެދު މިއަދު ރަމްލާއާ އެއްވެސް ވާހަކައެއް ދައްކާކަށް ފިރާގު ބޭނުމެއްނޫނެވެ. އެހެންވިޔަސް ރަމްލާގެ އެ ނިންމުމުގެ ސަބަބުން ލައިޒަލްގެ ހިތުގައި މަންމަގެ މައްޗަށް އޮތް ލޯބި ނެތި ގޮސްފިކަން ފިރާގު ދެނަހުއްޓެވެ. އެ ގުޅުން ބަދަހި ގުޅުމަކަށްވާން ފިރާގުގެ ހިތް މިއަދު އެދެއެވެ. އެހާލުގައި ރަމްލާ ވަކި ދިއުމުގެ ކުރީން އޭނާގެ ގާތަށް ލައިޒަލް ދާނޭ ގޮތެއް މެދުވެރި ކުރުމުގެ ހިޔާލު ފިރާގުގެ ސިކުނޑީގައި ވިއެވެ.\nރޭގަނޑުގެ ކެއުން މޭޒުމައްޗަށް ނަގާފައި އުޝާ އެނބުރިލީ ކޮޓަރިތަކާ ދިމާއަށެވެ. އޭނާ އައިސް ތަޅުގައި ހިފާލިއެވެ. ދޮރުހުޅުވުމާއެކު ފެންނަން ހުރި ބޮޑު އެނދުގައި ލައިޒަލް ނިދާފައި އޮތްތަން ފެނުނެވެ. އުޝާ އައިސް ލައިޒަލްގެ މަގަތުން އިށީނެވެ. ބާލީހެއް މެޔާލާ ބޮނޑިކޮށްލައިގެން އަރިއަކަށް ނިދިފައި އޮތް ލައިޒަލްއަށް އުޝާ ބަލާލީ ފަރުވާތެރިކަމާއެކުއެވެ. ލުއި ހިނިތުންވުމެއް އުޝާގެ ތުންފަތުގައި ވިއެވެ. ހާމައަށް އޮތް ލައިޒަލްގެ ކޮނޑުގައި އުޝާ އަތްތިލަ ޖައްސާލިއެވެ. މަޑުމަޑުން ފިރުމާލިއެވެ. ލައިޒަލްގެ އެސްފިޔަތައް ތެޅިއެވެ. އެހިނދު އުޝާ އޭނާއަށް ގޮވާލިއެވެ. ލައިޒަލް ގެއަށް އައީ އިރުއޮއްސުމާ ކައިރިވެފައި ވަނިކޮށެވެ. މިއަދު އުޝާ ބަލާ އޮފީސް ދޮށަށް ވެސް ލައިޒަލް ނުދެއެވެ. ގުޅާފައި އާދެވެން ނެތްކަން ލައިޒަލް ބުނިއިރު ވެސް އޭނާއަށް ކަމެއްވެފައި ހުރިހެން އުޝާއަށް ހީވިއެވެ. އެކަން ޔަގީނަށް ބަދަލުވީ ލައިޒަލް ގެއަށް އައުމުންނެވެ. އޭނާ އައިގޮތަށް އުޝާއާ ވާހަކަދެއްކުމެއްނެތި ކޮޓަރިއަށް ވަނީއެވެ. އެނދުގެ ސައިޑްޓޭބަލް މަތިން ލައިޒަލްގެ ފޯނު އެލާމްވާން ފެށީ އެވަގުތެވެ. އުޝާ އަވަހަށް ފޯނު ނެގިއެވެ. އެލާމް ނިވާލިއެވެ. އެވަގުތު ލައިޒަލް ވެސް ލޯ ހުޅުވާލައިފިއެވެ. އޭނާ ފޯނު އެލާމްކޮށްގެން އޮވެދާނޭ އުޝާ ހިޔެއްނުކުރެއެވެ. ފޯނުގައިގެ އިސްކުރީނުގައިވި ނީރާގެ ފޮޓޯ އުޝާއަށް ފެނުނީ ދެނެވެ. ޑްރަމްސެޓުގެ ފަހަތުގައި ހެވިފައި ނީރާ އިންއިރު އެއީ އެއީ ކޮންތަނެއްގައި ނަގާފައިވާ ފޮޓޯއެއްބާއޭ އުޝާ ހިތަށް އެރިއެވެ. ނީރާގެ ތަރުތީބު ގެއްލިފައިވާ އިސްތަށިގަނޑު އެއްފަރާތަށް ދޫކޮށްލާފައި އޮތްއިރު އޭނާ ލައިގެން އިނީ މީހާއަށްވުރެ ބޮޑު ގަމީހެކެވެ. އުޝާގެ މެޔަށް ފިނިވެލިއެވެ. އެ ގަމީހަކީ ލައިޒަލްގެ ގަމީހެކޭ އެ ހިތް ބުނީއެވެ.\n"އުޝާ... މިތާ ކީއްކުރަނީ." ކުރުއަތް މައްޗަށް ތެދުވެލި ލައިޒަލް ބުނެލިއެވެ.\n"ފޯނު..." އުޝާގެ އަތުގައި އޮތީ ލައިޒަލްގެ ފޯނުކަން އެނގި ނިކަން އަވަހަށް އަތްދިއްކޮށްލުމާއެކު ބުނެލިއެވެ. އުޝާ ފޯނު ދީފައި އެނދުން ތެދުވިއެވެ.\n"ކޮޓަރިއަށް ވަންމީހާގެ ޚަބަރެއްނުވީމަ މިއައީ. ކާން ހަދައިފިން... އަހަރެން އެކަނިތަ ކާންވީ." އުޝާ ބުންޏެވެ.\n"މިދަނީ... އުޝާ ދޭ." ލައިޒަލް ބުންޏެވެ. އުޝާ ކޮޓަރިން ނުކުންނަންދެން ލައިޒަލް އެނދުގައި އިނެވެ. އޭނާ ފޭބީ އުޝާ ކޮޓަރިން ނުކުމެ ދޮރު ލައްޕާލީމައެވެ. އުޝާ ވަނުމުން ލައިޒަލްއަށް އުނދަގޫވިއެވެ. އެކަމަކު އޭނާ މިހާރު އެފަދަ އިހްސާސްތަކަށް ސަމާލުކަން ނުދީވޭތޯ ބަލައެވެ. އުޝާއަކީ އަނބިމީހާއަށް ވާއިރު ނުރުހުންވެ ހަރުކަށިކަމާއެކު ވާހަކަދައްކާ މީހަކަށްވާން ލައިޒަލް ނޭދެއެވެ. އުޝާގެ ހިތް އޮތް ގޮތް ލައިޒަލްއަށް އެނގޭތީއެވެ. ލޯބީގެ ބަދަލުގައި ލޯބި ދެވެން ނެތަސް އުޝާއާމެދު ޢަމަލުތައް ހައްދުފަހަނަ އަޅައި ދާން ލައިޒަލް ނޭދެއެވެ.\n"ލައިޒަލް ލޯބިވަނީ އޭނާދެކެ. އެކަމަކު އެ ދެމީހުން އެހާ ކްލޯޒްވީ ކިހިނެއް. ނީރާގެ މަތިން ލައިޒަލް ހަނދާންނެތޭނެ ގޮތެއް ނުވާނެތަ؟. އަހަރެމެންނާ ދުރަށް ނީރާ ދާނެނަމަ. ދުވަހަކުވެސް ލައިޒަލްއަށް ނުފެންނަ ހިސާބަކަށް." ކާމޭޒުދޮށުގައި އިށީނދެ އިންއިރު އުޝާގެ މޭ އަނދަމުންދިޔައީ ނީރާގެ ހިޔާލުތަކުންނެވެ. އޭނާގެ މީހަކަށް ލައިޒަލް ނުވެގެން އުޅެނީ ނީރާއާ ހެދިކަން އެނގެއެވެ.\n"މިހަފްތާގަ ދަތުރުދާއިރު. އެ ދެމީހުން... ނޫން... ލައިޒަލްއަކީ އަހަރެންގެ ފިރިމީހާ. ނީރާ ޖެހޭނީ އެވަރުދަންނަން. މީހެއްގެ އަނތްބަކަށްވެ ހުރެ އެހެންމީހެއްގެ ފިރިއަކާ ކައިރިއެއް ނުވެވޭނެ. އެހާ ގޮތްކުޑަ އަންހެނަކަށް އޭނާ ވެދާނެ. އެކަމަކު އެ ފުރުސަތު އަހަރެން ނުދޭނަން. އޭނާ ޖެހޭނީ ލައިޒަލްއާ ހަތްފޫޓު ދުރުގަ ހުންނަން. ކުރީން ދަތުރުގަ ވީގޮތަށް މިފަހަރު ނުވާނެ. މިފަހަރު ނީރާއާއެކު ލައިޒަލްއަށް އެކަހެރިއެއް ނުވެވޭނެ." މޭޒުގައި އުޅަންބޮށިކޮޅު ވިއްދާލައިގެން ދެއަތްތިލައިން ނިތްކުރީގައި ހިފަހައްޓާލައިގެން އިން އިރު އުޝާއަށް ވިސްނެމުންދިޔައީ ކުރިއަށް ރޭވިފައި އޮތް ދަތުރާ މެދުއެވެ.\nގަޑިން ދަންވަރު ތިނެއް ޖަހަން ހަތަރު މިނެޓެވެ. ގައިމަތިން ސުޖާއުގެ އަތް އެއްފަރާތްކޮށްލާފައި ލަމްހާ އެނދުން ތެދުވިއެވެ. ނީރާ ގޮވާއަޑު އިވުނުހެން ލަމްހާއަށް ހީވީއެވެ. ނިދާ ހެދުމުގެ މަތީން ލާ ރޯބް ގަޔަށް ހެޔޮވަރުކޮށްލިއެވެ. ދެފަރާތުން ގެނެސް އުނަގަނޑާ ހިސާބުން ރޯބްގެ ވާކޮޅު އައްސާލުމާއެކު ލަމްހާ ކޮޓަރިން ނުކުތެވެ. ގޭތެރޭގަވީ ފަނޑު އަލިކަމާއެކު ހިމޭންކަން ނޫނީ ނުވެއެވެ. ދެއަތް އުރާލައިގެން ހުރެ އޭނާ މަޑުމަޑުން ސިޓިންރޫމަށް ނުކުތެވެ. ބޭރަށް ނުކުމެވެން ހުރި ދޮރުކައިރިއަށް އައިސް ބަލާލިއެވެ. ނީރާ ބޭރުގައި އިނީބާއޭ ލަމްހާ ހިތަށް އެރިއެވެ. ނިދިފިލާ ހިތަށް ނުބައިގޮތެއްވާން ފެށިއެވެ. ބޭރުގައި މީހަކު ނެތްކަން ޔަގީންވުމުން ލަމްހާ އަނެއްކާވެސް އައީ އެތެރެއަށެވެ. އޭނާ އައިސް އީހާނުގެ ކޮޓަރީ ދޮރާ ކައިރިވެލިއެވެ. އިރުކޮޅަކަށް އޭނާ މަޑުކޮށްލިއެވެ. ޒާތެއްގެ އަޑެއް އިވުނުހެން ހީވިއެވެ. ޔަގީންނުވީ ފަހުން ނީވުނީމައެވެ. އަނެއްކޮޅުން ގިނައިރު ހުންނާން ލަމްހާ ބޭނުންނުވީ އެ ކޮޓަރިއަކީ ދެމަފިރިއެއްގެ ކޮޓަރިއަށް ވާތީއެވެ. ދެމަފިރިންގެ ކަންކަމަށް ފާރަލާ ކަންފަތް ދިނުމަކީ ލަތުވެތިކަމަކަށްވީމައެވެ. އެނބުރި ކޮޓަރިއަށް ލަމްހާ ވަދެވަދެ ހުއްޓާ އޭނާއަށް ނީރާގެ އަޑު އިވުނެވެ. ބޯދިއްކޮށް ލަމްހާ ބޭރު ބަލާލިއެވެ. ދޮރުބުޑަށް ވެއްޓިފައި އިން ނީރާ އިނެވެ. ނީރާ އިން ގޮތުން ލަމްހާ ކަންބޮޑުވިއެވެ. އޭނާއަށް ދެންފެނުނީ އީހާނު ނުކުމެ ނީރާ ކޮޓަރިއަށް ވެއްދިތަނެވެ.\n"އީހާން... އަނިޔާކުރަނީތަ؟." ހުއްޓުން އަރާފައި ލަމްހާއަށް ހުރެވުނީއެވެ. މިދަންވަރު ގޮސް އީހާނުގެ ކޮޓަރިއަށް ވަންނަންވީ ކަމާމެދު ސުވާލު އުފެދިފައެވެ. އޭނާގެ ދަރިފުޅު ނީރާގެ މައްޗަށް އަނިޔާވެރިވެދާނޭ ކަމާމެދު ޔަގީންނުވެފައެވެ. މިވާ ގޮތެއް ނުބަލާ ހުރެގެން އެއްގޮތަކަށް ވެސް ނުވާނޭ ލަމްހާގެ ޟަމީރު ބުންޏެވެ. (ނުނިމޭ)


Covid Tales kurehumuge mubaaraathuge natheeja faalhukurun Eid dhuvahuge rey - AO News\nސްކޫލްތަކުގެ ދަރިވަރުންނަށް ހުޅުވާލައިގެން އޭއޯ އިން ކުރިއަށް ގެންދިޔަ “ކޮވިޑް ޓޭލްސް” ކުރެހުމުގެ މުބާރާތުގެ ނަތީޖާ ފާޅުކުރުމުގެ ހަފްލާ އީދު ދުވަހުގެ ރޭ ބޭއްވުމަށް ހަމަޖައްސައިފިއެވެ.\nވާޗުއަލް ކޮށް ކުރިއަށް ގެންދާ މި ހަފްލާއަކީ އޭއޯ ގެ ސްކޫލް މީޑިއާއިން އިންތިޒާމުކޮށްގެން މިދިޔަ އެޕްރީލް މަހުގައި ކުރިއަށް ގެންގޮސްފައިވާ ކުރެހުމުގެ މުބާރާތުގެ ނަތީޖާ ފާޅުކުރުމުގެ ހަފްލާއެވެ.\nއޭއޯ އިން ކުރިއަށް ގެންދިޔަ މި މުބާރާތަކީ ކޮވިޑް 19 އާއި ގުޅިގެންފުރަބަންދުގައި ތިބި އިރު “ޕެންޑަމިކް” ހާލަތެއްގައި، އިޖުތިމާއީ ގައިދުރުކަމެއްގައި ކަންތައްތައް ކުރަން ޖެހޭ އެންމެ ރަނގަޅު ގޮތާއި އަދި ދަރިވަރުން ގޭގައި ތިބެގެން ހުސްވަގުތު ހޭދަކުރާ ގޮތް ދައްކުވައިދޭ ގޮތް ދައްކުވައިދޭ، ހަމަ އެހެންމެ ސްކޫލަށް ނުދެވި ގޭގައި ދަރިވަރުން ތިބި އިރު ހުސްވަގުތު ބޭނުންތެރި ގޮތުގައި ހޭދަކުރުމަށް ހިތްވަރު ދިނުމުގެ ގޮތުން ބޭއްވި މުބާރާތެކެވެ.\nއެޕްރީލް މަހުގެ3ވަނަ ދުވަހުން ފެށިގެން އެޕްރީލް 10 ވަނަ ދުވަހުގެ ނިޔަލަށް ކުރިއަށް ގެންދިޔަ މުބާރާތުގައި މުޅި ރާއްޖޭގެ އެކި ސަރަހައްދުތަކުން ޖުމުލަ 529 ދަރިވަރުން ވަނީ މުބާރާތުގައި ކުރެހުން ހުށަހަޅާފައެވެ.\nމި މުބާރާތުގެ އެންމެ މޮޅު3ވަނަ ހޮވާނީ ގަދަ 10 އަކަށް ހޮވޭ ކުރެހުންތަކުގެ ތެރެއިން އެންމެ މޮޅު3ކުރެހުމެވެ. މުބާރާތުގައި ވަނަ ހޮވުމުގައި ބަލާފައިވާނީ ބައިވެރިކުރި ކުރެހުންތަކަށް ފަނޑިޔާރުން ދެއްވި މާކުހާއި ސޯޝަލް މީޑިއާގައި ލިބުނު މާކުސް އެވެ. މިއީ އެއްވެސް އުމުރުފުރައަކަށް ބަހާލައިގެން ކުރިއަށް ގެންދިޔަ މުބާރާތެއް ނޫނެވެ.\nގަދަ 10 އެއް ހޮވުމުގައި މާކުސް ދީފައިވާ ގޮތް:


ރެސިޕީ: ސިނަމަން ރޯލްސް – Dhen.mv\nރެސިޕީ: ސިނަމަން ރޯލްސް\nދެން އެމްވީ May 4, 2020 - 12:54 pm\nފުށްގަނޑު ތައްޔަރު ކުރުމަށް ބޭނުންވާނެ ތަކެތި:\nފިލިންގ އަށް ބޭނުންވާނެ ތަކެތި:\nޖޯޑެއްގެ ހަތަރުބައިކުޅަ ތިންބައި ހިކި މޭބިސްކަދުރު (ނޭޅިއަސް އެންމެ ރަނގަޅޫ)\nގްލޭޒް ތައްޔާރު ކުރުމަށް ބޭނުންވާނެ ތަކެތި:\n350 ޑިގްރީ ސެލްސިއަސްގައި އަވަން ހޫނު ކުރާށެވެ.\nބޯތަށްޓަކަށް ހިހޫ ފެން އަޅައި އޭގެ ތެރެއަށް ޔީސްޓް އަޅާފައި އެއްކައިރީގައި ބަހައްޓާށެވެ. އެހެން ބޯތަށްޓެއްގައި ކިރާއި، ހަކުރާއި، ބަޓަރު، އަދި ލޮނާއި، ބިސް އެއްކުރާށެވެ. އޭގެ ތެރެއަށް2ޖޯޑު ފުށް އަޅައި ރަނގަޅަށް އެއްކުރާށެވެ. ދެން ފުށުގެ ތެރެއަށް ޔީސްޓާއި ބާކީ ހުރި ފުށް އެއްކޮށް ފަސް މިނިޓް ނުވަތަ 10 މިނިޓް ވަރު މޮޑޭށެވެ. ދެން މަތި ބަންދުކޮށް ފުށްގަނޑު ދެގުނަ އަށް ބޮޑުވަންދެން ބާއްވާށެވެ. ގާތގަނޑަކަށް އެއްގަޑި އިރު ނުވަތަ ދޮޅު ގަޑި އިރު ބޭއްވުމުން ރަނގަޅުވާނެއެވެ.


ކޮރޯނާ ވައިރަހުން ދިފާއުވާން ވެކްސިން ހޯދަން ސާކުގެ ގައުމުތަކުން ޗައިނާއާ ގުޅެނީ | Sandhaanu\nކޮރޯނާ ވައިރަހުން ދިފާއުވާން ވެކްސިން ހޯދަން ސާކުގެ ގައުމުތަކުން ޗައިނާއާ ގުޅެނީ\nސްރީލަންކާއާއި ބަނގްލާދޭޝް ފަދަ ދެކުނު އޭޝިއާގެ ގައުމުތަކުން، ކޮރޯނާ ވައިރަހުން ރައްކައުތެރިވާން ޖަހާ ވެކްސިން ހޯދަން، ޗައިނާގެ ފަހަތުގައި ސަފު ހަދަން ފަށައިފިއެވެ. ބޭނުމަކީ ކޮންމެ ގައުމަކަށް ވެސް ގިނަ އަދަދަކަށް ބޭނުންވެފައިވާ ވެކްސިން ފުރިހަމަ ޔަގީންކަމާއެކު، މިލިއަނުން މިލިއަނުން ވެކްސިން އުފައްދަމުންދާ، ޗައިނާއިން އިތުބާރު ހުރި ގޮތެއްގައި ހޯދުމެވެ.\nސިޔާސީ ކަންތައްތައް ދިރާސާކުރާ ފަރާތްތަކުން ހާމަކުރާ ގޮތުގައި ވެކްސިން ހޯދަން އިންޑިއާ ކަނޑުގެ ގައުމުތަކުން ޗައިނާކޮޅަށް ޖެހުމަކީ، އިންޑިއާކަނޑުގައި ބާރާއި ނުފޫޒު ފެތުރުމަށް ޗައިނާއަށް ލިބޭ ރަނުގެ ފުރުސަތެކެވެ.\nރާއްޖެއާ އެކުވެރި އިންޑިއާއަށް މިވަގުތު ދިމާވެފައިވާ ދަތި ހާލާމެދު ހިތާމަކުރަން ޖެހެއެވެ. އިންޑިއާގެ މައި ސަރުކާރުން އުޅެނީ ވެރިރަށް ދިއްލީގެ ރައްޔިތުންނަށް ބޭނުންވާ ވެކްސިނާއި ބޭސްވެރިކަމާ ގުޅޭ އެހީތެރިކަން ވެސް ފޯރުކޮށް ނުދެވިގެންނެވެ.\nކޮވިޝީލްޑް ވެކްސިން އިންޑިއާއިން ފުރަތަމަ އުފައްދަންފެށި ދުވަސްވަރު ވަރަށް ފަޚުރުވެރިކަމާއެކު އަވަށްޓެރި ގައުމުތަކަށް “ވެކްސިން ޑިޕްލޮމަސީ”ގެ ދަށުން އިންޑިއާއިން ކޮވިޝީލް ބަހައި އަޑުގަދަކޮށް ހެދިކަމަށް ވިޔަސް، ގައުމުގެ ނިކަމެތި ފަގީރުންނަށް ބޭނުން ވެފައިވާ ވެކްސިން އުފެއްދުމުގައި ވެސް އިންޑިއާ ވަނީ ފޭލުވެފައެވެ. އެހެންވެ ކޮންމެ ވެސް މިންވަރަކަށް އިންޑިއާއިން ވެކްސިން ހަދިޔާކުރި އިންޑިއާ މީހުންގެ ނުފޫޒުގަދަ ސީޝެލްފަދަ ގައުމުތަކުން ވެސް ވަނީ ވެކްސިން ހޯދަން ޗައިނާ ކޮޅަށް ޖެހިފައެވެ.\nޗައިނާގެ ކާމިޔާބު އުފެއްދުމެއް ކަމުގައިވާ ސައިނޯފާމް، ވެކްސިންގެ 11 ލައްކަ ޑޯޒު ޗައިނާއިން ވަނީ އެ ގައުމާ އިންތިހާއަށް ގުޅުން ބަދަހި ސްރީލަންކާއަށް ދީފައެވެ. އަދި ޗައިނާއިން ވަނީ މި މަހު ބަނގްލާދޭޝްއަށް ވެސް ފަސް ލައްކަ ޑޯޒް ވެކްސިން ހަދިޔާކޮށްފައެވެ. ހަމައެއާއެކު އަބަދުވެސް އިންޑިއާގެ ސިޔާސީ މުށުތެރޭގައި އޮންނަ ނޭޕާލަށް ވެސް 10 ލައްކަ ޑޯޒު ވެކްސިން ދިނުމަށް ޗައިނާއިން ވަނީ ވައުދު ވެފައެވެ. ޗައިނާއިން ވައުދެއް ވުމަކީ އެ ވައުދެއް ފުދުން ފަދަ ކަމެކެވެ.\nޕާކިސްތާނަށް ޗައިނާއިން ވެކްސިން ދިނުމުގެ އިތުރަށް އެ ގައުމުގައި ވެކްސިން އުފެއްދުމަށް ޗައިނާއިން ވަނީ އެހީތެރިވެދީފައެވެ. އެ އެހީގެ ދަށުން ޕާކިސްތާނުން މިހާރު ވަނީ “ޕާކް ވެކް”ގެ ނަމުގައި ކޮރޯނާ ވައިރަހުން ދިފާއުވުމަށް ވެކްސިނެއް އުފައްދަން ފަށާފައެވެ.\nއިންޑިއާއިން ގައުމުތަކަށް ބެހި ވެކްސިނަށް ފަހު، ދެވަނަ ޑޯޒުގެ އިންތިޒާރުގައި ލަސްވެފައި ތިބި ގައުމުތަކުން ހަދާނެ ގޮތް ހުސްވެގެން ރައްޔިތުންނަށް ވެކްސިން ޖެހުމަށް، ޗައިނާގެ އެހީތެރިކަން ހޯދުމަކީ ހައިރާން ވާންޖެހޭ ވަރުގެ ކަމެއްނޫނެވެ. އެހެނީ ފަޚުރުވެރި ކަމާއެކު ވެކްސިން ބަހައި ހެދި އިންޑިއާއަށް ވެކްސިން ބަހައި ނުނިމެނީސް، ކުރިމަތިވި ކޮރޯނާ ވައިރަހުގެ ނުރައްކާތެރި ރާޅުން އެގަމުގެ ވެރިން އުޅުއްވަނީ ގައުމު ސަލާމަތް ނުކުރެއްވިގެންނެވެ.\nދުނިޔޭގައި ކޮރޯނާ ވައިރަސް ފެތުރުނު ގައުމުތަކަށް ބަލާއިރު، އެންމެ ބޮޑު ނިކަމަމެތި ކަމާއި ވޭނާ ކުރިމަތިލާން ޖެހުނީ އިންޑިއާގެ ރައްޔިތުންނަށެވެ. އެފްރިކާގެ އެންމެ ފަގީރު ގައުތަކުގެ ހާލަތަށްވުރެ އިންޑިއާގެ ނިކަމެތިކަން ބޮޑުވެ ގައުމު ލަދުވެތިކަމުގެ ކަނޑަކަށް ޣަރަޤުވިއެވެ. ކަން އެހެން އޮތުމުން ދެކުނު އޭޝިއާގެ ގިނަ ގައުމުތަކުން ބެލީ އިންޑިއާއަށް އިތުބާރުކޮށްގެން ތިބެ، އެ ގައުމުތައް އިންޑިއާއަށް ޖެހުނު ނިކަމެތި ހާލުގައި ނުޖެހެނީސް، އަވަހަށް ޗައިނާގެ އެހީތެރިކަން ހޯދައި ރައްޔިތުން ސަލާމަތް ކުރުމަށެވެ.\nދެކުނު އޭޝިއާގެ ކަންތައް ދިރާސާ ކުރާ ތަޖުރިބާކާރުން ހާމަކުރާ ގޮތުގައި ޗައިނާގެ ސިޔާސަތާއި އެހީ ދުނިޔެއަށް ފެތުރުމަށް ކުރަމުންދާ މަސައްކަތް ކާމިޔާބު ކުރަން، ކޮރޯނާ ވައިރަސްގެ އެންމެ ހިތްދަތި ދުވަސްވަރުގައިވެސް ޗައިނާއަށް ވަނީ މަތިވެރި ފުރުސަތެއް ލިބިފައެވެ. އެކަން ފަހިވީ ޗައިނާގެ ހިންގުންތެރިކަމާއި ރޭވުންތެރިކަމާއި ތަނަވަސްކަމުގެ ސަބަބުންނެވެ.\nޗައިނާގެ ވެކްސިން ފުރަތަމަ އުފެއްދި ދުވަސްވަރު ދުނިޔޭގެ ބައެއް ގައުމުތަކުން އެ ވެކްސިންއާ މެދު ބަލަމުން އައީ ޝައްކުގެ ނަޒަރަކުންނެވެ. ނަމަވެސް ދުނިޔޭގެ ސިއްހަތު ޖަމްއިއްޔާއިން އެ ވެކްސިނަށް އިތުބާރު ކުރުމުގެ އިތުރަށް ދިރާސާތަކުން ޗައިނާގެ ސައިނޯފާމްއަކީ ކޮރޯނާ ވައިރަހުން ދިފާއުވުމަށް ބޭނުންކުރަން ވަރުގަދަ ހަތިޔާރެއްގެ ގޮތުގައި ދައްކަން ފެށުމުން އެ ވެކްސިންއަށް މުޅި ދުނިޔެ ވަނީ ދަހިވެތިވެފައެވެ.\nތަޖުރިބާކާރުން ގަބޫލުކުރާ ގޮތުގައި ޗައިނާގެ ކުރިއެރުން އެމެރިކާއާއި އެމެރިކާގެ ބައިވެރިންނަށް ދެން ނުހުއްޓުވޭނެއެވެ. ޗައިނާގެ ވެކްސިން ވެސް ނުހުއްޓުވޭނެއެވެ. ޗައިނާގެ ޑިޕްލޮމެސީއެއްވެސް ނުހުއްޓުވޭނެއެވެ. ޗައިނާގެ ބެލްޓް އެންޑް ރޯޑުވެސް ނުހުއްޓުވޭނެއެވެ.\nދިއްލީގައި ހިންގާ އޯވަސީޒް ރިސާޗް ފައުންޑޭޝަންގެ ހަރްޝަން ޕަންތު ބުނިގޮތުގައި ކުޑަ ދުވަސްކޮޅެއްގެ ތެރޭގައި އިންޑިއާގެ ވެކްސިން ޕްރޮގްރާމް ހަރުދަނާ ނުކުރެވިއްޖެނަމަ ދެކުނު އޭޝިއާގެ ގިނަ ގައުމުތަކުގައި ޗައިނާ މުހިއްމު ކުޅުންތެރިއެއްގެ ދަރަޖަ ހޯދާނެއެވެ.\nހަގީގަތަށް ބަލާއިރު، ބަނގްލާދޭޝްއާއި ސްރީލަންކާ ފަދަ ގައުމުތައް ޒަމާނީ ތަރައްގީއާއި އިގުތިސާދީ ކުރިއެރުމުގެ ތެރެއަށް ގެންދިއުމުގައި މުހިންމު ބައިވެރިއެއްގެ ވާޖިބު ޗައިނާއިން މިހާރުވެސް ދަނީ މޮޅަށް އަދާކުރަމުންނެވެ.\nސްރީލަންކާގެ ސިޔާސީ ތަޖުރިބާރުން ގަބޫލުކުރާ ގޮތުގައި ޗައިނާގެ ބާރާއި ނުފޫޒު ކުރީއްސުރެ އިންތިހާހަށް ސްރީލަންކާގެ މައްޗަށް ފެތުރިފައިވަނިކޮށް ކޮރޯނާ ވެކްސިންގެ އެހީން ކުރިއަށްވުރެ ބާރަށް ޗައިނާއިން ވަނީ ލަންކާ ސިޔާސީ ގޮތުން ބަނދެލާފައެވެ.\nއިންޑިއާއަކީ “ދުނިޔޭގެ ފާމަސީ”ކަމަށް ބޮޑު ވަޒީރު މޯދީ އަޑަށް ބާރުލައްވާފައި ވިދާޅުވިޔަސް ޗައިނާއިން ގެންދަނީ މުޅިދުނިޔެއިން އެންމެ ގިނައިން ވެކްސިން އުފައްދާ ގައުމުގެ ޝަރަފު ހޯދަމުންނެވެ. ޗައިނާއިން ދަނީ އޭޝިއާއާއި އެފުރިކާއާއި ލެޓިން އެމެރިކާ ބައްރުގެ އިތުރަށް ދުނިޔޭގެ ވަރަށް ގިނަ ގައުމުތަކަށް ޗައިނާގެ ވެކްސިން ފޯރުކޮށްދީ ދުނިޔެއިން ކޮރޯނާ ވައިރަސް ނައްތާލުމަށް އެހީތެރިވަމުންނެވެ.\nރާއްޖެއާ އެކުވެރި އިންޑިއާއަށް މިވަގުތު ދިމާވެފައިވާ ދަތި ހާލާމެދު ހިތާމަކުރަން ޖެހެއެވެ. އިންޑިއާގެ މައި ސަރުކާރުން އުޅެނީ ވެރިރަށް ދިއްލީގެ ރައްޔިތުންނަށް ބޭނުންވާ ވެކްސިނާއި ބޭސްވެރިކަމާ ގުޅޭ އެހީތެރިކަން ވެސް ފޯރުކޮށް ނުދެވިގެންނެވެ. ކަން އެހެން އޮތްއިރު ސާކްގެ ގައުމުތަކުން ޗައިނާގެ ހިޔާވަހިކަމުގެ ދަށަށް ދިއުމަކީ ހައިރާން ވާންޖެހޭ ވަރުގެ ކަމެއްނޫނެވެ. އަދި އިންޑިއާގެ އެހީތެރިކަމެއްގެ އިންތިޒާރުގައި ވަގުތުތައް ގުނަން ތިބުމަކީ ވަރަށް މޮޔަކަމެކެވެ.


Muzaaharaage baiveriaku fuluhunge gayah happundu jahaifi | Mihaaru\nފުލުސް މީހާގެ ގަޔަށް ހައްޕުނޑު ޖަހާފައި: އެ މައްސަލަ ތަހުގީގު ކުރާނެ ކަމަށް ފުލުހުން ބުނޭ-- ފޮޓޯ: ޕޮލިސް\nމުޒާހަރާގެ ބައިވެރިއަކު ފުލުހުންގެ ގަޔަށް ހައްޕުނޑު ޖަހައިފި\n29 ޖުލައި 2020 - 00:32 60 comments\nއިދިކޮޅު ޕީޕީއެމް/ޕީއެންސީން ރޭ މާލޭގައި ކުރި މުޒާހަރާ ހުއްޓުވަން މަސައްކަތް ކުރި ފުލުހުންގެ ގަޔަށް މުޒާހަރާގެ ބައިވެރިއަކު ހައްޕުނޑު ޖަހާފައިވާތީ އެ މައްސަލަ ތަހުގީގު ކުރަމުން އަންނަ ކަމަށް ފުލުހުން ބުނެފި އެވެ.\nކޮމިޝަނާ އޮފް ޕޮލިސް މުހައްމަދު ހަމީދު، އެ މުޒާހަރާ އަށް ފަހު ކުރެއްވި ޓްވީޓެއްގައި ވިދާޅުވީ، ދެ ފުލުހެއްގެ ގަޔަށް ހައްޕުނޑު ޖެހުމަކީ ނާތަހުޒީބު އަމަލެއް ކަމަށެވެ. އަދިވެސް މި ތިބީ ކޮވިޑް-19ގެ ނުރައްކަލުގެ ތެރޭގައި ކަމަށާއި މިފަދަ އަމަލުތައް ބަލައި ނުގަނެވޭނެ ކަމަށް ވެސް ހަމީދު ވިދާޅުވި އެވެ. އަދި އެ ކަންތައް ތަހުގީގު ކުރާނެ ކަމަށް އޭނާ ވިދާޅުވި އެވެ.\nފުލުހުން އާއްމު ކުރި ފޮޓޯތަކުން ފެންނަ ގޮތުގައި އެއް ފުލުހެއްގެ ޔުނީފޯމުގެ މޭމައްޗާއި ފުރަގަހުގެ އިތުރުން އޭނާގެ ކަނދުރާ މައްޗަށް ވެސް ވަނީ ހައްޕުނޑު ޖަހައިފަ އެވެ. އަނެއް ފުލުސް މީހާގެ ޔުނީފޯމުގެ ފަހަތަށްވާ ގޮތަށް ވަނީ ހައްޕުނޑު ޖަހައިފަ އެވެ.\nފުލުހުންގެ މީޑިއާ އޮފިޝަލް ރޭ ވިދާޅުވީ، މިކަން ކުރި މީހަކު ހޯދައި ގާނޫނީ ގޮތުން އެޅެން އޮތް އެންމެ ހަރުކަށި ފިޔަވަޅު އެޅުމަށް ކުރަންޖެހޭ މަސައްކަތް ކުރަމުން އަންނަ ކަމަށެވެ.\nރޭ ވެސް މަޖީދީ މަގާއި ޗާންދަނީ މަގު ގުޅޭ ކަންމަތީގައި ފެށި މުޒާހަރާ ރޫޅާލުމަށް ފުލުހުން މަސައްކަތް ކުރުމުން ފުލުހުންނާއި މުޒާހަރާގެ ބައިވެރިންނާ ދެމެދު ވަނީ ކުރިމަތިލުންތަކެއް ހިނގައިފަ އެވެ. މުޒާހަރާގެ ބައިވެރިންގެ ތެރެއިން ދެ މީހަކު ފުލުހުން ވަނީ ހައްޔަރު ވެސް ކޮށްފަ އެވެ.\nމިދިޔަ އާދިއްތަ ދުވަހުން ފެށިގެން މާލޭގައި އިދިކޮޅުން މުޒާހަރާ ކުރަން ފަށާފައިވާއިރު ކޮވިޑް-19 އިން ރައްކާތެރިވުމުގެ ގޮތުން އަޅާ ފިޔަވަޅެއްގެ ގޮތުން ގިނަ ބަޔަކު އެއްވެ ނޫޅުމަށް އެޗްޕީއޭ އިން ވަނީ އިލްތިމާސްކޮށްފަ އެވެ. އަދި ލިއުމުން ހުއްދަ ހޯދައިގެން ނޫނީ މާލޭގައި މުޒާހަރާ ނުކުރެވޭނެ ކަމަށް ހޯމް މިނިސްޓްރީން ވަނީ އަންގައިފި އެވެ.\nއެ މިނިސްޓްރީން މި މަހުގެ 14 ވަނަ ދުވަހު ކުރި އިއުލާނެއްގައި ބުނީ ލިޔުމުން ހުއްދަ ނުހޯދައި މާލޭގައި ދެން މުޒާހަރާ ކުރެވޭނީ ކުރީގެ ރައީސް އަބްދުﷲ ޔާމީންގެ ސަރުކާރުން ގެނައި އިސްލާހުގައިވާ ގޮތަށް، މާލޭގެ ކާނިވާ ސަރަހައްދުގައި އެކަނި ކަމަށެވެ. އެހެން ތަނެއްގައި އެއްވުމެއް ނުވަތަ ހިނގާލުމެއް ބާއްވާ ނަމަ ފުލުހުންގެ ހުއްދަ ލިޔުމުން ހޯދަން ހޯމް މިނިސްޓްރީން ވަނީ އަންގައިފަ އެވެ.\nސީޕީ ހަމީދު ކުރެއްވި ޓްވީޓް\nއިތުރު ލިޔުންތައް މުޒާހަރާ ފުލުހުން ޕީޕީއެމް މުހައްމަދު ހަމީދު (ޕޮލިސް ކޮމިޝަނަރު) ޕީޕީއެމް/ޕީއެންސީ އިއްތިހާދު ޕީޕަލްސް ނެޝަނަލް ކޮންގްރެސް އިދިކޮޅު ފަރާތްތައް ހަމަނުޖެހުން


Hashigandu Reethikurumahtakai Kaanvy Mi Ehchihi - Vaguthu\nހަށިގަނޑު ރިތިކުރުމަށްޓަކައި ކާންވީ މި އެއްޗިހި\nހަށިގަނޑު ރީތިކުރުމަށްވެސް ކުރެވިދާނެ އެތައް ކަމެއް އެބަ އޮތެވެ. އެގޮތުން މީހާގެ ބައްޓަން ރީތިކޮށްދިނުމަށް ވަކި ވައްތަރެއްގެ ކާނާއެއް ކެއުމަކީވެސް ކުރެވިދާނެ ކަމެކެވެ. އެފަދަ ކާނާއަކީ އޭގައި ހިމެނޭ ވަކި މާއްދާތަކެއްގެ ސަބަބުން ހަށިގަނޑު އިތުރަށް ވަރުގަދަކޮށްދީ މަސްތައްވެސް ވަރުގަދަކޮށް، އިތުރުކޮށްދޭ އެއްޗިއްސެވެ.\nއެގޮތުން އެންމެ ފުރަތަމަ ހަށިގަނޑުގެ ބައްޓަން ރީތިކުރުމަށްޓަކައި ކެއުމުގައި ހިމަނަންވީ ކާ އެއްޗިއްސަކީ އޯޓްސްއެވެ. އޯޓްސް އަކީ ސުޕާރފުޑްއެއް ގޮތަށް ސައިންސްވެރިން ނަންދީފައިވާ އެއްޗެކެވެ. ބަރުދަން ލުއިކޮށްދީ މީހާގެ ހަންގަނޑުވެސް އޯޓްސްގެ ސަބަބުން ރީތިކޮށްދޭކަމަށް ވަނީ އެކި ދިރާސާތަކުން ވަނީ ދައްކުވައިދީފައެވެ. އޭގެ އިތުތުންވެސް އޯޓްސްއަކީ އޭގައި ކޮޕާރ، ޒިންކް އަދި ނިއަސިން ފަދަ މުހިންމު މާއްދާތައްވެސް ގިނަ އަދަދަކަށް ހިމެނޭ އެއްޗެކެވެ.\nބްލޫބެރީސްއަކީވެސް ހަށިގަނޑު ރީތިކުރުމަށް ބޭނުންވާ ފަރާތްތައް ކެއުމުގައި ކޮންމެހެންވެސް ހިމެނުން މުހިންމު އެއްޗެކެވެ. ހާވާޑް ޔުނިވާރސިޓީއިން 93000 މީހުން ހިމަނައިގެން ކުރި ދިރާސާއަކުން ވަނީ ބްލޫބެރީސް ކެއުމުން މީހާ ހިތުގެ ބަލިން ރައްކާތެރިކޮށްދޭކަމަށް ދައްކުވައިދީފައެވެ. ބްލޫބެރީސްގައި ހިމެނޭ ފައިބަރގެ ސަބަބުން މީހާގެ ބަރުދަން ލުއިކޮށްދިނުމުގެ އިތުރުން މީހާގެ ބަނޑުހައިހޫނުކަންވެސް ފުއްދައިދެއެވެ.\nދެން ސައިންސްވެރިން ސުޕަފުޑްއެއް ގޮތަށް ނަން ދީފައިވާ ހަށިގަނޑުގެ ބައްޓަން ރީތިކޮށްދޭ އަނެއް ކާ އެއްޗަކީ އެވޮކާޑޯއެވެ. އާންމުކޮށް އެވޮކާޑޯ ކާ މީހުންނަކީ ބަރުދަނުގެ އެއްވެސް މައްސަލައަކާއި ކުރިމަތިލާން ނުޖެހޭ ބައެކެވެ. އެވޮކާޑޯގެ ސަބަބުން ޑައިބިޓީސް އަދި ހިތުގެ ބަލިންވެސް މީހާ ރައްކާތެރިކޮށްދެއެވެ. ވިޓަމިން ސީ، ވިޓަމިން އީ އަދި އޭގެ އިތުރުން ވިޓަމިން ކޭވެސް އެވޮކާޑޯއިން ގިނަ އަދަދަކަށް މީހާގެ ހަށިގަނޑަށް ލިއްބައިދެއެވެ.\nމިއީ ހަށިގަނޑުގެ ބައްޓަން ރީތިކޮށް، ރީތި ހަށިގަނޑެއް ބޭނުންވާ ފަރާތްތައް ކެއުމުގައި ހިމަނަންވީ ބައެއް ކާނާއެވެ.\nޖޫން 15, 2019 17:27


vnews - Current kendeythee Lhohi rayyithun rulhigadhave ihuthijaaju kuran fashaifi\nކަރަންޓް ކެނޑޭތީ ޅޮހީ ރައްޔިތުން ރުޅި ގަދަވެ އިހްތިޖާޖު ކުރަން ފަށައިފި\nޅޮހީގައި ކުރިއަށްދާ އިހްތިޖާޖުގެ ތެރެއިން\nނ. ޅޮހީއަށް ދިމާވެފައިވާ ކަރަންޓްގެ މައްސަލައަށް ހައްލެއް ނުލިބި ގިނަ ދުވަސްތަކެއްވެ ރައްޔިތުންނަށް މާލީ ގޮތުން ގެއްލުންތަކެއް ލިބެން ފެށުމުން އެރަށުގެ ރައްޔިތުންގެ ބަޔަކު އިހްތިޖާޖު ކުރަން ފަށައިފި އެވެ.\nވީނިއުސްއަށް މައުލޫމާތު ދެއްވަމުން ޅޮހީ ކައުންސިލް ރައީސް އަބްދުﷲ ސާލިމް ވިދާޅުވީ ޅޮހީ ރައްޔިތުން މިއަދު އިހްތިޖާޖު ކުރަން ފެށީ މިދިޔަ ހުކުރު ދުވަހުން ފެށިގެން އެރަށަށް އެކަށީގެންވާ ގޮތަކަށް ކަރަންޓް ލިބެމުންދާ ނުދާތީ ކަމަށެވެ. ރަށުން ކަރަންޓް ކެނޑޭތީ ގޭގޭގައި ބޭނުންކުރާ އަގުބޮޑު އިލެކްޓްރިކް ސާމާނުތައް ހަލާކުވެ، ފިނިކުރަން ބަހައްޓާފައި ހުރި މަހާއި ތަރުކާރީ ފަދަ ތަކެތި ހަލާކުވެ އެތައް ބަޔަކަށް ބޮޑެތި ގެއްލުންތަކެއް ވަމުންދާ ކަމަށެވެ.\nސާލިމް ވިދާޅުވީ ރައްޔިތުން މިއަދު އިހްތިޖާޖު ކުރަން ފެށީ އިންޖީނުގެ ހިންގަމުން ގެންދާ ފެނަކަ ކޯޕަރޭޝަނަށް މައްސަލަ ހައްލުކުރަން އެކަށީގެންވާ ވަގުތު ދިނުމަށްފަހު ފެނަކައިން އެދުނު ގޮތަށް ކަންކަން ހަމަޖެހިގެން ގޮސްފައި ނުވާތީ ކަމަށެވެ.\n"ފެނަކައިން އެދުނީ ޅޮހީއަށް ދިމާވެފައި މިވާ ކަރަންޓްގެ މައްސަލަ ހައްލުކުރަން އެހެން ރަށަކުން އެރަށަށް ގެނައި 160 ކިލޯވޮޓްގެ ޖަނަރޭޓަރު އިންސްޓޯލް ކޮށްލަން ވަގުތު ކޮޅެއް ދިނުމަށް. ރައްޔިތުން އެވަގުތު ދިން. އެކަމަކު ފެނަކައިން އިންސްޓޯލް ކުރި ޖަނަރޭޓަރުން ވެސް އެކަށީގެންވާ ހިދުމަތެއް ނުދެވި ގިނަ ވަގުތު މިއޮންނަނީ ކަރަންޓް ކެނޑިފައި،" ސާލިމް ވިދާޅުވި އެވެ.\nއޭނާ ވިދާޅުވީ ރައްޔިތުންގެ މިހާރު ޑިމާންޑަކީ މައްސަލަ ހައްލުވާނެ ދުވަހަކާއި، މިހާރު ހުރި ޖަނަރޭޓަރުތަކުން މައްސަލަ ހައްލުނުވާނަމަ މުޅިން އާ ޖަނަރޭޓަރެއް ޅޮހީ އަށް ލިބޭނެކަން ފެނަކައިން ލިޔުމުން ރައްޔިތުންނަށް ޔަގީންކޮށްދިނުން ކަމަށެވެ. ނަމަވެސް ފެނަކައިން އެފަދަ ލިޔުމެއް ރައްޔިތުންނަށް ދީފައި ނުވާ ކަމަށްވެސް ވިދާޅުވި އެވެ.\nޅޮހީގައި އިހްތިޖާޖު ކުރަމުންދާ އެރަށު ރައްޔިތެއް ކަމަށްވާ ހުސްނީ ޔޫސުފް ބުނީ ޅޮހީ އަށް ދިމާވެފައިވާ ކަރަންޓްގެ މައްސަލަ ހައްލުކުރުމަށްޓަކައި ފެނަކައިން ދައްކާ ވާހަކައާއި އަމަލާ ދިމާ ނުވާ ކަމަށެވެ. އެހެންކަމުން ފެނަކައިން ައަމަލުކުރާ ގޮތުން ރައްޔިތުންގެ އިތުބާރު ފެނަކައަށް ގެއްލިފައިވާ ކަމަށްވެސް ބުންޏެވެ.\nޅޮހީން ކަރަންޓް ކެނޑުމުން ގެއްލުން ލިބިފައިވާ އިލެކްޓްރޯނިކް ބައެއް ސާމާނު\nޅޮހީ އިންޖީނުގޭގައި މިވަގުތު ފަސް ޖަނަރޭޓަރު ހުރި ނަމަވެސް މިވަގުތު ހިދުމަތް ދެނީ އެންމެ ޖަނަރޭޓަރަކުން ކަމަށާއި އެވެސް ބާޖަނަރޭޓަރެއް ކަމުން ކަރަންޓްގެ ލޯޑް ބޮޑުވެ ކަރަންޓް ކެނޑެނީ ކަމަށްވެސް ޅޮހީ ކައުންސިލުން ވަނީ ބުނެފަ އެވެ.\nޅޮހީ އިންޖީނުގޭގެ ކުރިމައްޗަށްވާ ގޮތަށް މަގުމަތީގައި ސަތަރި އަޅައިގެން ޅޮހީ ރައްޔިތުން ސުލްހަވެރިކަމާއެކު އިހްތިޖާޖު ކުރަމުންދާއިރު އެ އަތޮޅު މަނަދޫގައި ތިބޭ ފުލުހުން މިހާރު ގެންދަނީ ޅޮހީގައި ހަރަކާތްތެރިވަމުންނެވެ.